text:
其實心裡面有個問題一直問自己 -究竟寫呢個blog係咩主題?旅遊?美容?定廢up?其實一開始我係只諗住寫旅遊blog,但其實一年都係去得兩次旅行,最多三次,可以寫到幾多野呢?反而研究下買下skin care就最多咪寫下囉,點知原來寫beauty呢度反而多人睇啲.整整下我都寫多左beauty topic.我寫其實唔係想R試用嗰啲野,只係純粹分享,純粹比我搵啲細㙯做下咁咋.琴晚有人問我寫比邊個睇,冇呀,我冇target reader,大家中意就睇下咁囉,唔啱睇咪當我廢up囉哈哈哈.
好入返正題,其實今次我想講嘅係我有日無意中行左入恩平道發現嘅呢間屈人寺旗艦店.上網睇好似都係上年年中先開.其實地方就唔係好大,不過呢,就有幾多新入嘅外國skin care牌子,搞到我又放低左一千幾百咁囉.
其中一個就係我之前都有講過嘅Filorga!!! 我真係堅愛佢啲野,我知其實水貨店有得賣,但我唔太中意去水貨店,所以當我見到佢呢度一整個section齊晒所有野簡直歡喜若狂!感覺好似去左法國啲葯房咁哈哈.
基本上你想要嘅所有filorga產品都齊,包括人人都話係佢嘅皇牌sleeping mask(我未用過,用晒手頭啲野就會試 XD).老實說,佢啲野其實唔係平,但過左個大海黎到香港之後都只係貴啲啲我覺得都可以接受.嗰日本來都唔打算買野,所以只係買左我之前都講過話好好用嘅eye cream, 價錢唔記得喇好似係400咁上下.
除左Filorga之外佢仲有好多牌子skin care同化妝品,我記得嘅有avene, NYX, Sally Hansen等等.仲有phyto,呢個我有見過部份萬寧係有入呢隻野,但產品都唔齊,呢度又係一個section有齊晒唔同嘅hair treatment products.我試用過佢盒保濕修護嘅hair mask,之前染完頭髮又日日tongs搞到啲頭髮又旱又易打結,用一次之後個頭勁滑又光澤仲keep到好耐,所以見到呢度有即刻入貨.價錢好似係300幾.
sales姐姐見我猛咁研究phyto, 就介紹我用呢個瑞士牌子LMB嘅shampoo & conditioner.不過我覺得差不多二百蚊買支洗頭水又唔係大支我咁多頭髮又日日洗頭好唔抵用,反而我試左呢支噴頭髮嘅tonic ,噴完再梳頭即刻滑晒又貼服啲.佢成份主要係玫瑰水同啲植物精華,話可以幫頭髮提供養分.味道都幾好聞好自然唔似香精味.我而家日日夾tongs前就全頭噴,夾完啲頭髮都仲好滑好順.一支好似係百六蚊咁上下.
埋單之後仲送左支大size嘅uriage thermal water spray同幾支lip gloss(唔記得咩牌子).
話時話,而家萬寧屈臣氏都分別入左好多唔同skin care品牌,早一兩個星期我買左美國Peter Thomas Roth嘅masks都不錯用,遲啲又講下.


c: text/html

text:
頭皮都要深層清潔????????
-
fance last edited by
皮膚要做deep clean我就聽過啫~但最近朋友同我講話頭皮都要深層清潔~先唔會甩咁多頭髮~到底係真唔係呀?
-
arda last edited by
咁頭皮都係皮膚啫,點會唔洗Deep Clean,平時頭皮分泌咁多油脂,積積埋埋一定勁多污糟野啦,如果頭皮d毛孔塞住晒,會好容易甩頭髮同埋生頭瘡架!
-
fance last edited by
arda said in 頭皮都要深層清潔????????:
咁頭皮都係皮膚啫,點會唔洗Deep Clean,平時頭皮分泌咁多油脂,積積埋埋一定勁多污糟野啦,如果頭皮d毛孔塞住晒,會好容易甩頭髮同埋生頭瘡架!
我就係有甩頭髮問題所以先會咁問…..但我頭髮係屬於比較乾個種~如果再deep clean會唔會太乾反而仲衰?
-
arda last edited by
其實甩頭髮成因個個人都不同,所以你最好就係搞清楚甩頭髮既成因,如果唔係亂咁試盞弄巧成拙
-
Deboraha last edited by
唔好等到甩到好嚴重先去搞呀,到時就黎唔切ga la!! 再唔係我建議你試下theradome個生髮頭盔,一星期戴兩次20分鐘,真係見到有效果! 我自己無再甩頭髮,仲有新既頭髮生出黎!!
-
ccchiping last edited by
當然要啦!得閒做下深層清潔D頭髮會冇咁油,毛囊冇咁容易堵塞,頭髮問題都會減少
-
cytm2121 last edited by
我喺史*遜買過pre-shampoo, 用完乾爽好多, 我都係一星期用一次
-
applecst last edited by
@cytm2121 said in 頭皮都要深層清潔????????:
我喺史*遜買過pre-shampoo, 用完乾爽好多, 我都係一星期用一次
我都用過呀,之前剪左果D barcode陰, 一油個頭就好樣衰, 用左佢隻pre-shampoo頭髮冇咁笠

robotstxt: allowed

filter: keep


text:
話說山竹搞到 解放軍 駐港海軍嘅艦隻擱淺,兼且暴露失修嘅真相,呢件事本來已經膠到一個點,俾其他國家駐港武官睇到 解放軍 嘅狀態,佢地會點會報返佢地自己國家,真係大家心中有數.點解 解放軍 沒有最膠,只有更膠,宣稱擱淺事件係登陸避險,呢個挑戰人類常識嘅講法,我真係去到無眼睇嚟形容.
解放軍 作理由都搵個好少少
如果呢隻係兩棲作戰艦隻,登陸避險呢個講法都勉強可以講得通,因為佢可以喺陸上,而陸上比水上安全嘅,呢個講法我都用一個好寬鬆嘅標準收貨,但出事果架「南交86」係一架軍用交通艇,軍用交通艇即係運兵船,大家聽過運兵船具備兩棲作戰能力未?呢個理由真係匪夷所思到一個點,所以呢個理由,令 解放軍 膠上加膠,因為佢地係連基本公關都唔識.
其實呢件事反映,香港如果有乜天災,只能靠香港紀律部隊自己搞掂,仲要係食緊以前英國訓練嘅老本,而靠中國軍隊根本唔可能,因為中國軍隊不單作戰能力有問題,而且佢地喺災難嚟果陣,自己嘅艦隻都未必頂受得住狂風巨浪,你覺得佢地具備拯救嘅能力,呢個玩笑係唔係開大咗少少咁,喺危難果陣,大家認為軍隊可以救人,除咗軍人體能比較好,同埋軍事作戰上,本來有救難訓練之外,仲有係大家一向認為,軍隊裝備同編制比較有抵禦天災嘅能力.但現況係,你可以認為英軍具備呢個能力,但我唔好預期 解放軍 具備呢個能力,你香港紀律部隊唔駛救埋 解放軍 ,呢樣嘢已經叫大話夾好彩果隻,真係膠到無法形容嘅地步.
解放軍 本身已經有屠殺平民嘅前科,加上本身黨衛軍嘅本質,已經好難得到香港公眾嘅尊重,軍隊對平民開槍,除非平民手持軍用水平武器,否則呢個係不可接受,呢個亦都係基本常識嚟嘅.依家 解放軍 仲要咁嘅水準,裝備同人員水平都咁差,只要 解放軍 喺外面鬧事,出現軍紀上問題,你就真係以後唔駛旨意喺香港留低.有人話俾 解放軍 以便裝出軍營,呢個主意差到極點,只要有人飲大咗,跟住喺外面打交,你打香港人固然好大鑊(雖然有成班土共同左膠護住你),你打外籍人士就更大鑊.呢啲咁嘅軍隊,呢廿年無出事都係一種修為,但我睇無以為繼.


text:
啱啱過咗29歲生日嘅梁洛施(Isabella),雖然佢嘅外表同同齡嘅女仔冇乜唔同,但係佢嘅人生就認真與別不同,自從佢喺09年同城中超級王老五李澤楷生咗大仔長治,跟住再喺10年生咗一對孖仔H&N,即刻成為城中熱話,不過呢段感情最終都冇開花結果,喺11年佢哋共同發聲明宣佈分手,三個囝囝將一齊權養.回復單身嘅Isabella,主力照顧三個仔,其間曾經短暫復出拍戲兼做舞台劇.
唔經唔覺,大仔長治今年已經8歲,孖仔都已經7歲,為咗可以喺正常嘅環境下生活,佢哋一直定居喺加拿大生活,不過早前有周刊報道話,爺爺李嘉誠下令一年要見孫仔兩次,但為免俾人認出,所以唔會喺大時大節先返嚟,而且喺機場出入都會有保鑣辦手續,亦會由職員通道入閘,盡量避免行踪兼樣貌曝光.
其實喺今年5月,曾經有周刊讀者喺圓方見到Isabella一個人喺度買外賣,不過嗰陣身邊見唔到佢嗰3個囝囝,亦唔見有任何保鑣,急急腳咁買完外賣就離開.日前有周刊又見到Isabella,睇嚟佢返香港嘅時間都好密,不過今次唔係得佢一個,同行嘅仲有爹哋同一個餅印嘅大仔長治.
嗰日大約12點鐘左右,Isabella同大仔長治喺陽明山莊嘆茶,本來同行嘅仲有一對孖仔H&N同埋梁媽媽,為咗唔俾人發現,佢哋選擇一張角落嘅枱,Isabella同長治亦選擇面向望牆嘅位置而坐,不過食咗冇耐,梁媽媽同H&N先行離開,得番Isabella同長治繼續飲.大約到咗1時15分,Isabella同長治離開酒樓,去咗門口等車,但係嗰陣唔見佢哋兩母子身邊有任何保鑣出現,唔知係咪呢個原因,Isabella嘅警覺性比平時高,不時周圍望,好快就發現有傳媒喺現場影相,Isabella即刻用身體檔住鏡頭,唔俾長治入鏡.
同爹哋成一個餅印嘅長治,雖然已經去到媽咪心口咁高,不過仲好癡身,經常要攬實媽咪,搞到Isabella一方面要o氹阿仔,另一方面又要擋鏡頭,所以睇落有啲尷尬!之後有住客通知保安發現有人影相,一度報警,Isabella喺傳媒同保安擾攘緊嘅時候,發現架車仲未嚟到,最後佢為咗長治,走番入去大堂繼續等車.
(蘋果日報)


text:
民都魯 必去景點及西密蘭朝海灘附近酒店推介
西密蘭朝海灘附近酒店預訂
神秘優惠價幫你慳更多
即時揭開神秘優惠價,慳得更多
民都魯必去推介 - 西密蘭朝海灘
想去 民都魯 自由行?等 Hotels.com 帶你玩盡 民都魯西密蘭朝海灘 啦!留意我地文章,話你知去民都魯 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋民都魯西密蘭朝海灘 附近有咩酒店,等你更加容易計劃行程,慳返酒店來回景點嘅時間.
民都魯西密蘭朝海灘 自由行
去得民都魯西密蘭朝海灘 自由行最緊要一定係揀啱日子去.一啲熱門景點例如,民都魯 嘅 西密蘭朝海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
民都魯西密蘭朝海灘 交通
想去西密蘭朝海灘 暢順無阻濟,最好就係出發前,睇清楚民都魯西密蘭朝海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
民都魯西密蘭朝海灘 必食必買攻略
民都魯西密蘭朝海灘一直都係旅遊熱門地點,去到民都魯西密蘭朝海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
話說呢幾日睇新聞見到有化妝師係 Facebook 講係尖沙咀某大商場個廁所遇到個清潔女工,言談之間發現原來所謂商場管理層唔畀清潔女工係工作時間飲水,而且要同每個去廁所嘅人打招呼,甚至見過同一位清潔工要係廁所食飯.
其實咩都唔洗講,唔比人飲水已經係荒謬絕倫,而且水係維持生命嘅其中一樣基本條件,到底有幾仆街先唔畀人飲水?難道呢位清潔女工可以不停飲水作為偷懶藉口?如果係,所謂管理層真係要驗一驗個腦.其實作為商場廁所,最重要係做好本份,即係清潔,而唔係叫員工同每個客打招呼,打招呼,搞關係應該係比其他人做架啵.如果廁所清潔做得好,用家自然會讚,口碑自然就會有,好似而家咁搞錯重點,坐這山,望那山,當然一事無成.
呢件事令我諗起電影《龍咁威》入面鄭中基守廁所嘅情節,佢將個廁所打理得乾乾淨淨,張學友入到去已經即刻讚佢,心情好,有話題,其實已經係一種好服務,只不過清潔工用另一角度提供服務姐.可惜所謂管理層唔明白不特止,仲要千方百計剝削員工人生自由,對待佢地好似監犯咁,呢樣先係最可恨嘅地方.
講到剝削,點可以唔提黨鐵,更過份嘅係佢地唔係剝削員工,而係乘客.港鐵附例第 27 條 b 寫明「任何人不得在已付車費區域進食或企圖進食任何食物或飲用或企圖飲用任何飲品(不論是酒精類或非酒精類飲品)」,如果違規係要罰款 $2000!即係話,飲水都唔可以,真係不知所謂到一個點,飲水係人生自由,黨鐵憑咩可以禁止?
社會上其實好多法例都過時,需要調整,好似之前 Hidden Agenda 咁,問題係有幾多人會去關心?到有時先去發聲已經太遲,我哋仲要重複幾多次咁嘅覆轍?
Photo: Topick


text:
事實證明,就算李澤楷咁有錢,都唔會提供到免費既娛樂平台.
由TVB年代開始,我地就習慣咗扭開電視機就有免費電視睇.
到咗電視開始走下坡,大家又走去網上,尋找免費既娛樂(小說,文章,youtube).
我地都覺得資訊係免費既,娛樂係免費既,文字係免費既.係我地大量接收緊呢啲「免費」野既同時,我地都無諗過,點解有人咁笨去做免費既好野俾你?
真係咁大隻蛤乸隨街跳?我地為咗得到呢啲「免費」既野,到底付出咗啲咩?
其中最明顯一定係質素,免費意味住無監管,無成本既野大家都做到,咁仲有邊個去做好?
無必要去做好,因為反正免費既,無人有資格去監測內容產生者既品質.
你又冇俾錢佢,你憑咩要佢做好啲?
結果網上充斥住大量既內容農場,標題黨,垃圾廣告,同政治打手.
點解而家所有既娛樂平台都充斥住啲我地唔需要既內容?因為我地選擇免費,結果貪字得個貧.
免費野其實最貴.無人會無目的咁提供好既娛樂.
點解要免費?佢既然唔收你錢,咁佢收邊個錢?一係就收廣告商既錢,一係就有政治立場需要呢個平台去發聲所以俾錢去支持佢既營運.
香港人如果仲想保有自己既娛樂,就要學習俾錢買番屬於自己既娛樂.
無論係好既節目,好既作者,好既youtuber,你要記住,你唔俾錢令到你鐘意既作者生存到,最終佢就只能走去向大財團收錢,咁到時佢就係為大財團服務,唔再係寫野俾你睇.
你鐘唔鐘意唔再係佢既第一考慮因素,俾錢佢既人先係直接決定咗佢生死,佢就會去迎合俾錢佢既廣告商既口味,寫啲你唔想睇既野.
反正你要睇文,反正你要娛樂,反正你最後都係要俾錢(你唔俾錢廣告商佢邊有錢拍廣告.),咁點解你唔直接俾錢支持個作者,起碼個作者生存落去繼續寫文,可以寫啲你鐘意睇既野.
讀者決定咗呢個世界有啲咩作者,你地養起一班咩作者,係由你地決定.讀者要攞番屬於你地既主動權.
你鐘意呢個作者,你想繼續睇到呢個作者寫落去,你其實有義務去保護呢個作者.
唔洗好多錢,假設個作者有一千個支持者,如果每個讀者一個月俾$10去支持個作者既生計(一杯咖啡都唔洗既價錢),佢就已經足夠生存落去.
咁佢就唔洗每日都諗點樣賣廣告,唔洗諗點樣起個標題呃like,而可以專注提供更好既娛樂.
因為你地俾錢直接支持緊一個作者,到時你地先係掌握作者生殺大權既人,個時你地想要好既文章,作者自然會想盡辦法去提供好既文章.
小心輕看就係一個咁既平台,由讀者訂閱去支持作者既產出,每一篇文都係直接跳過中介,向讀者負責.
建立良好既風氣,使香港都可以做到文字有價.讀者同作者有一個更加直接交流既關係,用讀者手上既錢真實咁反映對每一個作者既支持.
支持除咗講一句我支持你之外,我地仲可以做咩?
唔通就只可以等stakk炒曬啲主持既時候,就走去留言話:「我好鐘意睇你拍片架!」,與其淨係用把口悼念已經失去的,小心輕看情願落手落腳去保護仲努力生存既文手.
等佢地可以自由咁創作,去為佢地既讀者提供優質既娛樂.
我知道,香港而家無呢個風氣,要讀者俾錢唔容易,呢個係一場豪賭.
但如果小心輕看要生存到,就只有呢一條路,必須要相信讀者,同時相信作者.
我有咁既信心,我希望大家同我地一齊成就呢件事.


text:
聖喬治 必去景點及溫莎海灘附近酒店推介
溫莎海灘附近酒店預訂
神秘優惠價幫你慳更多
即時揭開神秘優惠價,慳得更多
聖喬治必去推介 - 溫莎海灘
想去 聖喬治 自由行?等 Hotels.com 帶你玩盡 聖喬治溫莎海灘 啦!留意我地文章,話你知去聖喬治 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋聖喬治溫莎海灘 附近有咩酒店,等你更加容易計劃行程,慳返酒店來回景點嘅時間.
聖喬治溫莎海灘 自由行
去得聖喬治溫莎海灘 自由行最緊要一定係揀啱日子去.一啲熱門景點例如,聖喬治 嘅 溫莎海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
聖喬治溫莎海灘 交通
想去溫莎海灘 暢順無阻濟,最好就係出發前,睇清楚聖喬治溫莎海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
聖喬治溫莎海灘 必食必買攻略
聖喬治溫莎海灘一直都係旅遊熱門地點,去到聖喬治溫莎海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
6 SEPTEMBER 2014(SAT)
當暑期足球班結束之後,我地都打算同小小豬繼續參加足球班活動,等佢可以玩多啲,學多啲嘛!
終於等到今日又嚟開始學踢波,又可以變身成為足球小將啦~
依個足球班係順利村公園進行訓練,都係由地區足球會主辨,規模唔算大.不過我見到在場都有好多大哥哥參加,佢地原來都已經學左好耐啦~
係未夠鐘上堂前,拎個足球踢吓先~
可能已經學過一期,有左少少認識,所以小小豬一拎個足球就開得好興奮啦~
我地家長同教練辦好晒登記之後,就開始可以上堂啦!原來整個足球場就唔同年齡階段嘅小朋友一齊參加,教練會因應佢地年紀,分批進行教學呀~
小小豬當然係被編入最細嗰組啦,分好組就先做吓熱身先!從遠處望住小小豬,完全冇諗過佢可以咁乖乖跟住教練做運動,一啲扭計都冇,又冇走嚟搵我地,真係令我地有少少喜出望外呀~
之後教練就分兩個小朋友一組踢吓個足球先,唔知係唔係小小豬係全組最細嗰個,所以教練就親身同小小豬一組,慢慢咁教佢呀~
之後就教小朋友帶住個足球行一段路,小小豬都似模似樣哦~
仲識得扭身踢個足球,真係估佢唔到呀(不過我地都係覺得佢係撞彩多,佢又點會識呀)~
當然係會有發夢嘅時候,企係度唔知佢想點,最後要教練叫返醒佢先識繼續踢呀~
一個半鐘嘅課堂係好快完結,其實我都真係好佩服教練,佢可以一個人教咁多個小朋友,仲要俾我覺得佢唔係HEA教,我見佢會好留意每一個小朋友,當見到小朋友亂做又或者需要幫忙時,佢都會捉住個小朋友嚟教,所以話呢.....小小豬今次遇到一個好教練啦!
其實小小豬除左遇到好教練之外,同班入面都有幾位年紀比佢大嘅同學仔好照顧佢,見到小小豬件衫走位又會幫佢整返好,仲會係小小豬發夢時又會提佢應該做乜.所以話有好教練同同學仔,小小豬一定會學得開心同投入呀~
講吓小小豬表現先,唔知係唔係上堂時間唔同左,之後返暑期班係一早八點鐘上堂,所以成日都總係覺得小小豬有啲唔集中又唔合作,見到足球都唔識追咁.不過今日見佢真係有好大唔同,起碼佢絕大部分時間都係專心上堂,又可以跟到教練指示去做,所以都叫做有一大進步呀!
問返小小豬佢都話好鐘意嚟學足球,咁就希望佢可以繼續乖乖咁跟教練學啦.唔係希望佢學到踢得點叻點叻,只希望佢可以透過學踢波,可以學吓啲規矩,社交同埋最重要係跑跑走走可以鍛鍊一吓身體呀!


text:
賀歲電影《賭城風雲2》票房唔錯,但就有網民留言狂鬧,其中留言多數係圍繞套戲政治化,例如:「一世都唔會睇『舐共晶』拍嘅戲!」;有個又話:「王晶撐中共,一定罷睇《賭城2》!」.其實真係痴痴哋,睇戲啫!原來而家唔係要求套戲好唔好睇,而係仲要計算埋製作人嘅政治取向.或者不久將來,呢班咁有政治立場嘅網民去茶餐廳食個餐蛋麵嘅時候,都要問吓個廚師嘅政治取向.如果個廚師係支持中共嘅話,記得大大聲同佢講:「你舐共!我唔_食你碗面!」幾有型呀!
你拍到好戲,其實我真係唔理你舐乜,我都會入場睇!
其實電影係團體工業,導演一個人無可能完成到一套電影,過程中要好多專業幕後人員配合.如果只係為咗某個人嘅政治取向,而抹殺咗一班人嘅心血,又或者放棄咗一個可能欣賞到一套好電影嘅機會的話,筆者真係覺得有啲不智.當然,作為觀眾絕對有權力批評電影嘅好壞啦,仲可以根據導演往績嚟決定入唔入場睇套戲.不過,千祈唔好未睇先閙,舉個例子︰你入馬場買馬,你可以根據練馬師嘅往績嚟買馬,但係你唔會因為個練馬師「舐共」所以唔買佢隻馬.好多時雖然練馬師嘅往績比較差,但係正所謂「99倍冷馬都有可能會跑出」,如果你又無買隻馬,人哋跑出咗就係咁閙,咁你真係要去睇吓心理醫生.所以睇戲可以鬧,但首要條件係:「睇咗先講啦!」
平心而論,《賭城風雲2》絕對比上年套《賭城風雲》好睇.
上集演員衣著造型核突肉酸,連有型人士發哥都俾佢整到極唔順眼(居然夠膽叫發哥著嗰套縮水西裝加吊腳褲),真係核突一絕.但係今集就有明顯改善,發哥回復有型瀟灑,衣著稱身好睇.另一主角張家輝都造型突出,其他各演員也身光頸靚.佈景美術方面簡潔亮麗,感覺上花咗唔少心思.再加上遊艇同泰國嗰幾個場口,令到套片出到當年「逢賀歲片必大製作!」嘅感覺.
再講配音上都有極大進步,筆者睇嘅係廣東話版本.記得上集配到好似業餘習作咁.好多時聲音,語氣和畫面都夾唔到,一係聲快畫慢,一係聲慢畫快.今集配音就完全舒服晒,發哥同張家輝配得生鬼非常.另外一啲吉鏡過場位配上搞笑對白,令到電影嘅節奏感加快.再加上用配聲嚟改善畫面上嘅小犯駁,呢種做法喺80年代嘅港產片經常可見.當配音員見到劇情或畫面出現小問題時,喺導演同意之下,佢哋會改動對白令到劇情或畫面合理化.後來流行咗現場收音,已經好耐未欣賞過咁好嘅配音室製作.另外用上一個機器人來演出儍強一角,感覺上唔比杜汶澤差.觀眾完全真心笑出嚟,但成本就差天共地喇.
最後再一讚嘅今次係減少咗合拍味道.上一集好明顯為咗遷就大陸市場,成日去估國內口味.令到好多場口劇情犯駁加戇居,最後結果係港產片唔似港產片.今集經過多年合拍經驗,終於搵到方向,拍出一啲當年雄霸亞洲嘅港產片感覺.雖然仲可以睇到有些位係為咗遷就大陸市場而落墨,但係都無影響整體嘅完整性,所以尚算可以接受.
當然,《賭城風雲2》唔係完美嘅,筆者就好唔鐘意發哥打拳嗰場戲.原因好簡單,打個比喻:喺荷理活男星中,辛康納利(Sean Connery)算又老又型,但係你唔會見到辛康納利喺電影裡面除晒衫打拳.因為人老左就一定會皺皮,做乜要自暴其短?
其實發哥喺《賭城風雲2》裡面有意無意間,將自己主演嘅角色「石一堅」定位在永遠比唔上「賭神高進」嘅角色設定之上,可見製作班底和演員仲未有信心超越從前嘅成就.然而電影最強嘅高潮位居然係刀仔同賭神出場,大笑之後嗰種光輝不再嘅感覺,真係令人有啲唏噓.
P.S. 另外,筆者都睇咗《衝上雲霄》,感覺唔係網上講到咁爛.靚人,靚景,靚攝影,係劇情有啲散同老套,不過絕對比《12金鴨》出色.


text:
佔旺案嘅罪名,本來係刑事 藐視法庭 ,一個由土共八婆申請所謂臨時禁制令,就可以亂咁清場,本來呢宗檢控已經係荒謬.但最荒謬嘅事係,喺審緊一宗 藐視法庭 案件果陣,有疑似中國國安人員嘅友仔,竟然喺法院影相,而法官只敢沒收手機,唔係直接扣押拉人.
中國人有特權 藐視法庭 ?
依家已經唔係第一單疑以強力部門嘅人員,擺明車馬 藐視法庭 ,已經係好幾單,依家係中國啲強力部門人員,見到你班香港法官個個見到國安人員就腳軟,而香港警察同律政司都放軟手腳,所以就越嚟越囂張,依家呢個姓唐嘅八婆,係擺明車馬喺香港法庭宣示中國共產黨式無法無天嘅法庭秩序,陳慶偉你依家軟弱成咁,審乜嘢刑事 藐視法庭 啫,依家有人堅 藐視法庭 你就乜嘢都唔做唔到,准呢個好有機會離開香港,進行妨礙司法公正行為嘅人離開法庭,而唔係還押,不如法庭執咗佢吧,你叫香港人仲信你香港法院?依家係高等法院原訟庭都可以搞到咁不知所謂,更加唔好講地方法院,甚至一向都係亂嚟居多嘅裁判法院.
呢件事如果法院同律政司唔嚴肅處理,就香港人自己處理,如果話要玩起底,其實依家首要就係起呢個姓唐嘅中國女人底,包括佢住邊,以及佢實際係做乜,因為呢種囂張嘴臉,除咗強力部門嘅人員,我睇唔到第二個可能性,甚至我懷疑呢個人,係直接向張曉明匯報,而呢件事香港法院嘅軟弱表現,其他普通法司法管轄區係會睇到,你覺得以後啲人仲信唔信你香港法院可以保持司法公正,去到呢單咁離譜嘅案件,大家只會信法庭根本會向中國叩頭,你想香港人信你法院,或者撐你司法系統都好難,因為呢單嘢係十分之簡單而直接嘅 藐視法庭 案件,而現有法律,係可以提供法官好大權力,去確保法院內公義得到彰顯, 藐視法庭 呢條罪,唔係俾陳曼琪呢啲死八婆用嚟濫用,去幫潮聯呢班仆街擦梁振英嘅鞋.
香港同全世界,好快就知道 藐視法庭 呢條罪,係用嚟維護司法制度,定係被中國啲仆街濫用作為鎮壓人民嘅工具,而法庭有無吉士做嘢,正係當中嘅關鍵,我唔信姓唐果件八婆唔會離開香港潛逃,因為中國人點做嘢大家心照.


text:
老闆縮數之謎-加人工的魔鬼演算法!
2017年我地經歷左一年嘅大牛市,好多平時唔炒股票嘅人都紛紛入市,我亦收到好多初入股海嘅讀者pm,次次答親都不免有多少無奈.隨住今年2月開始大市兩度見頂,投資者一係就轉投美股,一係暫時退守.股市勢弱,我同好多人一樣,唔係金融從業員,股市唔好景,工仲係要返嘅,反正睇得窮生,都唔係短線獲利人士.所以今日我地講返自己份工,不過都係要計數.
我係起初講解投資概念嘅文章提過有關複利的問題,指其實一個長遠投資,我地目標係透過年月累積嘅利潤再投資,達到複利效應.其實呢個概念放係份工,甚至係加人工一樣係work的.我可能會比較少啲,窮太幾乎幾日就收到一次讀者向佢pm問有關工作同待遇嘅問題,有關職涯嘅野,呢篇文就唔係佢面前班門弄斧了.我反而用返我嘅專長——計數黎做少少分析,當然職涯上好多野唔可以單純同數字同錢去衡量,所以呢篇文,大家就以輕鬆心情對待,又或者攞去俾老闆睇笑下都可以,如果你夠膽的話(笑).
早加早享受,遲加多幾舊?
呢個圖就係我嘗試模擬兩個人由22歲大學畢業到65歲退休嘅收入表,入面未計通脹,單純睇加人工嘅幅度同密度去比較.大家可以見到左方(下稱A)係一直以一個冇乜高低起伏嘅職涯上行,見到都覺得悶.右方(下稱B)可能比較似你同我,都係加下停下,到到黃金期可能升下職跳下槽又加多D.大家起步一樣都係15K,收尾都係差不多人工.其實但係大家有冇留意到A同B最後累積收入可以相差180萬,即一生人的差不多10%收入(仲未計投資回報及通脹).
好多公司其實都係咁,未必會年年調整員工薪酬,博你頭1-2年唔敢出聲,去到第3年你出聲,佢拖多半年,加多少少俾你當補數,例子B就係好好嘅示範.仲會同你講,加果少少冇乜用啦,到你升職加果口價,先係真銀呀嘛!咁你就信左嘅話,少年你真係太年輕了!其實對老細而言,老奉年年加少少係好唔情願,因為人數多,人人加少少,一年多出嘅開支就大,而且加左人工,工作內容冇變,好多老細都覺得冇著數.大佬!升你職,加你20%,起碼我可以駛死你呀嘛!
財富靠複利,人工都一樣!
其實心水清嘅朋友都會知道,加人工係用%去計的,而人工又係逐年檢討,今年加左嘅數,就會疊加到下年嘅基數,一年疊一年,人工愈來愈高,你果個3%真正帶黎嘅利潤就愈多,我記得有一年公司加我3%,我走入去同老細呻,佢竟然同我講:「唉也!‘你估得你係咁咩,我都係加3%咋!大家共同詮退囉!」你知唔知我當時幾想一巴車落佢度,你果3%同我果3%,絕對係兩回事.同一道理唔單單係短視地睇人工問題,當你想轉工果陣,如果你2-3年人工都冇變,絕對影響下一份工叫價同印象,以為你做咩事停左2-3年,係唔係表現唔好.
人工如股價,花紅如派息
正如我係 >的投資篇講過,就算係收息股,股價都不能無表現.有好多中小企,由於資金有限,好多時唔可以加太多人工,以免面對困境而週轉不靈.有D好嘅中小企老細,面對個別員工有表現,立左大功,好多時年尾會出多份特別bonus,情況就好似股票派特別息一樣,大家開心下.但係如果老細長年都用呢個方法獎勵你,而人工長年唔加,長遠黎講對你都係冇益,因為始終bonus都係同人工掛勾,你15K一個月,我出多30K bonus俾你已經係15個月糧,你當然開心.但如果我人工係60K,你出30K俾我,我絕對係會請你食蟹,DLKH!


text:
禁止電子煙,係今年最離地嘅政治主張讀者投稿
2018/10/12 — 16:51
(文:山鬼)
尋日睇到施政報告,除左見到政府拎全港所有人嘅人工去填海起個人工島,呢個名好啊,名符其實拎大家嘅人工去賭.後來睇公民黨話今次個報告有半啖砂糖,原來係公民黨終於成功爭取全禁電子煙.泛民終於都爭取到政府支持,都算係可喜可賀.
但得罪講句,呢個主張真係離地到痴線,係離譜.可能公民黨啲票源好鍾意,但對於呢個社會嘅基層來講,真係唔能夠接受,全面禁電子煙係痴線.
支持全禁班人知唔知有幾多人由傳統煙轉食電子煙? 有幾多人係靠加熱煙去戒煙,又或者減低對身邊嘅人嘅影響?
大佬啊.食得煙嘅朋友唔通係為咗追求健康去食咩,雖然電子煙真係健康啲, 但冇人會幻想食完之後會即刻變到好健康,個肺變到好似瑞士山區肺咁脫俗清新.每個人都係度進步緊,有啲人繼續食希望對其他人影響小啲,有啲人可以藉呢個機會戒煙.而家突然就話要全面禁止,咁即係點呀?
政府就好似同全香港嘅煙民講,你一係就繼續害人,一係就即刻戒咗佢.喂阿哥,如果戒煙真係咁容易,香港就唔使有一大堆戒煙中心同熱線.
就算打算繼續食,都有權選擇對自己更好同更低傷害嘅產品,呢啲都算係基本人權…
同好多香港人一樣,我一見到政府話要全禁都嬲到痴線.成個 facebook 都係度粗口問候.試問一個常人又點能夠理解政府嘅高深想法.唔好講話咩健康嘅理由,傳統煙仲有咩缺點?
係臭啊!好 L 臭啊!陣味又唔散!
之前篇文都有講過同老細食完餐飯,成身都係煙味,下午兩點都未到,仲要臭足一日.嗰啲老豆老母食煙嘅細路仲慘,一返學就俾老師捉佢照肺.而家老細得返幾飛煙彈喺手, 佢食完之後我又要繼續捱臭味,真係多謝晒.
公民黨今次嘅成功爭取,真係 over 咗一大班二手煙受害者嘅 dead body, 計我話應該開個記者會講返句:「 捱過二手煙先有更精彩嘅人生!」
其他喺議會入面嘅民主派,希望你哋可以急弱勢之所急.傳統煙真係好難頂.


text:
「一醒覺經已殺出這條路」
見工通常會遇到一個問題:「你有咩 career goal / career aspiration ?」或者直接啲嘅問法係:「你嚟緊三至五年事業上有乜嘢目標?」
呢條問題通常留喺尾段,你個人已經適應咗個面試嘅氣氛,同個 interviewer 已經有少少了解,原先背好嘅稿忘記咗九成半,好容易一個唔該講咗心裡面嗰句.
即使你同我心入面都係諗緊「妖,鬼知咩?」口裡總會立亂作啲得體嘅嘢出嚟,不外乎都係喺呢間公司啲嘢上晒手,可能有得升職,或者涉足更廣泛嘅範疇.而我好老實同你講,呢啲廢話,九成九唔會成真.
「氏朱必有茵,事出必有因.」我咁樣講得,當然係有根有據.
朋友曾經面試過某間銀行,又係臨近送客, 阿 interviewer 咁樣樣問:「你覺得你三至五年之後會做成點?」咁阿朋友當其時都係豬噏啲咩「可能升過一次職或者有機會 relocate 去總公司 head office 學嘢」啦.結果?係出咗 offer ,但因為另一啲原因,朋友最終冇入到呢間公司.
又試過有另一個朋友,遇上一條類似嘅問題,佢都係希望 by that time build up reputation ,再睇下到時有咩機會晉升.結果又係出咗 offer ,佢有返到工,但最終未夠兩年就轉咗工.
面試如相睇,短則廿分鐘,長則一個鐘,夠畀你認識間公司幾深,又夠畀間公司了解你幾多?我冇去過 Table for Six 嗰啲 speed dating 場合都可想而知,真係得個桔── gut feeling 個 gut .何況一般勞動人口 (唔計做老闆或者等退休賴死唔走嗰啲) 都係兩三年就轉工,你點樣坦白同 interviewer 講「三至五年後,我可能已經喺另一間公司做緊同你一樣嘅位」?呢啲唔係叫博炒,係摟打.
撇除呢啲實際又貼身嘅原因,另一個比較 philosophical 嘅理由,係人根本冇預知能力.或者有所謂嘅「毋忘初衷」,但所謂初衷又點會圍繞住你僱主或你老闆嚟轉?梗係自我中心去構想,大學畢業嘅就希望三至五年後上到 ger 級 (manager ,唔好諗錯其他) ,已經 ger 級嘅可能諗緊到時會轉到去一間好啲嘅公司,去到樽頸位嘅或者希望五年後喺另一個行業企穩陣腳.
又或者,簡單啲,希望到時儲夠錢結婚或者買樓.
事業上嘅轉折,走向,其實只係附屬於你人生嘅 derivative .用金融術語講,如果人生係正股,咁事業就係窩輪.你人生條路想點樣行,咪會拉扯到事業嘅轉變,幾多女性為咗生兒育女而決定事業路途上到 mid-level 就行人止步唔再向上,又幾多人為咗 work-life balance 而放棄比較優厚嘅收入?先分清莊閒,如果你連人生三至五年後嘅目標都未定,咁講咩事業短中長期目標都係嘥氣.
最後一樣嘢,係人嘅想像力有限,就好似你玩《金融群俠傳》咁,地圖原本就九成係唔知咩嚟嘅,咁我又點樣要求你 base on unknowns 去預測未來?好多行業本身就有一啲鮮為人知嘅崗位,唔係行內人唔會知道,何況大家所知嘅行業好多都係建基於生活日常經驗,銀行飲食運輸建築零售,全部都係個人消費層面,對沖基金分析員或者地盤工程安全主任呢啲,我唔講,你會知?
返工嘅嘢,真係唔好一心諗咩升職加人工.知道你嘅人生,生活想要幾多,先好再講事業上要做到啲乜.


text:
標題可能好似有少少呃咗你入嚟嘅感覺,但請睇埋落去
我七月尾就同咗個識咗好多年嘅男仔fd一齊去旅行
未出發前 酒店機票全部都係我book,要我plan曬行程 由出發幾個月前已經日日催我 但係佢自己就唔上心,全部嘢都要我做曬 又鬧我「個trip你都有份去㗎」 我心諗原來你就冇份去 ...
不嬲都知佢自我中心兼自以為是 但係日對夜對先係惡夢嘅開始...
我著咩佢都要批評 我頹啲著件連身裙去機場佢話我影衰佢 佢成日講到自己周旋喺無數靚女中但係又同我去?WTF? 仲有佢會唔會睇得自己太重? 其實冇人會留意我地 佢就以為自己好多人留意(姐係著對vans鞋,咩個herschel背囊(仲要係借我嘅嚟用)就以為人地望到佢會覺得佢有錢咁)
我細佢兩年,但係我覺得自己似佢家姐多啲,吖唔係,應該係老母至啱.
事關佢全部嘢都要我讓佢 我地未夠20歲買唔到sim card,但係機緣巧合下識咗個本地人就整咗張sim card返嚟,咁好明顯係佢keep 我就要睇佢心情睇佢面色睇佢有冇便秘睇佢...而決定我有冇得上網.咁我可以理解張卡係佢keep,始終佢部電話快過我 但係佢放熱點比我就愛放不放.家下張卡我都有份比錢,你話張卡你買就你想唔放就唔放姐,但係我叫佢放熱點比我就好似奴隸要跪地叩頭請皇上恩寵咁.
前文提及我地識咗個本地人,跟住佢幫我地整完sim card熟絡咗,仲帶我地玩咗半日,突然有一晚我瞓咗之後個本地人話無家可歸所以想喺我地酒店房留宿一宵.我fd就比佢嚟咗(成件事本身已經好荒謬),我fd喺佢嚟之前就pack好曬佢啲貴重財物落喼,但係由得我個喼攤出嚟冇閂到,唔該曬.我事後問佢,佢話因為條友知我冇錢,唔會拎我啲嘢.(我:咁你係咪冇責任幫我閂返個喼,由得啲嘢攤出嚟?) 佢就話 咁我點知你個喼點閂姐.(我個喼冇密碼鎖,就咁拉鍊)
我地識嗰個本地人係因為當地好興「層壓式推銷」,啲後生仔會係街用個好貴嘅價錢sell啲好cheap嘅嘢.佢就明知係呃人,都懶係大慈悲買好多,!!留意返,佢係用共用嘅錢買.!!因為佢第一日就土豪上身,所以之後我地日日經過嗰條街,都會比人截住叫我地買.加加埋埋買咗一千港幣左右,但係佢本身多錢過我,所以最後搞到我得返好少錢,佢就仲有勁多閒錢.
跟住我plan個行程本身好豐富,四日台北四日台中,但係佢臨時話想留喺台北,fine 反正台中嘅酒店我都未book.跟住要臨時book多後面嗰幾日嘅酒店,咁前面個幾日係我比,咁之後嗰幾日佢比,係咪好正常? 但係之後個幾日嘅酒店錢佢就要同我aa.姐係佢suppose前幾日嘅酒店錢係我比,之後個幾日就aa.佢話如果我要同佢計就之後再計,但係佢就要即刻同我計.做乜鳩.
而且沖涼一定要佢沖先,一定一定要我讓佢沖.(仲要係浸浴)佢仲會扮曬嘢咁問「我沖先得唔得呀?」無論我答得定唔得 佢都一定會沖先.搞到好似我沖先啲水就會含鉛超標咁,我都未話你沖完殘留啲鳩毛喺浴缸度.
中間嗌交冇數,好多比較少事嘅我已經冇講,要打曬出嚟應該可以作篇故.我不停內心掙扎改機票早走定係襯佢瞓教將佢啲行李掉落街,但都比我捱到第八日,再遲多幾日走我分分鐘變鄭捷.
退房個陣,12點要退但係12點令佢仲執緊嘢,跟住我神早pack好曬嘢屎都痾埋喺度等佢.點知佢擅自(冇錯係擅自)拆開我個喼放佢啲嘢落我度,同另一半去旅行放嘢落對方喼都會問啦,佢問都冇問就拆開我個喼.仲要拆完唔閂返要我自己閂.(利申:佢個喼大過我)
返香港嗰陣,佢戇鳩得濟將啲液體hand carry,安檢要佢去返行李託運個度放返佢樽嘢.跟住佢叫我幫佢去,原因:佢唔識點講.我心諗 你唔識國語你唔講英文?你唔係好鐘意扮曬嘢同啲台灣人講英文㗎咩? 上面個堆嘢我都冇講出口,因為好趕時間,我屌佢都廢事就出返去幫佢託運埋佢啲嘢,入返嚟仲要排多次安檢,屌.佢仲要係用啲死人態度催我快啲去,搞到樽嘢好似係我咁.
我都知我唔可以怪曬佢,係我長年就慣佢搞到佢變本加厲.但係我懇請呢度所有人見證我發誓:如果我再佢去旅行 我生仔冇屎忽 冚家生花柳 出街比車撞 總之就不得好死!!
Ps.如果不幸比你見到呢個post 你一定知我係講緊你!唔洗反駁我,我開得呢個post預咗冇fd做 多謝
上面篇文係我喺7月28號打嘅,本身打嚟發洩下,都唔想搞大件事.但係今日(2/8)我同個朋友食飯,講開先知 喺旅行嗰陣,有一日我請佢食飯啦(佢生日),係啲高級西餐廳食,埋單千幾蚊港紙左右.跟住原來條友周圍同人講「本身係AA,但係XXX(姐係樓主我)冇錢比所以就我請佢.」
男人老狗做到咁肉酸覺唔覺得羞家呀譚生?聽完真係無名火起,我同你絕咗交我都忌你三分,我有冇周圍唱你?做男人做到你咁真係好撚核突.唔該各位評下理.


text:
亞歷山德利亞 必去景點及悉尼公園附近酒店推介
悉尼公園附近酒店預訂
神秘優惠價幫你慳更多
即時揭開神秘優惠價,慳得更多
亞歷山德利亞必去推介 - 悉尼公園
想去 亞歷山德利亞 自由行?等 Hotels.com 帶你玩盡 亞歷山德利亞悉尼公園 啦!留意我地文章,話你知去亞歷山德利亞 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋亞歷山德利亞悉尼公園 附近有咩酒店,等你更加容易計劃行程,慳返酒店來回景點嘅時間.
亞歷山德利亞悉尼公園 自由行
去得亞歷山德利亞悉尼公園 自由行最緊要一定係揀啱日子去.一啲熱門景點例如,亞歷山德利亞 嘅 悉尼公園,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
亞歷山德利亞悉尼公園 交通
想去悉尼公園 暢順無阻濟,最好就係出發前,睇清楚亞歷山德利亞悉尼公園 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
亞歷山德利亞悉尼公園 必食必買攻略
亞歷山德利亞悉尼公園一直都係旅遊熱門地點,去到亞歷山德利亞悉尼公園,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
糸滿 必去景點及比比海灘附近酒店推介
比比海灘附近酒店預訂
神秘優惠價幫你慳更多
即時揭開神秘優惠價,慳得更多
糸滿必去推介 - 比比海灘
想去 糸滿 自由行?等 Hotels.com 帶你玩盡 糸滿比比海灘 啦!留意我地文章,話你知去糸滿 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋糸滿比比海灘 附近有咩酒店,等你更加容易計劃行程,慳返酒店來回景點嘅時間.
糸滿比比海灘 自由行
去得糸滿比比海灘 自由行最緊要一定係揀啱日子去.一啲熱門景點例如,糸滿 嘅 比比海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
糸滿比比海灘 交通
想去比比海灘 暢順無阻濟,最好就係出發前,睇清楚糸滿比比海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
糸滿比比海灘 必食必買攻略
糸滿比比海灘一直都係旅遊熱門地點,去到糸滿比比海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
唉,估唔到2017年開始左28日嘅文章已經要用「唉」作開頭,全因為新年必定會同唐三藏取西經一樣,一定會經歷三姑六婆嘅七七四十九問,令大家痛不欲生,甚至會萌生出就算機票幾貴都好,都想即刻訂機票就離開香港避年嘅念頭.
可惜事願與違,你肯比錢都大把人一早有你呢種諗法,機票一早一掃而空,而你只好乖乖同屋企人去面對果七七四十九問.
呢幾日上網已經睇唔少文章同埋插圖,由此可見睇嚟大家已經有多年經驗,每年都會遇到三姑六婆嘅無間斷旋風式發問,雖然有一大部份人表示早已盲目,聽到都當耳邊風,煠熟狗頭咁回應佢「係呀係呀」,但係都仍然有一大班人唔識回應,只有十分老尬咁細細聲回應「係呀,仲未搵到合適嘅對象」,有時候我企喺隔離聽到都覺尷尬,但查實,單身又有咩問題呢?點解你地講到好似單身就係罪,有有錯?
通常三姑六婆問完「你男朋友呢?」,如果你答無就中計啦,因為佢地會好似玩格鬥game咁駁住combo問多你一句「哎呀,都咁大個仲未搵到男朋友呀?」
三姑六婆咁講嘢真係好絕呀!但老老實實,我享受單身唔可以?新年親戚聚會,成日都會唔見表兄弟姐妹,往往一問就原來去左岳父母度,次次三姑老婆講完都會黑面,至少我阿爸阿媽唔洗因為呢樣嘢而唔開心,另外,我見到阿表哥表姐個仔女,即係我表外甥啦(好似係),失哂控咁又跑又跳又喊又盛,我其實某程度都幾慶幸我今年仲係單身,唔係話結婚同埋生小朋友唔好,但係我真係比較享受一支公,至少唔洗比三姑老婆問我點樣教個小朋友唔好擒檯擒櫃,大吵大鬧.
三姑六婆,其實我真係好感激你年年都咁關心我,但都問左咁多年,你唔悶我都悶,不如掉返轉,如果我真係拍拖就同你講好唔好?唔好再追問我啦,我唔想新年流流都要黑你面呀,好無?
單身不是罪呀,唔好因為單身就好似做錯事,唔敢面對親戚啦,你無做錯架,緣份嘅嘢邊個話得埋呀.
新年快樂啦!
FB / IG. promiseof8


text:
STU營運真係ON9到冇哂極限
因為水災延到2月先出碟就係tum你既
為54單保底就係真既
營運見53單STU切咁多部就諗住用同樣方法搬落54單度
因為復興緊就出唔到碟?
其實你寫d 誰かのために,365日咁既歌,又或者好似so long個MV咁為災民打氣
一樣好多人照收架
更甚既就係將收入一部分作為籌款,都一定好多人會俾like架
係都要搞到咁遲先出碟
最大問題係2單一早就公佈左選拔
就算你3單要出快極都要等幾個月之後先再出
即係話班非選拔如果要爭入選拔
佢而家點努力都好 (其實都係得SR)
最快都要出年下半年先反映到結果
計返時間已經係出道後兩年
都講過好多次日本係好撚現實
你肯出水着就大把雜誌封面可以影
你唔肯,一係就好似隔離團咁壟斷哂成個雜誌界
唔講雜誌封面
淨係講SNS
到而家仲未肯俾成員開個人twitter/IG
mb想表達既一言一語全部都要付費先收到
唔係死忠都好難會識得到d mb啦
HKT po都話可以狂貼圖貼到由單機變成開始多人入去傾計甚至罵戰
呢度我都唔知可以用d 咩來推post
而家個慈善con結束
之後冇哂下文又冇船最新消息
唔通真係繼續9hea hea到出2單?
冇人可以將偶像當為終身職業
死肥秋一早都定左48係一個過橋抽板既地方
但係你諗下有邊個mb可以接受到冇劇場冇外務乜都冇就咁9 hea兩年或以上?
讀緊中學果班都仲可以同你慢慢玩
讀緊高中/就來18歲果d
與其做一個都唔知有咩好做既偶像
到不如真係考慮人生
讀大學做社畜仲好
已經可以預計到出年開始會有mb (尤其係非選拔果班) 會接二連三咁畢業


text:
AFTER SCHOOL
AFTER SCHOOL除咗長腿之外,最大嘅特色係每次都帶住特別嘅造型同概念回歸,每次都有令人驚喜嘅嘗試!但喺2013年《初戀》以鋼管舞回歸後就冇再出過歌,呢幾年成員一個個咁畢業,依加只係淨返Raina,Nana,E-Young同佳恩四位成員,而睇落公司Pledis Entertainment應該會將所有資源留畀SEVENTEEN同PRISTIN,會再投入團體活動嘅機會極微,應該只係等公司正式宣布全員畢業.
f(x)
就算唔係MeU都一定知道f(x)嘅回歸一直遙遙無期,自從Sulli退出咗心後,組合嘅活動就減少咗極多,對上一次已經係2015年嘅《4 Walls》,Luna同Amber都喺各自嘅社交平台公開呻過想回歸但公司SM Entertainment就完全冇回應.雖然公司話現時f(x)係以個人活動為主,但除咗Victoria同Krystal一個活躍大陸娛樂圈,一個拍劇之外,Luna同Amber就好似被放生咁,好少出現喺螢幕,只係喺今年年頭出咗道合唱歌之後又冇咗影,感覺好似係公司求期畀佢地出隻歌敷衍下佢同MeU就算.喺Victoria喺大陸咁活躍嘅情況下,f(x)都應該幾難再回歸,就算回歸都好大機會係告別作.
MBLAQ
MBLAQ打住Rain親自培訓兩年嘅旗號出道,出道曲《Oh Yeah》已經獲得唔少Fans.到2011年憑《Stay》係海外爆紅之後開始人氣高企,各成員亦開始參演唔同嘅韓劇進一步打開個人同組合嘅知名度.可惜到2014年人氣最高嘅成員李準同天動喺約滿之後唔再同公司J.Tune Camp合作決定退團,令組合人氣下挫,2015年以三人組合推出《MIRROR》之後就冇再回歸,而其後公司亦出現營運問題執粒.依加昇昊同Mir入咗伍服兵役,而G.O就做咗實況主播,收入仲唔錯添!雖然MBLAQ冇正式宣布解散,但編輯覺得就算等兩位成員服完兵役,佢地再重出樂壇嘅機會微乎其微...
SECRET
SECRET最近一次全員回歸已經係2014年嘅《I'm in Love》,之後嘅時間四位成員都係以個人活動為主,直到16年韓善伙合約到期不續約,公司TS Entertainment宣布Secret以三人組繼續活動,但仍然冇以組合名義回歸.直到今年2月宋枝恩喺個人社交網站宣布已經同公司解約並退出SECRET,全烋星亦已向法庭申請判決合約無效,SECRET只淨低鄭河娜一位成員繼續活動.雖然公司冇聲明組合解散,但其實大家都清楚SECRET已經不復存在.
少女時代
二代女團代表少女時代上年年尾Tiffany,秀英同徐玄約滿不續離開SM,雖然公司話成員嘅經理人公司唔再係同一間,但少女時代並唔會解散,團體形式嘅活動會喺慎重討論之後再決定.只係少女都有長大嘅一日,有自己想去闖嘅一片天,加上SM對少時團體活動咁保守嘅聲明,相信將來成員都會專注個人活動,只會喺超特別嘅日子先會合體出紀念專輯.
ZE:A
最後一次回歸已經係2014年嘅《Breathe》... 時完,桐俊,炯植之後開始專注演員嘅事業,光熙亦係2015年加入《無限挑戰》,進入咗個活動嘅時期.到咗2017年全部成員合約陸續到期亦冇同公司明星帝國續約,各自轉咗去唔同嘅公司,但明星帝國就表示組合並未解散,只係成員屬於唔同經理人公司,並且正係專注係個人發展或者服緊兵役.但編輯想問冇任何一位成員屬於明星帝國,咁明星帝國仲有咩方法可以召喚佢地合體出碟...?


text:
喺星期日休息前,我想update吓 Münster 襲擊事件,成單嘢嘅手法同恐襲一樣,但結果,呢單嘢同恐怖分子無關,係一個住喺 Münster 德國人有精神問題進行襲擊.對於極右分子嚟講,結果係咁,可能係十分之尷尬,IS對公眾嘅威脅,可能遠唔及精神病問題.以我喺德國生活嘅經驗,AfD講果啲可能變咗一個被人當成過份放大議題.
Münster 襲擊事件反映德國精神病資源投放夠唔夠
對於NRW州居民,第一時間諗起係恐襲係正常,因為2016年柏林聖誕市場襲擊事件情節十分相似,呢個亦係AfD得以攞到選票嘅其中一個遠因嚟.但隨住警方搵唔到其他主謀,相反,主謀自殺死亡,兼呢個人之前有自殺紀錄,雖然依家未有進一步資料,但呢單嘢一如NRW州警方所講,有可能唔係恐襲.而如果係精神病問題,就好多人都可以理解到,甚至我感覺係,不如投放多啲資源喺幫助精神病人身上,可能係比係咁怪罪難民更加有意義嘅一回事.我可以用我喺德國街頭一啲觀察,可以睇到.
喺香港,唔係話無精神病有關嘅罪案,只不過,你唔會喺條街度見到有精神病人無喇喇大喊,或者喺公眾場所做啲嚇人動作,但我喺德國嘅市中心地區,見過兩三次,仲要係唔同精神病人,如果我係會提起疑問係,究竟德國嘅醫療保險系統,係唔係有效率咁處理呢啲問題?
精神病人呢個問題,喺德國喺存在一段時間,喺香港,係有醫院令呢樣嘢,直頭強制精神病人唔可以離開醫院,即係香港《精神健康條例》一系列權力,但德國,喺精神病人強制接受治療係被認為違反人權,2013年至有法例制止病人唔肯食藥呢種行為,而喺德國,要喺法院申請醫院令係好煩嘅事,我喺德國成立公司同法院打過交道,對德國司法系統嘅效率十分之「印象深刻」,門檻高兼慢,大家可以諗吓,究竟啲炸彈係嚟自難民大啲,定係一個搞極都搞唔掂嘅精神病治療系統大啲.雖然啲精神病藥物,本身都係好多問題,需要作出檢討.
我諗當 Münster 真相越嚟越清楚,德國傳媒會有好多有關精神病人問題處理嘅討論.平衡公眾安全同病人權利,並唔係一件容易嘅事.


text:
次次有潮牌同明星合作,啲商品都會賣到斷晒市,梗係啦,除咗本身品牌啲忠實擁躉,都仲有嗰個明星班Fans爭住買呀嘛,況且有啲產品又真係出得幾靚嘅~
好似Puma x Rihanna出嘅蝴蝶結拖鞋咁,平時啲波鞋幾靚都好,女神好難用嚟襯啲Girly嘅衫㗎嘛~但呢對絲帶加緞面嘅波鞋,本身就夠晒公主啦!著住佢易襯衫得嚟又舒服,咁咪行足全日影靚相都唔怕攰囉~Yeah!
最新消息話呢個系列嚟緊夏季又出新嘢喇,唔知今次又係啲咩呢?
竟然係一對膠拖呀!唉,潮流嘅嘢,我哋識條巾咩?夏天要去沙灘同陽光玩遊戲,梗係著返對膠拖方便啲啦!不過因乜事對膠拖咁熟口面嘅呢⋯⋯
係屋企廁所對透明膠拖呀!等你班衰仔仲成日笑阿媽唔識Fashion,阿媽一早就走在時代嘅尖端喇!仲唔快啲睇下邊度買平啲,入返一堆貨然後擺上網賣?記得寫明同 Puma x Rihanna同款拖鞋,咁就肯肯定商機無限喇!
撞款嘅嘢係Fashion界其實成日都有㗎啦~冇耐啲人先發現Balenciaga 巴黎世家出嗰個新袋同姨媽傢俬個賣5蚊嘅購物袋一模一樣呀!
所以話你啲人真係大驚小怪,啡唇呢家嘢同氣質一樣,都係來自生活㗎嘛,咁咪夠晒貼地囉!仲唔快啲去掃返幾對透明膠拖同買個姨媽購物袋做今季潮童?
封面圖片及資料來源:Hypebae,Ikea官方網頁,淘寶,Sneakernews


text:
Vincent Truong Photography
服務詳情
評語 提交評語
Vincent係越南裔的法國攝影師,想黎香港develop事業,係一個比較新既攝影師.我係fb見到,因為佢始終係法國影開,所以同香港既感覺好唔同,而且佢地又想build portfo 所以就sponsor咗我哋影咗一輯相.
我地影咗一日,係山頂同西環碼頭.呢兩個地方係佢提議,因為係對呢兩個地方好有興趣,而我地都覺得ok,所以就係呢兩個地方影.佢係風格偏fine art,影出黎似油畫,都幾小清新.而且佢拎幾角度都好特別,係睇外國雜誌先會咁影.佢鍾意大自然景,會用法國既風格,同香港既風格唔同但都好靚.雖然佢淨係講英文,但佢助手係香港人,都會幫手翻譯.不過美中不足係佢地個陣就搵到Partner化妝,所以要自己出去搵化妝師.另外,本身拍攝前一日我地prepare咗繡球花,但點知當日已經謝咗,佢兩個都好好咁幫我地係中環搵咗繡球花.
我地總共影咗6,7個鐘,中間無食飯,但佢地無要求食飯或者話攰,真係影足咁耐.影相質素好滿意,因為風格唔同,好自然,亦無咁易同其他人撞.例如喺西環碼頭,佢會叫我地係卡板既窿度望出黎,真係好特別.雖然語言溝通有少少困難,但佢都唔會放棄,盡量同我地表達意見.


text:
雖然龍珠熱潮廿年未減,年底仲有新劇場版上映,但我相信好多人會問,跑步同龍珠風馬牛不相及,有咩可以拉埋黎講? 係,嚴格黎講好似無關,但細心諗下,有時又會從中悟到一啲跑步道理,就等我班門弄斧一下.
訓練下去是否就可以無上限地變強?
龍珠作為其中一套熱血格鬥動漫始祖,主角們如悟空,比達,隨住故事發展同時間推移,佢地會不停突破變強,而其中經常強調係因為不斷訓練自己.但又要留意,一班配角如無閑,天津飯,其實又何嘗唔係努力不懈? 但結果都只係落得靠邊企食花生嘅命運.其實跑步都一樣,訓練的確可以變強,但每個人能力上限都有所不同,無得強求,最重要係知自己嘅位置,唔好夾硬同其他人比較,以超越以往嘅自己為目標,就算去唔到超級高手嘅高度,都可以昂然面對,就好似無閑咁,至少做到最強嘅地球人.
爛船都有三分釘?
孫悟飯本身得天獨厚,有成為宇宙最強嘅潛力,但佢無心向武,多年來疏於練習,結果淪為野比飯.不過唔只一次,只要稍為惡補努力一下,力量都叫回復到可以一戰嘅水平.唔知道大家有無遇過啲類似嘅朋友,明明身形圓潤飽滿,但偏偏訓練短短幾個月就跑得快如閃電,大多數後來會發現,原來佢學生時代係運動健將,依家只不過係全盛時期嘅七成狀態云云.運動嘅野,有時真係追悔莫及,後生時無好好打好根基,人大左之後先開始追趕,係事倍功半.咁當然啦,Never say too late,正如網絡上流傳: 一位90歲既婆婆話,最後悔嘅事就係60歲時無開始拉小提琴,否則已經拉左30年.你今日唔開始,就真係追都無得追呀.
人種的界限
龍珠迷都知道,主角群或多或少有外星血統,而並非戰鬥民族撒亞人嘅角色,基本上故事中段已經力有不逮,後期就更加車尾燈都見唔到.田徑場上人種嘅界限,尤其係短跑頂尖選手,似乎都依然係黑色人種佔比重較多,當中身體構造上,肌肉 (例如: 快速收縮白肌天生比例較多) 與骨質密度上嘅差異,似乎到今日都仲未可以單靠努力或科技去彌補.之但係,玩運動有一樣好重要,就係不輕易放棄嘅精神,今日未可以,唔代表未來都唔可以,那怕係要經過幾代人嘅努力.就好似50年前嘅女性,又點諗到女跑手依家可以光明正大咁參加波士頓馬拉松比賽? 如果 Kathrine Switzer 一早就認命認輸,可能呢個馬拉松性別平等革命,隨時推後十幾廿年先可以成功.
初心與責任
講開放棄,龍珠其中一個早期主角,阿樂,出左名係悲情人物,悲到要出外傳同佢平反 (雖然係半同人作品),到故事中段已經清楚知道自己只係庸才 (其實已經係萬中無一,但有比較下就無辦法),所以放棄勉強再求進,專心做番個普通人 (做左棒球運動員,應該在球場上所向無敵).大家以為我一定會話:「阿樂咁易放棄,就係失敗者啦」,咁你就估錯晒啦,點解呢? 睇埋呢位人兄: 悟空先啦.貴為主角,由頭威到尾,靠既係集血統同努力於一身,無時無刻都訓練,練到唔理屋企收入,練到隨時隨地掉低妻兒,練到叫人生仔都唔好陪老婆,响咁嘅情況下成為宇宙第一,係咪就代表好成功? 其實一切都視乎初心同責任.
放番落跑步甚至其他運動度,我相信大部分人都只係業餘為興趣,只有少數人真係以此為職業.業餘跑者最初開始去跑嘅目的,不外乎係希望運動令個人身心上都變得更好更健康,舒解你平常生活或工作上嘅壓力,又或者係挑戰自己,令自己更 Tough,學慬面對生命上各種難關.咁點先係成功呢? 如果你係職業跑者,或許真係成績論英雄,但如果只係業餘跑者,就應該睇下跑步以外嘅時間你有咩轉變! 若然你話自己好鐘意跑步,好 Enjoy 跑步時帶畀你嘅歡樂,然後瘋狂地將精神時間體力都放晒落去,跟住發現自己對跑步以外既人,物,事都失去興趣,對工作產生更多壓力同厭惡,對自己應有嘅各種責任都視為妨礙,跑步以外的時間都愁眉不展等等,咁樣其實已經係一種有如毒癮嘅存在,完全同跑步嘅初心背道而馳,就算跑到識飛都完全算不上半點成功 (其實所有運動都適用).
真正成功嘅業餘跑者,應該會有一種跑完更有動力去做其他事嘅感覺,個人做野時會更加精神,對周圍嘅人更開朗,更多嘅歡笑出現响跑步以外嘅時間度,然後呢種正能量又會帶返去訓練度,相輔相成.以龍珠嘅人物黎論講,能夠做到呢點嘅,大概就只有故事後期嘅比達,不再過量嘅不認輸精神,將家庭同訓練都愈做愈好,無再將尊嚴凌駕於至親之上,縱使擺脫唔到二奶命,那又如何?
講到呢度,你又會希望自己係阿樂,比達定係悟空?
Fitz 連結: https://fitz.hk/?p=101022
更多:
Fitz Facebook 專頁
[堅跑.後話] 19,000公里的堅.跑步故事
從跑步中見識香港家長有幾仆街
Fitz Running 跑步
分享連結:


text:
有讀者問我 FIDO U2F 2FA 懶人包,我就不如寫一下,如果喺澳洲,加拿大,美國讀者,他們直接向Yubico買比較簡單,我旨在喺做保安推廣,並解釋當中原理.防止中共或黑客亂咁偷電郵或Dropbox密碼,係比較重要.
FIDO U2F 2FA 點解安全
所謂雙因素認證(2 factor authentication,所以簡寫2FA),即係用兩個密碼認證,黑客偷到一個密碼,無另一個密碼都係偷唔到嘢.最初嘅2FA,就真係用兩個自訂密碼,當然人好多時為易記,兩個密碼都好似,好易估到,所以諗到第二個密碼有以下元素,確保安全
1. 只用一次
2. 使用一個程式產生,確保安全
3. 果個程式唔容易被黑客攞到
最初係SMS,用一部獨立主機產生密碼,然後用SMS傳俾你,但呢個方法有幾個問題
1. SMS有機會收唔到
2. SMS由於有delay,密碼必須有幾分鐘甚至半小時壽命,如果有人攞到你主密碼,再諗計攔截你個SMS,都玩完,例如中國電訊公司係國有,你話呢?
3. SMS即係迫你用死一個冧把,唔方便
跟住至有Google Authenticator之類手機軟件,或者銀行網上理財嘅保安編碼器,但銀行保安編碼器無電就會好多問題,而Google Authenticator除咗要面對手機無電嘅問題,手機本身都係可以被入侵嘅器材,如果你手機被黑客入侵,其實都唔會有分別.所以 FIDO U2F 2FA 標準,就直接將有計算結果程式嘅特別加密手指用USB插到電腦,直接同browser連結運行產生同傳送第二密碼,而手機都可以照顧到,因為用係加密咗嘅NFC無線電連結,都係好難偷.而且 USB 同NFC FIDO U2F 2FA 設備唔駛電池,亦拆唔開,所以依家係美國政府接受其中一個保安標準.
但依家好多 FIDO U2F 2FA 器材令我不安,包括Google Titan在內都係中國製造,所以我揀Yubico,因為佢係美國同瑞典製造,佢係貴,但至少製造地點係信得過.如果我純粹要賺錢,我大把嘢賣,但 Yubico 我睇係要確保支持民主嘅人嘅資訊安全,呢個就係我嘅考慮.


text:
香港洲際酒店 InterContinental Hong Kong
商戶搜索
服務詳情
評語 提交評語
當初決定洲際係因為佢哋個場出名靚,樓底好高同埋夠grand,而且採光度都好夠.不過因為我哋要擺成21圍,要用大D嗰邊嘅ballroom先夠,就無得望海,因為係細嗰邊先有海景.佢場地好夠大,同時Dprojector都夠多,所以個個賓客都睇到.D食物overall有水準,聽翻大家嘅comment對乳豬,帶子,鱈魚同個飯都大讚!另外d服務態度好專業,serve我嗰個Carrie,由我落訂起就PIC都尾;好有交帶,合作得好好,當日又安排咗人扶我上落.成個婚宴體驗比較surprise我嘅係佢哋俾咗2間新娘房我哋!而且2間都係又大又新淨,可以坐好多姊妹!
揀洲際係因為之前有朋友係個度擺過酒,我見佢地網上評語又好好,加上我自己好中意佢地個雲石樓梯,而且佢地ballroom無柱,同埋野食我之前食過都覺得幾好食,所以就決定係佢地個度擺酒.覺得佢地服務態度好好,所有野都跟得好足,由我地未Big day開始都跟得好好,好細心.食物質素方面聽返賓客講返都幾好食,之前我地試菜比咗唔同意見佢地都有改進.
想要搵一間可以擺到50圍『事正』既場地真係唔多.例如去到Ritz Carlton,我就覺得佢一定擺唔到,就算擺到都會好逼,加上Ritz個場中間有條巨柱,所以當晚一定會有賓客睇唔到,同埋佢地間房出面個空間仲大過裏面間房,所以用佢地既話所花既錢去decorate個foyer位一定好貴.都唔係話Intercon個場全部都好,因為音響AV真係唔得,應該就係啲機既質素唔夠Fine.例如播video,無論我地個video幾High Den.,播出嚟都播唔到High Den. 既效果.簡單講,好似我地條片明明係High Den.,播咗出嚟都好似係VHS咁.至於出面個reception area就其實可以光啲,加上酒店嚟講都係算舊,無乜點翻新過,相比Grand Hyatt,Grand Hyatt個場就真係翻新過.如果我地唔擺decoration,佢地就咁既design就真係好普通,硬件真係舊,好似30年前麗晶時代咁.即係你酒店問得我地消費者攞個top price,酒店本身真係可以做好啲.
食物質素真係好好,有賓客到今日都仲讚緊話當晚好好食,真係好少咁大既酒席啲食物可以做得咁好食.都要讚佢地試菜真係做得好認真.Book既時候搵Vincent,而book佢地會包埋試菜,佢地唔單止味道會跟得好足,就連上碟時既presentation都會同妳跟埋.Vincent係試菜時都响到,佢同我地講話每一道菜上碟既時候都要靚,因為係酒店既standard嚟既,所以有comment 就同佢講.咁好啦,試到帶子同露筍既時候因為覺得一粒粒散修修,咁問佢可唔可以搵個籃仔或者雀巢載住啲餸,佢又照做俾妳唔會話要加錢.最後出嚟效果真係好靚.其實detail到揀餸都會俾意見妳,因為我地婚宴係响12月,試菜時佢地已經預先同妳講話因為12月天氣會凍,賓客應該會想食熱嘢,佢地都會主動建議妳將冷盤改成另一個熱盤,所以食物既每一項都會令妳覺得佢地好professional.
佢地會安排一男一女,新郎新娘每人一個assistant由頭到尾陪住我地幫我地.嗰assistent因為熟習個地方同環境,所以真係仲有效率過個伴郎同個伴娘,好體貼.例如由開始影相,因為好多賓客老人家,需要我行來行去,佢會好細心幫我拖起條裙,make sure我唔會俾人踩.又例如擺完酒,佢又知道我攰,佢會主動俾對拖鞋我著,然後幫我攞返對高踭鞋入去新娘房同埋其他既嘢pack埋一齊送返去我房;口渴既時候又會俾支飲筒我飲嘢免得整親我個妝.到我換衫時都好細心,佢留意到我想食少少嘢,佢會幫我攞碟食物入嚟新娘房到俾我邊食邊準備.我都唔知酒店有啲咁既服務,而佢地又真係好幫到我!加上Intercon個場又大,加埋枱既時候真係好需要人幫.有呢位assistant不單止幫我攞住條裙,佢仲會帶住我地行,免得有邊到行漏咗.又見我地好多禮物,佢會幫我地攞返入新娘房然後鎖好俾返條匙我地,唔需要我地擔心.知道要斟茶佢又會主動咁去準備好晒啲嘢.
啲detail位仲包括佢地知道photographer要食啲嘢免得佢地婚宴時侯無機會食(或因為要食無影到相),所以响rundown到已包括會check埋妳幾時俾photographer食啲嘢.選好時間就會準備2個menu,咁揀好之後就會set張枱俾佢啲好好咁食返餐先免得阻外拍攝,而攝影師又唔駛挨餓.


text:
吉安亞爾 必去景點及古古簡海灘附近酒店推介
古古簡海灘附近酒店預訂
神秘優惠價幫你慳更多
即時揭開神秘優惠價,慳得更多
吉安亞爾必去推介 - 古古簡海灘
想去 吉安亞爾 自由行?等 Hotels.com 帶你玩盡 吉安亞爾古古簡海灘 啦!留意我地文章,話你知去吉安亞爾 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋吉安亞爾古古簡海灘 附近有咩酒店,等你更加容易計劃行程,慳返酒店來回景點嘅時間.
吉安亞爾古古簡海灘 自由行
去得吉安亞爾古古簡海灘 自由行最緊要一定係揀啱日子去.一啲熱門景點例如,吉安亞爾 嘅 古古簡海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
吉安亞爾古古簡海灘 交通
想去古古簡海灘 暢順無阻濟,最好就係出發前,睇清楚吉安亞爾古古簡海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
吉安亞爾古古簡海灘 必食必買攻略
吉安亞爾古古簡海灘一直都係旅遊熱門地點,去到吉安亞爾古古簡海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
去旅行買手信是常識吧!一係你就唔好post相,如果唔係你試下唔帶啲手信返公司,同事實俾說話你聽(頭盔mode:我啲同事好好㗎,唔會問到你尷尬)!那怕你只係過個大海,點都要買啲手信嘅!嗱!我一直覺得,用身份證過咗關就當旅行㗎喇!
澳門手信嚟講,每次都會幫襯晃記,鹹香厚實嘅肉切酥,每日下晝就賣晒,想話瞓晏少少都買唔到.就算有貨,都打晒蛇餅,要排足15分鐘先買到.雖然咁多人幫襯,做到冇停手,但店員依舊笑面迎人,問乜答乜.即使後面排幾長龍都好,都會落力介紹產品,唔會擺出一副「咪阻住做生意啦」嘅口吻.開業多年,堅持以人手製作餅食,只此一家,keep住個質素.
另一間冇乜人提起嘅楚留香餅家,店舖位置遠離一般旅客區,由一對老夫婦經營,同樣以全人手製作.薄脆且充滿蛋香嘅蛋卷,全出自老伯伯一對巧手.驟眼睇伯伯已經年屆90左右,一直默默低頭工作;sell嗰部分交由太太負責,抵讚位係一啲都唔hard sell,唔會好似連鎖手信店啲大媽咁夾硬塞啲手信落個籃侷你買咁討厭!抱住「至緊要買得開心」嘅心態,老太太臨走仲半逼半推咁請你食由伯伯新鮮捲起嘅蛋卷,噓寒問暖,窩心到不得了!不過要留意,佢哋唔想成為景點,如果只係為打卡影相又唔係真心幫襯嘅話,唔該自律!唔好影響佢哋嘅生活,亦唔好影衰香港人.


text:
廁探Toiletective
第40章 - 激戰
鍾華身型大大隻隻,雖然唔算好高得米七左右,但目測就有超過一百八十磅,斜方肌,三角肌,二頭肌,三頭肌,胸肌同背肌都操到好fit,比人感覺好橫好科.對比我呢個秤埋未必夠一百三十磅嘅瘦仔,如果講打拳,佢係重量級,我就係羽量級,根本唔應該喺同一個擂台上面比併.但話口未完,連鐘聲都未敲響,佢已經一拳揮咗埋嚟.
「左右閃!」無學過打拳但睇過好多動作片嘅我,腦入面竟然浮起咗呢句喺《少年呀虎》入面型棍嘅對白,我一個本能咁向左閃身,就避開咗鍾華二百磅嘅左勾拳,成功令佢向空氣出拳消耗體力.原來身型大嚿都有身份大嚿嘅唔好處,我無比佢打到唔係因為我閃得快,而係因為佢出拳出得實在太慢!
「唔好比自己埋繩角啊!」一個瘦弱身型嘅人同一個大隻佬打交,最緊要嘅靈活運用成個格鬥嘅空間,因為你輸嘅力量,但贏嘅係靈活性同速度.雖然喺條街度並無繩角,但一定要注意成個場區嘅地理環境,一旦你比對手龐大嘅身軀包圍住,迫咗去一個死胡同入面,咁你就要捱好多吓膝撞同批肘,甚至即刻要舉底褲當白旗認輸.
「唔好同佢駁拳,試吓入佢中路.」葉問師傅教咗我哋一個道理,就係幾大隻嘅人都會有佢嘅弱點.如果你嘅對手慣咗用左右勾拳作為攻擊手段,咁中路就會係佢嘅弱點,只要同佢盡量減低身體距離痴實佢,咁佢就會發唔到力,到時你就會有機會攻擊到佢嘅脆弱部位.
「一個拳手,一定要建立屬於自己嘅節奏.能夠令對方跌入你嘅節奏,佢就會被逼跟住你走.能夠打出屬於你自己嘅節奏,就係一個好拳手.」鍾華好似入咗拳手mode咁,明明個地下係石屎地而唔係平時擂台果啲軟墊,但佢都喺度跳下跳下.佢明顯係一個接受過專業拳擊訓練嘅拳手,見佢un下un下,搞到我都忍唔住跟住跟一齊跳,我估我已經跌入咗佢嘅節奏,下一個組合拳佢就可以將我打到hihi,然後,就已經再無然後.
「我呢廿幾年乜都無做過呀,我唔想到熄燈個陣,我連一件值得記得嘅事都無啊!」呢廿幾年嚟,我人生入面最大嘅成就係識到小林呢個咁靚女嘅醫生,如果我可以將我面前嘅鍾華打低,咁樣我就可以有第二個成就—捉到一個作惡多端嘅殺人犯.但,我又可以點做?鍾華果個沙煲咁大嘅拳頭已經衝到埋去我嘅面前,距離我個鼻唔夠10CM嘅距離.
「唔好開槍呀!」我大叫咗一聲,然後將雙手舉高,十隻手指一齊叉咗上天,鍾華嘅拳頭亦凝結咗喺半空中,因為佢知道一旦打落去,就有機會比警察嘅左輪手槍射死.
鍾華將佢個頭稍微擰轉望去佢嘅後面,亦即係我嘅前面,喺迅雷不及掩耳之間……
「啊!」鍾華慘叫一聲,然後失控咁瞓低咗喺個石屎地上面.
「以其人之道還自其人之身,今日受死果個人,係你!」我吸收咗上次喺後巷比鍾華走甩咗嘅經驗,求其鳩UP咗句嘢分散佢嘅注意力,然後一腳踢咗落去佢男人最痛嘅地方,邊個話打爛仔交一定要講規矩,勝者為王就係不變嘅真理.
我襯佢喺地下典緊嘅時候踩多佢細佬幾腳,等佢再無任何還擊之力,我知道我勝利嘅時刻終於嚟咗,原來一個預科都升唔到,洗廁所嘅屎坑佬只要堅持住唔放棄,係可以鬥贏讀咁多書嘅大學教授.
「嚟,跟我去差館,洗定八月十五搬入赤柱啦!」我同鍾華講.
「你…以為我會咁傻跟你走咩?」鍾華去到衰咗嘅時候都仲係咁口硬.
「你憑咩呀?」我望住佢痛到抽筋嘅表情倒轉頭串番佢一句.
「你好似有約咗個朋友今晚睇戲喎.」鍾華嘅表情由痛苦轉為喺度陰陰咀笑,仲拎咗部手機出嚟唔知做緊咩.
「你…你唔好亂嚟!」時間只係八點半,我即刻打咗個電話比小林,結果打咗三次都係未能接通.
「你估我會無兩手準備咩?快啲扶我起身,幫我截架的士,我就話比你聽點樣救佢!」情況一下子一百八十度逆轉,我竟然要好屈辱咁送走呢個已經殺咗七個女人嘅殺人犯,但我絕對唔可以比小林出事,無咗佢,我嘅人生就會咩都無曬.
「等我電話!記得唔好報警啊!」鍾華臨上的士前同我講咗呢句說話.
如果小林已經遇害,咁鍾華就無必要再比電話我;而如果小林無事,我又究竟憑咩去救佢?我帶住呢個不解嘅疑問番咗屋企,個主導權已經完完全全咁去番鍾華嘅手上.
「Hey,I want to play a game.」
留言
未有留言


text:
東海飲食集團 East Ocean Gourmet Group
商戶搜索
服務詳情
評語 提交評語
我鐘意東海薈佢嘅地點夠晒就腳,同埋我第一次上去睇場就覺得夠大,放廿幾圍都唔會太逼,再加上喺嗰度可以望到維港,所以整體感覺唔錯!Big day個日D親戚朋友第一樣讚就係D食物好食同場地夠大,feedback個翅都幾好.另外,我有個guest係食素,佢都覺得東海薈D素整得幾好!服務態度都幾好,跟得足,又會有人扶我上落台同敬酒.仲有一樣值得一讚嘅係佢地個新娘房幾貼心,係長方形同埋可以中間拉廉分隔開,方便姊妹可以分批一啲換衫一啲化妝,同步進行節省唔少時間.
我係The One嗰間東海薈拉斐特擺,個經理照顧得我地好足,有幾次我地行過走上去問嘢,佢又會好有耐性解釋比我地聽!當初揀佢係個場比我感覺好grand,樓底夠高,又望到維港夜景,用呢個價錢有呢個場算係唔錯,又有水晶吊燈,最重要係無D好娘既銀色紫色background,係粉紅色為主,所以好鍾意!
我地擺左28圍,佢個場本身就分左兩邊,佢就比左大個邊我地.佢D食物都ok,好過其他酒樓個D,夠熱夠快!Big Day個日都有個副經理跟住我,成日幫我搵翻個花球,又比水我飲,都好貼心!
因為佢地菜式好味,同埋地點方便所以就book咗佢地.
呢度場地都幾闊絡,樓底又高,光線都充足.我地擺咗22圍,其實佢既位置可以擺三十幾圍,所以感覺好大.
不過我地係佢裝修之前book既,所以就無椅套,我地就覺得有少少遺憾,而且當晚射燈壞咗,進場就會爭咗少少.不過佢地態度就好好既,好配合!
其實我哋結婚嗰日嘅年幾前已經book好,因為吉日唔多,我又一定要揀星期六,等大家嚟飲都仲有一日休息吓.於是我去東海薈睇過價錢幾好,啲景都靚,所以好早就已經訂定.
初時我哋訂嗰時新娘房無廁所,後來我哋再上去俾訂金同埋傾吓啲細節,傾傾吓佢哋嗰邊就同我哋講會裝修整返個廁所.我相信應該都有唔少人覺得佢哋個場好,但唯一缺點就係新娘房無廁所,佢哋先會咁樣裝修加返,唔會只係因為我哋嘅.
場地整個area都好有木嘅感覺,好舒服,唔會話太過華麗嗰種.嗰排又近聖誕,樓下有啲聖誕裝飾,加上夜晚幻彩詠香江啲光反射過嚟都幾靚,我個人覺得感覺都唔錯!呢個場唯一我覺得有個小缺點就係台附近有2條小小嘅柱位,有啲圍數會睇得唔係咁清楚,但我諗呢啲係建築架構問題就應該改唔到.
服務嗰方面我都覺得好好,啲人都好nice.因為啲親戚朋友都有帶小朋友嚟飲,都驚佢哋悶,所以我之前都有問過會唔會可以加錢整部爆谷機之類嗰啲喺門口.估唔到佢哋都好爽快就話「爆谷機?你想要呀?好,安排俾你丫,無所謂嘅」.於是嗰日啲小朋友都好開心,因為有爆谷食,仲即場睇住啲爆谷爆出嚟.除咗爆谷之外仲有啲餐前點心,大家feedback都話好食.我哋最後25圍,都無諗過咁多,佢哋幫我哋安排到啲枱密啲,但喺個場地都唔會覺到侷促.佢哋有2邊台,都幾好.我覺得嗰日各方面嘅時間配合同安排都好好,其中有個小插曲就係我有個兄弟俾人當咗係服務員,哈哈.


text:
有個題目幾乎每年柳臣都要攞出黎講一次,無計,有種人隔一排就會病發.
世界上最討厭最黑人憎既人,就係憎人快樂既人.
每次睇到其他人快樂,佢就會渾身唔舒服.非要令到你都唔快樂為止.
柳臣都唔知呢個咩page黎,亦都唔係針對呢個page,因為柳臣相信佢唔係個別既例子.
柳臣觀察多年,有好一班人都係呢種心態.
你問而家政治環境係唔係惡劣,係.但係咪就代表開心變成咗一種罪惡.
每次見到有人輕輕鬆鬆開開心心,你就非要去打鳩佢一身,令到每世界都哭喪咁,你先至開心呢?
柳臣無話要全世界都普世歡騰,又或者要當無咗件事.但就如你有權唔開心一樣,人地都有權開心.
正常少少,我地要打擊既係政治問題,而唔係開心.我地政治上既各種爭取,最後都係希望人開心啲姐.
你可以唔快樂,但你唔好變咗去憎人快樂.
屌人唔會令你自己變得高尚,只會令你變成痴線佬,一見到人開心就吠,於世何用?
中秋佳節,已經唔係好好天,睇唔到月亮,你俾我睇下舊膠都唔過份姐?
俾我輕鬆過幾晚得唔得?你鐘意日日開post話今日係民主最黑暗既一日係閣下既事,但唔係人人都鐘意將呢啲野掛係嘴邊.
大部份人既大部份人生,都係玩下膠講下無聊玩笑打下飛機溝下女講下去邊度食飯就一世架啦!唔係個個都係政治撚黎架!
你鐘意哀悼或抗爭全憑閣下高興,但其他鐘意過自己生活,鐘意睇膠既人,你冇必要殺無赦吓話?
如果係咁,你同何君堯有咩分別?
就正如開口埋口提自己死老母唔代表你關心老母,下下搵位都去講政治唔代表你關心政治.
得啦!得啦!知你死老母啦!洗唔洗頒個關心政治獎俾你?
但你洗唔洗憎人快樂?人地開心邊度得罪你?


text:
「性格」
而家啲細路真係唔可以用我哋以前嘅標準去衡量.佢哋學嘢嘅速度一定比我哋嘅年代快.有時同郭大少去返學真係睇到唔同嘅小朋友係有唔同嘅性格.不過雖然佢個性比較急,但係見到佢有進步都好開心.而家佢真係好有性格,除咗有自己嘅主見之外,食嘢真係呃佢唔到.佢食之前會望下係啲乜嘢,慌死我哋呃佢咁.其實要郭大少食嘢兼且坐定定嘅話真係難過登天,每日都攪到我哋兩個筋疲力竭!
「歲半」
郭大少今日一歲半啦!咁啱撞正年三十晚,所以今晚除咗同屋企人食團年飯之外,就係同郭大少慶祝!又到咗每月做記錄嘅時候.而家佢已經重過個保齡球,有時長時間抱佢真係手都軟.相信之後打返保齡球一定覺得啲波好輕!今個月終於學識玩拼圖,講多咗好多嘢,認得好多物件,但係繼續睇心情同揀嘢食.唔知點解近排除咗朝頭早之外,好多時都唔要我淨係要扭媽咪抱!
「慶幸」
我最興幸嘅係佢鍾意睇書,因為我真係可以睇睇下書會瞓著嘅人.郭大少嘅佔有慾好強,而每次當我哋同其他小朋友玩嘅時候佢都會呷醋,之後就推開人唔俾我哋同其他小朋友玩.最嚴重嘅係連我拖老婆隻手都要撥開我,真係呢.不過都開心嘅,因為證明我哋係佢心目中有幾緊要.希望佢大咗之後都咁黐我哋啦,如果唔係我哋使乜咁辛苦自己去湊大佢.講到尾都係希望俾最好嘅成長環境佢啫!
Also published on Medium.


text:
早前一直忙於拍戲嘅林峯上王梓軒主持嘅《V My Guest》節目做嘉賓,罕有大談感情事,大談自己擇偶條件之余,從心理測試當中知道林峯希望同邊位做隔離鄰舍,更爆出「最想同居嘅對象」,王梓軒更即興提出想同林峯組成唱跳組合「鬥舞」,場面爆笑又熱鬧.
另一半最緊要價值觀相同:入得廚房出得廳堂
一直忙於工作嘅林峯對感情事向來保持神秘,但遇上好朋友王梓軒嘅「快問快答」就罕有老實作答,最緊要自己同另一半價值觀要一樣,都鍾意食嘢要持家有道,擇偶條件就係「入得廚房出得廳堂」,煮嘢食要叻過自己,當被問到會唔會同另一半一齊做嘢拍MV,林峯大方表示絕對唔會!因為見到對方就會會笑場,都係公私分明好啲.
林峯最想和謝霆鋒「同居」識煮飯嘅鄰居最好不過
每一位上《V My Guest》節目嘅嘉賓都會通過王梓軒特別設計嘅心理測驗,今次為林峯設計嘅係係一棟公寓裡面,要安排自己曾經合作嘅藝人朋友們入住係自己嘅附近,當中可以揀嘅男藝人包括:三哥苗僑偉,古天樂,謝霆鋒,MC JIN歐陽靖,鄭愷,吳卓羲;女藝人包括:楊千嬅,蔡卓妍,佘詩曼,徐子珊,周麗淇,迪麗熱巴等等.林峯爆料因為謝霆鋒好叻煮嘢食,所以安排住係自己樓下,方便可以去佢屋企食好嘢,至於識咗好多年嘅吳卓羲因為互相瞭解所以可以住係自己樓上,阿Sa蔡卓妍因為講嘢斯文細聲所以可以住係自己右邊,林峯非常搞笑咁安排周麗淇住入自己間房,佢話因為Niki係自己嘅姐姐,三哥苗僑偉,阿佘,鄭愷,迪麗熱巴都住係周圍附近,理由多數係識煮飯或者可以幫林峯搬家,勁爆笑!估唔到最後測試出林峯最想同霆鋒「同居」,林峯聽後都開始大笑,阿Sa嘅結果係林峯最好的朋友,佘詩曼則係林峯會分享煩惱嘅朋友,吳卓羲係林峯偷偷鍾意嘅人,講到呢度,林峯話:我唔係偷偷地鍾意吳卓羲,我係公開話自己鍾意佢呀!十分幽默,更大贊心理測驗真係有啲料到!
林峯亦有係訪問裡面提到自己拍戲嘅種種辛酸,包括第一次要剃光頭飾演皇太極嘅《獨步天下》,仲有全身要沾滿毛嘅《大潑猴》,好在係演唱會之前訓練到體能唔錯先可以應付自如.傾到最後,王梓軒提出要同林峯組成唱跳組合,大玩即興加速演繹林峯跳舞歌曲,玩到唔捨得停,畫面搞笑又熱鬧,難得一見.


text:
由「日本一」開發嘅繪本風格解謎遊戲《嘘つき姫と盲目王子(說謊公主與盲眼王子)》其實早於今年 5 月份時已推出市面,平台為 PS4 及 Switch;之所以拖到而家先寫感想文,係因為遊戲今個月會推出埋中文版,預計 8 月 23 日上架~
「日本一」一向頗擅長製作小品型遊戲,例如早前嘅《深夜迴》;不過今次嘅《說謊公主》之所以引起我嘅興趣,主要係因為日本嗰邊對遊戲好評不斷,官方甚至要響應網友聲音而延長個遊戲原畫展;咁到底呢個遊戲好無玩?
我諗,相比遊戲性,佢嘅故事比一切都吸引.唔係話遊戲唔好玩,遊戲係採用橫向關卡解謎玩法,有大部份謎題都要公主同王子二人合力去解決.
喺盡量唔劇透嘅情況之下,我只能夠講,真身為狼嘅公主,既需要保護人類王子,亦要指引睇唔到野嘅王子去幫手解謎;而謎題關卡雖然唔算困難,不過有時要玩重量,有時要玩拋物線,總會有地方要你用下腦的.
遊戲故事背景就可以略略同大家講下:女主角係一隻狼,佢唱歌好聽,引來人類國家的王子每夜傾聽,點知嚇親女主角,一出手就抓傷王子雙眼,令佢從前失明.女主角好悔疚,走去搵森林魔女將佢變成公主,去拯救王子;但係,魔女每做一樣野都會有代價……以上為官網都有公佈嘅資料,所以唔好話我劇透 w
成個故事可以話係溫情中但又令人心痛,雖然遊戲點都係偏治癒系,不過,一日未玩到結局,劇情變化都頗令人緊張:到底王子會唔會發現身邊嘅公主就係當時整傷自己隻狼?當真相大白之時,王子又能否原諒對佢講大話嘅女主角?同埋,魔女呀魔女,叫得做魔女就真係唔方好野,所以去到結局時,我都對個結果唔係好驚訝(遠目)
放心啦,又唔會好虐嘅,雖然繪本十本有九本嘅背後含義都好黑,不過呢個遊戲嘅故事非常純淨(笑)
綜觀黎講,呢隻算係唔錯嘅小品,全遊戲以敍事詩形式,有旁白做故事導讀,想學基本日文嘅朋友可以考慮 LOL 不過,對於追求遊戲複雜性,或者遊戲深度嘅朋友,或者就會略嫌遊戲簡單了,反而唔係太 hard core 嘅玩家,或者女性玩家可能會感興趣一些:)
提多次:遊戲中文版 8 月 23 日上市呀~


text:
是的,今天(9/10周六)大家都補班補課
169放假卻還是忍不住寫篇文章聊天氣
畢竟寫部落格有時候就是賭一口氣,像運動一樣
寫成習慣,也就不肯輕易放棄
雖然我自己設定是假日也讓自己休息
但因為有颱風,也因為169下周四深夜飛機要和妞媽飛巴黎
所以這幾天一直盯著這個天氣系統看
這就是莫非定律啊
只要我颱風季安排休假
就會有颱風來攪局
哎呀,現在看來休假計畫很可能受影響
週四中秋節當天有機會得加班,還好班機深夜....
至於今天早上把小人送去上課後
就和妞媽來到內湖路一段上,有名的貳樓來吃早餐
這家餐廳的CP值雖然很高,距離我們家也不遠
但我們其實不常來
一方面因為口味不太符合妞媽養生的取向
另一方面是因為每次人都很多,169本身很怕排隊
畢竟人太紅,怕被認出來.......
今天雖然補班補課
但居然9點多也開始排起隊來
我點的是鬆餅早餐
妞媽點的三明治
結果一堆炸薯條
送來之後讓她臉上三條線,哈哈
份量不少,加上第一口先吃那個培根
味道有點偏鹹
讓169沒有吃完
妞媽也只吃1/4的三明治就放棄
剩下的通通打包,肥家裡三個小孩
看來我們不適合去貳樓,待在壹樓就好
早餐吃什麼不是重點
重點是天氣的部分
因為有颱風,所以就用颱風來轉場了
颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風颱風
附上歐洲中期預報中心的預測圖
妞爸 王軍凱
外號 169
學歷:台大大氣研究所畢
現任:台視氣象主播,非凡新聞主播,非凡News金探號主持人
妞爸粉絲團:169 王軍凱 台視新聞氣象/非凡News金探號
妞媽粉絲團:妞媽分享愛的天地


text:
「成功」
由細到大好多嘢我都唔識,好多嘢都係自學,當然因為我好想學而好多時都無人會教我,所以到最後都係靠自己.就好似游水同踩單車咁,如果你自己都唔想識,其實永遠都唔會識.講到尾就係有無興趣,如果無興趣真係乜都假.正所謂世上無難事,只怕有心人,如果一句話唔識,咁好多嘢都唔會成功.一次唔得唔緊要,最緊要係你知道一次失敗係為下一次成功嘅開始!
「唔識」
其實近一年聽得最多嘅幾個字就係「我唔識」嚟三個字!但係人一出世嘅時候本來就係乜嘢都唔識架啦,好多時唔識唔緊要,最緊要去學,甚至乎用多幾倍嘅時間去學.當然總會有一啲嘢係學唔識,不過唔緊要,最起碼唔好一嚟就話我唔識.有時唔識唔係大晒嘅,最緊要係有一種肯學嘅心態.尤其而家網絡發達,好多嘢其實真係可以上網自學,只係你有無心學!
「環境」
有時唔識唔係罪,但係依家好多人都以為一句唔識就可以唔使做,不過其實咁就會俾人覺得你唔夠進取.如果你真係唔識但係只要你有心去學,去解決問題,其實就已經足夠.或者依家嘅新世代實在太過幸福,成長係一個溫室嘅環境,好多嘢都會有人係身邊幫佢哋.有時學多啲嘢係無壞,因為你唔知幾時可以幫到你,學多啲野真係無壞.書到用時方恨少,事非經過不知難!
Also published on Medium.


text:
民族黨被取締事件,不單反映梁振英仍掌實權嘅現實,而且越嚟越多人真面目露出嚟, 梁家榮 以廣播處長身份,指直播陳浩天FCC演講有可能宣揚港獨,唔俾直播,聽埋馬逢國呢啲無頭髮仲要Gel頭嘅垃圾黨員訓示, 梁家榮 你都應該可以早抖.
梁家榮 無盡公共廣播責任
相信德國無太多人鍾意 AfD 啲偉論,但德國兩大公共廣播機構,包括德國廣播聯盟(ARD),同德國電視二台(ZDF)都係會播AfD嘅嘢,甚至係Sommerinterview,ZDF一樣會訪問AfD黨魁,最多係同台其他節目以作平衡,呢個係一個獨立公共廣播機構嘅基本原則,除非係去到納粹黨嘅地步,鼓勵以暴力消滅民主以及其他種族,否則無言論唔可以喺公共廣播機構出現.過往香港電台都有俾機會港獨人士講嘢,包括果鋪城市論壇港獨論戰(我對劉夢熊果鋪),點解依家 梁家榮 要咁做,依家咪露晒底, 梁家榮 係黨嘅人,佢喺亞視亂傳江澤民死訊,係收到土共指示,再被人當避孕套咁用,今次亦都係一樣,佢同譚衛兒兩個都係執政黨指示嘅人,TVB新聞部真係出得多呢啲核突之人,無眼睇.
香港電台都唔可以對陳浩天演講webcast,我相信FCC要有特別安排,其他網台或網絡為本機構可以直播陳浩天演講,我依家有理由相信,當日土共政府為咗阻止陳浩天演講直播,會卑鄙到干擾4G通訊,或者要求香港幾間電訊公司,干擾特定人士嘅4G網絡,你估呢啲仆街嘢做唔出,如果陳浩天演講果日,雪廠街一帶4G有乜古靈精怪嘢,我覺得唔出奇,真係搞得唔好,FCC有可能要提供佢地嘅固網寬頻俾新聞機構傳出直播訊號,因為依家有人反港獨反到傻咗,只不過,陳浩天應該多謝 梁家榮 ,佢呢鋪真係變咗人民英雄,但 梁家榮 為黨盡忠,將香港電台多年以嚟嘅名聲徹底敗壞,作為曾經係香港電台嘅主持之一,我感到係十分之失望同無奈.
我順便利一利申,我係香港電台節目顧問團成員,我諗無其他顧問團成員會公開撻朵咁鬧你,你唔續委任都無相干,但都係果句, 梁家榮 ,你做得好核突兼難睇.


text:
近排收到一份香港嚟嘅郵件,我循例都會留意 香港郵政 依家嘅收費水平.唔睇由自可,一睇嚇親自己,乜話,一份寄嚟德國嘅300g packet,無掛號收60.5HKD,相等於6.65 EUR,咁仲貴過德國郵政DHL,有無搞錯.
香港郵政 搞到咁鬼貴做乜?
同樣一份郵件,如果係德國寄返香港,一般用GrossBrief嘅收費水平,如果無做掛號,500g做上限,係講緊 3.7 EUR,如果你係齋貨,我們叫 Warenpost International,係3.2 EUR,掛號另加 2.5 EUR,即係咁講,如果係做 GrossBrief 加掛號(Einschreiben),係 6.2 EUR,即係 56HKD,大佬,如果德國寄嚟唔做掛號,價錢差一倍,點解香港郵政可以搞到啲收費貴到呢個水平.究竟香港郵政發生乜事,係唔係應該考慮香港郵政私有化嘅問題,呢件事係值得再度攞出嚟討論,當然前提唔好搞到好似領匯上市咁,或香港郵政落入順豐,中國郵政之類公司手上.
香港郵政 咁貴,一方面 香港郵政 好多員工係公務員,公務員員工本來貴一截,Deutsche Post DHL唔少服務已經係外判,特別係大件郵包,因為大件郵包係用DHL Paket名義營運,係同UPS,GLS呢啲公司競爭.但另一方面, 香港郵政 係唔係真係以商業原則運作,我十分之懷疑,德國郵政已經唔係最識得以e-Commerce搵銀,但Deutsche Post嘅系統都有夠十足清楚嘅API,可以直接買Internetmarken(電子郵票),然後電子CN22表格(PDF表格,方便你做嘢),只要一部Dymo LabelWriter已經好方便處理貨件,喺香港,乜有呢啲tool架,浪費郵局人手,亦浪費啲人自己嘅人手,我唔明依家 香港郵政 班友嘅經營方式,仲要依家啲友仔成日delay,就更加唔駛講.
所以我依家賣嘢都係德國直送,因為改喺集運到香港再搵人派,又慢又貴到傻,何必呢?但 香港郵政 反映一樣嘢,香港並唔係乜嘢物流中心,大批中國人嚟香港寄嘢,係因為中國郵政更貴更聲名狼籍咁解咋.


text:
已讀不回死全家!
第30章 - 30 Unread Messages
一間只係放得落一張床,一個櫃,一張書枱嘅房入面.
洪諾言坐喺床邊,一路食煙一路喃喃自語.
痴撚線!
佢望住頭先俾佢掟咗落地,個Mon已經裂咗嘅電話,一邊提防住會唔會突然之間又收到Whatsapp,一邊不斷重覆呢句嘢.
痴撚線痴撚線!
除咗呢句嘢之外,已經諗唔到有咩可以講.
區家純條八婆唔知點解要屈佢——佢聽到何晞賢尋日話Keep住唔Send Message出去就唔會有事,佢簡直覺得何晞賢係自己救星——就算佢有幾蠢都好,都唔會意識唔到有份欺凌羅彥輝嘅自己好有可能係其中一個關鍵人物.
由幾個鐘頭之前Admin啲Message度得知,關鍵人物又少咗一個——佢知道就係尋日死咗嘅吳啟鋒.
佢唔知道Admin係點殺人,唔知可以點阻止,而對於身為關鍵人物嘅佢,惟一生存落去嘅方法就係成為最後生還者.
所以佢更加無可能會主動挑起火頭:洪諾言都不知幾想自己潛水,等啲同學圍攻徐建文,然後佢哋全部人一齊冚家剷,死淨佢自己同埋Crystal.
偏偏區家純喺呢個時候…
「屌你老母!」佢用力一拳揼落張床褥度,又嗌咗一聲.
「阿言…唔好咁啦…」坐喺床上面,眉頭深鎖嘅Crystal爬過嚟,從後攬住佢.
「屌你!我唔咁樣可以點樣呀?」洪諾言破口大罵,掙開咗Crystal.
佢阿爸係夜更的士司機,阿媽做酒樓樓面,兩個都係成日半夜先番嚟;所以每逢聖誕,暑假之類嘅長假期,佢都會晏晝就帶Crystal番屋企瘋狂做愛,夜晚再出街搵啲朋友玩或者去蒲.
但係最近——尤其是今日——唔好話出去玩,佢連掂條女嘅心情都無.
「不如你同啲同學講清楚?」Crystal唔放棄,再一次用手臂纏住洪諾言條頸;今次佢無掙扎,因為知道一陣Crystal一定會再一次攬番住佢.
「無撚用…我講乜都無撚用…」洪諾言手勢純熟咁一下將個煙頭彈出窗外面.
雖然柒輝幾乎係全班同學嘅欺凌對象,但係如果用食物鏈嚟比喻,柒輝只係食物鏈最底層;上面依然係有層次之分.
好不幸地(?),洪諾言一伙人往往係喺食物鏈最頂一層,平時蝦蝦霸霸,目中無人嘅佢哋,其實樹敵幾多佢哋自己心裏有數.
去到而家呢個時候,相信無人可以再完全理智客觀咁睇件事——啲同學一定係諗住:洪諾言平時係仆街,佢而家一定都係仆街,係要除之而後快嘅仆街.
「如果…搵何晞賢幫手呢…?」Crystal再問.
洪諾言伸手喺床上盒煙度又拎咗一枝出嚟,放喺嘴度點著佢;佢雖然同何晞賢無乜過節,但係亦都同佢呢種事不關己嘅書蟲同學無乜兩句…
「佢會幫我?」洪諾言反問:「佢可以點幫我?」
就連佢自己都諗到,自己係其中一個關鍵人物;口口聲聲正氣凜然話要大家一齊渡過難關嘅何晞賢,會唔會救番自己一命,然後由得全班同學繼續喺呢個遊戲入面?
忽然電話響咗一下,嚇到佢跌咗枝煙落地.
「屌你老母…」洪諾言又再細聲講一句,然後執番起個電話.
係何晞賢,佢Send咗個Facebook Message俾自己.
Hei Yin Ho:
點呀你?未死吖嘛? 20:07
平日嘅話洪諾言如果見到何晞賢咁同佢講,一定會即刻發火;但係而家反而好奇怪地覺得有少少溫暖.
Yin Hung:
未呀!屌你老母 20:08
喺身後面嘅Crystal見到何晞賢主動搵洪諾言,輕推咗佢一下;但係好快又見到何晞賢打緊字.
Hei Yin Ho:
我知道區家純條八婆改圖屈鳩你
但係你都見個Group入面啲同學開始唔信我,我而家講乜鳩都無撚用 20:09
不過你放心,單嘢唔會無得拆;我同允仔而家喺瀝源邨天台
你即刻過嚟當面傾,穩陣啲 20:11
洪諾言爭啲感動到喊出嚟——估唔到何晞賢會主動提出幫佢;佢爭啲想覆番何晞賢一句:頭先誤會咗你,對唔撚住!
佢回頭望一望Crystal,見到佢都開始展露番個笑容;佢諗咗一諗,就覆番何晞賢.
Yin Hung:
等陣啦屌,而家過嚟呀! 20:13
***
去到瀝源邨商場嗰陣,洪諾言先發現原來佢唔知天台喺邊度上,所以佢打咗個電話俾何晞賢.
「喂.」接電話嘅係張允行.
「屌,何晞賢呢?」洪諾言問:「我唔知天台邊度上喎.」
「我同鳩賢喺天台,你到咗?」張允行同洪諾言講:「扭蛋機前面等我.」然後就收咗線.
洪諾言咁啱一入嚟嗰陣就見到一排扭蛋機,所以佢企咗喺嗰度等.無幾耐張允行就喺上面行咗落嚟,然後帶洪諾言行番出商場外面,再沿住一條樓梯向上行.
「何晞賢呢?」洪諾言再問多一次.
「喺上面呀,佢話淨係想同你單獨傾.」張允行語氣有啲不快,唔知係咪嫌何晞賢唔俾佢參與:「佢叫我帶到你上去就落番嚟.」
行到一樓嗰陣洪諾言喺褲袋拎咗盒煙出嚟,擺一枝入口點著咗;何晞賢俾佢嘅感覺係成日都同Billy,張允行形影不離,但係而家忽然間想同自己單獨見面,洪諾言覺得會唔會有啲咩內情,不禁有少少緊張.
「屌…好臭.」張允行用手喺面前不停撥:「食乜撚嘢煙…」
「嫌臭咪撚跟埋嚟.」洪諾言深深吸多一啖煙,然後終於望到再上多一層樓梯就係天台,所以佢指指上面問張允行:「佢喺上面?」
張允行點點頭,仍然相當不滿咁用手揞住鼻.
行上最後呢段樓梯嗰陣,洪諾言覺得氣氛開始有啲唔妥,所以好慶幸自己留咗個保險.
佢其實帶咗Crystal嚟,但係叫咗Crystal唔好露面,因為唔知何晞賢有無咩陰謀;如果30分鐘之後見唔到洪諾言番嚟收唔到佢電話,就上已讀不回死全家個Group度話何晞賢想暗算自己.
洪諾言將個煙頭丟落地,同時間有啲驚訝原來自己都有識得用腦嘅時候.
不過佢覺得自己有啲諗多咗,因為就算同何晞賢之間發生咩事,對住佢呢個——
洪諾言踏上最後一級樓梯嗰陣,覺得背後俾人打咗一拳;佢意識到俾人偷襲嗰下已經又再中多一拳.
轉身過嚟嗰陣,洪諾言腹部又俾對方擊中一下——佢忍痛揞住肚上面俾人打中個位.
一望,原來施襲者係張允行.
而且張允行用嘅唔係拳頭.
因為洪諾言見到,張允行手上唔知幾時多咗一把染滿血嘅刀仔.
「屌你老母!」洪諾言揮拳想打張允行;但係動作有啲慢,張允行輕輕向後一閃就避開咗.
洪諾言提防住持刀向住自己逐步逼近,眼神冰冷嘅張允行,慢慢向後退.
「痴撚線!屌你老母!做乜撚嘢?」洪諾言強忍住傷口嘅痛對住張允行大聲鬧.
佢揞住肚嗰隻手感覺非常之暖,因為佢自己新鮮溫熱嘅血不停由佢自己體內湧出嚟.
因為震驚,劇痛同埋失血,佢一個唔小心向後跌坐咗落地;張允行絲毫無猶豫,舉起刀撲咗去佢身上面.
留言
未有留言


text:
雖然 香港航空 聲稱最大股東唔再係海航,但 香港航空 啲經營手法,再加上海航依家嘅財政狀況搞成咁, 香港航空 啲優惠係唔係堅玩得過,就十分之令人擔心,好似 香港航空 嘅19999日韓港Pass,就十分之令人擔心,我唔知呢啲乜手法嚟.
香港航空 手法咁似健身中心
通常啲美容院臨執笠前,都會賣一啲異常好條款嘅套票,而 香港航空 嘅19999套票就係例子,如果有人飛足510程,平均每程未計稅為39蚊港紙,呢個係一個嚴重虧蝕嘅票價,根本係唔合理,係連飛機餐都俾唔到,我想問邊個會買,雖然理論上無人坐足510程,因為日韓同香港之間距離,無人可以英到住喺日本再去香港返工,或住喺香港再去日本返工.所以呢張飛,我自己十分之懷疑,玩綽頭都唔係玩到呢個款,特別大家都知海南航空財政狀況嘅風頭火勢.
而成件事真係最令我懷疑係,呢類筍到無倫嘅飛,一般係航空公司自己賣番,因為咁樣至唔會蝕到入肉,但依家係一定經旅行社買,咁旅行社都要賺㗎,呢個安排,令我十分之擔心旅遊業議會嘅賠償基金.因為經旅行社賣嘅飛,一般有旅遊業議會賠償基金嘅徵費同印花,一旦航空公司有乜事,係係咪由旅遊業議會賠償基金出錢去賠,呢個做法係十分之令人有呢個懷疑,否則點解要經旅行社賣,而且如果堅係賣得多,隨時會令旅遊業議會果六億幾賠償基金無晒.雖然理論上,齋買機票係唔受旅遊業賠償基金管,但旅行社會點賣呢個套票,我堅係識條鐵,所以旅遊業議會賠償基金有無問過依家香港航空想搞乜,呢個一定要問題.
海航依家財政狀況計,除非 香港航空 賣俾財政狀況嘅財團,否則依家 香港航空 系嘅航空公司嘅特惠,或者長期預售機票,都要諗清楚好唔好買,因為一旦亂買嘅結果,係可以係連渣都無,當好多網民都懷疑呢個特惠好可能係一個伏果陣,其實 香港航空 如果要繼續做落去,不如將股權賣俾外資大航空聯盟嘅非中國資本成員航空公司,例如Lufthansa之類好過,當然, 香港航空 嘅財政狀況,都係一個不解之謎,根本好難令人可以敢買呢類飛.


text:
我覺得作為一個廣東語做母語嘅人
唔可以將9個音 講少3 個 得翻5 個囉
咁樣好似大陸人學廣東話
講到唔鹹唔淡咁
搞乜鬼正字運動
正音先係最緊要
支持樓主
廣東話唔係有9個音.呢個係前人嘅「冗餘分析」.即係因為唔了解粵語系統,所以誤以為我哋有九,十,十一個聲調.
正音運動係毒藥,係少數講地位高嘅口音嘅人排斥一般人嘅工具.例如好多粵語區傳統上絕對唔會用鼻音n做字頭,用咗會俾人笑.但係正音運動就推廣要區分 李你.係一套離地嘅標準主義.通常一搞得,就會令下一代非標準音地區嘅人唔夠膽開口,轉講普通話去恥笑上一代.
所以粵語正音運動其實係推普運動.
nl不分呢個我覺得始終都關懶音事,喺廣東話冇乜事,但講英文真係柒到核爆.
I don't know 變 I don't low我都覺得冇乜野
但有d人唔知發咩癲 Lecture notes 變 necture notes真係聽到都忟 (又一隻字唔識打)
我懷疑廣東話用n音開頭只係極少嘅前鼻音,即係差唔多l音咁,但係fing 脷嗰下冇左,大概就係 舌尖hi到上門牙嘅底,再拉上面排牙向上咁.
好難形容,但總之就唔會有正音運動嗰種chok鼻音嘅feel,脷面唔特登癡上顎


text:
教你解讀空姐空少嘅 roster秘密@業餘空少飛Sun
FLIGHT PATTERN 種類
LONG-HAUL
其實根據航空公司嘅內部守則,飛行時間六個鐘以上已經算係long-haul.不過一般同事約定俗成嘅認知就係美加/歐洲/非洲嘅航班先叫長途.因為呢啲航點同香港有大於六小時嘅時差,飛行時間十小時以上,所以通常飛完呢啲航點,我哋都會有最少三日嘅連假去休息.
Long-haul嘅特色在於一定會有時間喺outport逗留,因此,通常都會係重要嘅allowance來源(當然都要視乎航點嘅物價指數,南非航班同蘇黎世航班逗留同樣咁長時間,但係allowance可以少成近乎2,500港紙).
SHORT-HAUL
01 | TURNAROUND
即係即日來回做兩程機嘅duty.通常大家去旅行最鍾意早機去晚機返,事實上,好多同事就唔係太鍾意,因為通常要做足全日原機返嚟,冇得喺outport賺allowance,又冇outport stay.
02 | LAYOVER/OVERNIGHT
同turnaround相對嘅就係layover.係外站逗留超過八小時,雖然聽落好似好多,但係航空公司通常都會安排到夜機到,第二朝一早就要起程返香港.大部分同事都係當去酒店過一晚夜,賺少少allowance.
03 | SPLIT DUTY
同樣都係去酒店瞓一瞓,split duty嘅特色係休息時間只需要最少3個鐘就得.咩話!一晚只係畀人瞓3個鐘?聽落去好似非常之唔人道,但係由於只有service簡單嘅超超超短機馬尼拉同台北先會有呢種pattern,而且喺酒店休息期間都會當你返緊工,計ground duty咁出糧,所以呢類型pattern都深得一部分同事嘅垂青.有啲女同事會當呢個短短嘅stay係inflight rest,連妝都唔落,爭取休息時間!
04 | REDEYE
紅眼班即係要捱夜嘅機,不過通常用嚟形容redeye嘅,都係講redeye turnaround.因為上班時間大概係下晝6點,直至第二朝清晨5,6點左右先放工,會嚴重擾亂生理時鐘,因此普遍唔受同事歡迎.
ROSTER 種類
HIGH DENSITY (high釘)
有一種空姐空少,雖然係飛嚟飛去,但係永遠唔會喺外站逗留,去到最遠就只係人哋個機場,呢一種同事就係專飛turnaround嘅 high density同事.
由於好多同事做咗人夫人妻,人父人母,或者上堂學緊嘢,又或者需要多啲時間留喺香港處理其他事情,又唔想轉「返落地」,就會選擇飛high density.當然都有一啲同事係純粹唔想成日有jetlag或者捱夜,為身體著想而轉high釘.
SCHEME
如果你早幾年問空姐空少「飛開邊條線」,佢未必會答到你.但係近年航空公司揀選咗某幾個澳紐地區畀同事們選擇「只飛一個port」,而換來嘅代價係呢啲特定航班嘅組員逗留時間變成只得短短廿四小時,呢種roster就叫做「scheme roster」.時至今日,唔少同事對此安排都仲係爭議不斷.
HIGH HOURS
即係申請要返好多工,請求公司用盡自己.由於航空公司若干年前開始只請時薪制嘅空姐空少,近十幾年入職嘅同事都係多勞多得.
特別的更,給特別的你
STANDBY
隨時候命.相信唔少人都聽過,空姐空少通常最唔鍾意就係standby,因為唔知要唔要飛同埋唔知要飛去邊,又唔可以亂約人,驚會臨時要放飛機,嗰種等候發落嘅心情真係令人特別忐忑,同事們尤其怕聖誕新年嗰排要standby.
Standby係輪迴,吖!唔係,輪流制先啱,通常隔三,四個月就要standby一次.但係申請咗上面特別種類roster嘅同事就會逃脫咗呢個輪迴,佢哋有屬於自己嘅standby模式.
DUTY TRAVEL
唔知大家有冇見過有啲「客人」好早已經上機坐定定,但係當就嚟落機嗰時,會突然間換番套制服咁呢?唔使擔心,佢哋唔係潛伏喺乘客入面做無間道,佢哋只係公司需要額外人手而特別運送佢哋去外站,有可能喺嗰邊有同事病咗或者其他原因.由於同事係做「客」嘅關係,所以出糧都只會計一半.有一種duty travel係運送一架完全冇客人嘅機去某個航點,呢種我哋又會叫做「ferry flight」.
BAR DUTY
某一啲航班如果係預計會有好多大豪客買免稅商品嘅話,公司會特別安排一個額外嘅人手上機,剩係主責免稅品銷售服務.


text:
其實奶粉要做到真正有機都幾難
-
pinkyyipcc last edited by
今日同媽媽group d媽媽出去食左個tea, 有個講開會比有機奶粉 (我心諗洗唔洗啊) 再聽佢先話 "隻牛食既草唔可以有化學農藥, 唔可以幫牛牛打激素" 等等 先算有機..都幾複雜
-
lamlam1906 last edited by
我幫阿女轉有機奶之前有睇下資料,依家食eleva佢話連牧場啲草都無化肥同農藥
-
bobobo_baby last edited by
其實唔複雜呀,都係激素,化學農藥果d既監管,illuma organic都有嚴格控制住呀
-
sisibb last edited by
有隻platinum都主打冇激素同非基因改造
-
linda last edited by
唔一定要有機既,有d朋友食開PLATINUM,都係冇激素奶粉
-
tszyy last edited by
@pinkyyipcc 原來咁講究, 長知識了, 成日聽, 咁係唔係真係有營養D?
-
tszyy last edited by
@lamlam1906 我以為淨係計由牛奶到變奶粉個過程無添加, 原來連草都係
-
agnesheung last edited by
@tszyy 營養大致都一樣~ 唔同的係樓上講無激素嗰D問題


text:
高登道「你的樣子如何,你的日子也必如何」,
首先你要知道你冇可能行出街就吸引到異性,
你話你既專長可能「好毒」,淨係識打機整電腦,咁又點算好?就我所知香港都有唔少鍾意動漫嘅女仔,係返自己圈子搵返個興趣相近嘅人,你都唔會咁緊張亦唔怕冇話題.你話你既圈子冇,咁就唔該擴大一下,唔好次次就係同果一班傾得埋既同伴係CAFE玩三國殺傾動漫經.動漫節係集合一大班動漫愛好者既活動,平時都有唔同地方搞下咩COSPLAY之類,絕對唔會冇機會比你識一班志同道合嘅人.不過就算你唔係樣子滿分都好,都唔好是但著件動畫TEE闊腳牛七彩波鞋去,咁樣只會更加降低你比人既印像分.同樣個頭去剪一剪,戴眼鏡唔襯你就配副CON,我相信唔係一件難事.至於你話怕醜細膽就帶多一兩個朋友去,到時身邊話題全部都係你在行嘅如果你都唔敢襯機會試下識人,咁就神仙難救.至於你話連動漫都唔睇,覺得自己係零,乜都唔識嘅話就麻煩你試下搵樣興趣.彈結他出面大把人教,玩魔術又係唔難學,如果你真係有心去增值自己識下異性我諗唔到有咩理由唔去學.
君不見連衝仔都結到婚,你又有咩係冇可能.「毒撚最忌有自信」,但如果你一啲自信都冇,見到異性就望都唔敢望,咁你只好帶住依條「金科玉律」落棺材.自信同自大係兩回事,鼓起勇氣試下同異性打開話題,衰左都係果一下柒,但成功既話起碼行出左最重要嘅第一步.冇樣都有冇樣嘅生活,都有你既識異性方法.最重要做好自己,返工落力啲,野心大啲,興趣試下擴大啲.有機會接觸新既社交圈子唔好怕,都係果句,衰左人地第二日就唔記得左你,但得左你就多一班朋友,多一班機會.一個有自己興趣,工作進取認真嘅人唔怕冇機會識到異性.如果你日日返工放工唔去學返一技旁身,打份工只係望人地唔炒你,每日返到屋企就打機,唯一既外界接觸就係班機友.但同時你又上高登呻話第廿幾年冇女,點解識唔到個女神,點解個天咁唔公平芸芸,我唔怕係度得罪講句:咁其實係你抵死,與人無尤.
一個讚好,是對我的一點支持.
如果想分享給其他朋友的話,請標明出處並附上專頁網址.


text:
聯絡我們 | 查詢熱線:2480 9888
護脊行動 (上)
細細個屋企環境唔好,我成日都喺一張好細嘅檯仔上面做功課,坐到個人攣弓蝦米咁樣,搞到脊骨都歪哂,眼痛頸又痛,大個仲因此花咗好多錢去睇脊醫.
我非常後悔當年冇好好護脊,冇習慣正確嘅坐姿,導致時至今日企得耐都會見攰.
所以,當阿仔慢慢開始長高嘅時候,我自己就打醒十二分精神.我一定唔可以俾個仔重蹈我當年嘅覆轍!
有見及此,我同老公就決定要買一張有全面功能,既可以因應仔仔身高而調整,又可以幫仔仔護脊嘅學習桌椅.
但喺買之前,我同老公都遇到一個難題:屋企根本冇位放.
其實客廳都有多出嘅空位,好可惜全部都塞滿哂老公嘅波鞋盒,模型盒,堆到成座山咁高.有啲位置塞咗以前仔仔好細個玩開嘅玩具,老公以前玩開嘅單車,甚至連佢個模型架都已經非常阻位,仲有其他林林總總嘅收藏,書籍,雜誌,總知成個大廳?雜物都非常多,要喺呢種環境下塞多一張學習桌椅,根本係天方夜譚.
幸好,有一日我上Facebook嘅時候,見到一個叫「百寶庫」嘅專頁.原來係最近好流行嘅儲存箱服務公司,我轉念又想:呢個係一個好好嘅契機去俾我執乾淨間屋企,然後再為仔仔添置學習桌椅.
我同我老公講起「百寶庫」服務嘅時候,佢都決定將所有模型,模型盒,波鞋盒「封印」喺儲存箱入面,而我都決定將其他好少用嘅雜物寄存喺百寶庫.冇法啦,為咗仔仔嘅護脊之路,少少犧牲都係值得嘅.而呢個服務最吸引我嘅地方,莫過於「百寶庫」會有專人送儲存箱過嚟,唔駛我同老公搬過去,實在係好適合我呢啲懶人.
於是第二朝早我已經打電話去百寶庫安排好送箱時間,再同老公用咗一晚時間去點清有邊啲常用嘅嘢要留喺屋企,有邊啲少用,但仲有價值嘅嘢要寄存落百寶庫到,有邊啲冇用嘅嘢要掉咗佢.
終於到咗送箱嘅日子,師傅準時將儲存箱送到嚟我哋屋企,我哋將所有雜物放哂落啲箱到,剩係我老公啲模型都已經塞滿哂兩個箱,而其他雜物都好安置好落啲箱到.
當師傅搬走哂啲箱之後,我同老公都發現屋企闊落咗好多,好似變大咗咁.原來以前積積埋埋咁多雜物,睇嚟以後我哋買嘢之前都要細心考慮,鍛鍊自己嘅選擇能力.
望住屋企騰出咗咁多位置,睇嚟我終於都可以為仔仔添置一張新嘅學習桌椅!


text:
相信大家都知道滑鼠對於打機有幾重要,但係你又知唔知而家嘅電競滑鼠其實係有光學滑鼠同鐳射滑鼠之分呢?
光學滑鼠
如果你嘅滑鼠底部係會發出紅色光嘅話,咁呢隻就係光學滑鼠.光學滑鼠嘅原理,就係通過滑鼠入面嘅LED發出可見光,再利用滑鼠移動之後產生嘅陰影變化,計算出隻滑鼠嘅方向,距離,速度.但係佢嘅缺點亦都係因為佢嘅LED,呢種滑鼠如果放左上去一啲光滑嘅表面上面用,即係好似金屬,大理石,玻璃嘅表面,個感測準確度就會差好多,所以要連埋滑鼠墊一齊用.
鐳射滑鼠
如果你嘅滑鼠底部係冇發出任何光嘅話,咁呢隻就係鐳射滑鼠.鐳射滑鼠嘅原理,就係用LD (Laser Diode)直接反射表面細節,比起光學滑鼠要計算陰影變化會有更好嘅追蹤能力,亦都因為咁,即使佢放左上光滑嘅表面用,都仲可以有好好嘅感應力.比起光學滑鼠,因為唔一定要配備滑鼠墊使用,所以如果要拎出街用嘅就會比較方便.
電競滑鼠
最後想講吓啲電競滑鼠,佢有啲會係用光學感應,亦有啲係用鐳射感應.不過佢最大嘅特點,就係多數會有側鍵 (Hotkey),少則1粒,多則可能有12粒.Hotkey對於電競選手嘅效率同反應有頗大嘅幫助.除左Hotkey,可調DPI「每英吋點數(Dots Per Inch)」,亦都係電競滑鼠嘅賣點之一.DPI值越高,代表滑鼠游標係螢幕上面移動嘅速度就會越快.DPI值嘅調整要視乎每個人嘅個人喜好,拎CSGO為例,低DPI可以令玩家更容易瞄準敵人嘅頭部,高DPI就可以令玩家更容易投入亂槍掃射嘅情景.
另外電競滑鼠有唔同嘅形狀,適合唔同滑鼠握法嘅人.一般有三種握法:掌握式 (Palm Grip),爪握式 (Claw Grip)同點握式 (Fingertip Grip),咁唔同嘅握法有咩分別同適合用啲咩形狀嘅滑鼠呢?
以上嘅建議只供參考,一切都要依返自己習慣而定.所以喺買一隻新嘅滑鼠之前,記得自己試清楚,揾返隻適合自己形狀,大細,重量嘅滑鼠,同埋都要諗埋你平時點用,打咩類型嘅遊戲,會唔會成日要帶出街,需要幾多粒Hotkey呢啲因素都要好好考慮.希望大家都可以搵到一隻自己啱心水嘅滑鼠啦!


text:
為咗爭取漁農界60票,連新鮮雞佢都話鍾意食囉,咁唔係民粹係乜?中央屠宰唔再講?香港永遠不會再有禽流感?人口稠密不用再擔心活禽形成的公共衛生風險?
去到鄉議局,丁屋就唔再係佢嘅問題,僭建可以重新諗過.夠唔夠民粹?
玩盡小圈子嘅好處,個個小圈子嘅小圈子內都搵個頭頭入去佢競選辦.呢啲人情債淨係林鄭月娥唔使還?
城中大孖沙,藍血富二代,本土義和團頭目出嚟撐佢埸,唔通全部免費?我唔信囉!
佢嘅意思,D冇名冇姓小市民響應眾籌捐幾皮,薯片雖然乜都冇應承過,就連泛民選委要推翻831政改框架薯片都唔肯講,咁就已經叫好民粹啦.
佢自己騎劫長者生活津貼,拎住個乜嘢跟尾政策都冇嘅貧窮線,就叫做熱心扶貧助弱,攞出嚟做賣點都唔可以話係玩民粹!
佢話要善用儲備,要思考儲起嘅錢點用,要有套新嘅理財觀念.咁算唔算係玩民粹?其實佢以前唔係都講過,要提防結構性赤字咩?唔係話推行全民退保會淘空儲備咩?唔係公開講過公共理財唔係咁咩?
佢對住班有錢佬,又會話要拆檣鬆綁,要方便營商,仲要叫佢哋放心佢唔係社會主義者喎,咁又算唔算係另一個面向嘅民粹?
算啦,龍門任佢搬,標準隨時變.任何其他對手講乜施政理念都可以係亂作承諾,都係要不得的民粹.林鄭式的面面討好就唔算係民粹!
其實都冇諗過要回應薯片眾籌.林鄭此言,我決定俾薯片民粹一次,一陣上去捐五皮.


text:
身為男人,打女人同打細路都係最可恥嘅行為.
無論個女人再賤,無論個細路再百厭,你可以鬧,可以屌,但當你一郁手就係你錯,依個道理我信到而家.身為一個男人,你雙手應該係用嚟搵錢養家,保護屋企人,而唔係將自己嘅情緒用武力去發洩係他人身上.
帽我帶過,又比人玩過,你問我嗰刻唔嬲,唔憎恨眼前嗰個女人咩?我直頭想佢不得好死,但再嬲都唔可以郁手,依個係我畀自己嘅底線.但當你諗返你曾經用依對手拖住佢,輕撫佢髮絲,或者係摵佢塊面,甚至係應承佢靠雙手去建立你哋嘅家,你就知雙手係要為一個女人帶嚟幸福,而唔係一個又一個嘅傷痕.你可以用言語去表達自己嘅憤怒,你可以行開然後一口氣食晒一包煙,但一拳一掌都唔可以打落一個女人身上.你話唔公平?點解女人一巴車落嚟就得?我屌你咩,計較依啲你不如唔好做男人,又唔見你搵民建聯爭取男人個個月要嚟M.
細路百厭上嚟真係好煩,特別係我返工見唔少極品,衰啲講句如果佢跑跑下仆街再喊我都唔會去扶佢.但郁手?唔好玩啦,男人老狗要用武力去對付一個細路,到底本身要有幾垃圾先做得出.大家都做過細路,大家都明白你打完佢,佢根本就唔會明你點解要打佢,佢只會驚.佢唔食飯你咪餓佢半日,佢唔著褲咪唔好帶佢落街玩,你要教一個細路有千百種方法,但郁手肯定唔係其中之一.老屎忽好鐘意講棒下出孝子,係啊係啊,咁點解而家老人院咁多啊婆啊伯一個人等死啊,點解屋村咁多孤獨老人啊,孝唔孝順根本就係睇為人父母有冇用心為個仔女,有冇愛護佢地.如果打就係好事,黑社會下下開拖咪好撚大愛?
我唔明身為一個男人,點解會忍心打一對手無寸鐵嘅婦孺,仲要係自己嘅屋企人,理論上最親,最應該保護嘅人.你每打一拳,除咗令對方對你心碎失望,更加係磨滅緊你身為一個男人嘅資格.教不嚴父之過,下次你要嬲細路唔聽教,不如諗下你有冇好好教過佢.
乜都淨係識講手嘅男人,死不足惜.


text:
食飯撞到朋友,行開傾兩句,點知畀老公鬧唔尊重……
夫妻關係
有緣千里能相會,難得喺街撞到朋友,唔係唔傾兩句呀嘛!但有位網友話嗰日佢同老公,兩個仔出街食飯嘅時候,隔兩張枱遇到三個朋友,咁佢落完單等上菜嘅時候就去朋友枱吹水啦,點知吹完水返埋位食嘢,老公開始黑面,講每句嘢都有骨,結果返屋企仲嘈起上嚟添!
唔講真係以為樓主吹咗半個鐘水,吹到啲嘢食凍晒先返埋位,但原來佢只係吹咗水大約5至8分鐘……結果就畀老公話唔尊重佢!
有部分網友覺得只係「好小事啫」,認為係個老公「小器」,「小題大作」.其中仲啲網友話自己屋企件老公都係咁,每逢老婆出街都黑面,又唔鍾意老婆掛住同其他人傾偈好似忽略咗佢咁.
亦有部分網友認為清官難審家庭事,係大家嘅觀點唔同,有人話如果換轉佢係樓主,「見到朋友都未必會行咗去」,因為「Family day嘛,Family行先囉.」
Juicy媽就覺得,如果啲老公真係單純只為一件個別嘅「過隔離枱吹水」事件而嬲,咁梗係小器啦!但會唔會係啲老公一早有其他事唔開心但又冇出聲,結果積埋積埋一次過爆出嚟?你知啦,啲男人十個有十一個都鍾意收收埋埋死都唔肯講心事出嚟架嘛!
男人呢種生物相當要面子,只要稍微覺得畀人忽略咗,就會唔開心,覺得自己不受重視,有網友都嘗試幫樓主搵出問題癥結,「會唔會係因為你冇喺朋友面前介紹你老公?有啲男人覺得人哋唔同佢打招呼就係冇禮貌.」有人提議樓主下次「入紙申請」,問聲老公「好唔好」,等佢覺得受尊重.
嗱,樓主個老公究心底裏係為咩事唔開心,就真係樓主先知,但如果兩公婆一日唔傾掂佢,夫妻嘅芥蒂就只會愈嚟愈深,為咗自己同兩個仔嘅將來,真係建議樓主搵日下咗啖氣之後,同老公傾吓心事喔!
Click入嚟一齊評吓理


text:
Moe's Make Up
服務詳情
評語 提交評語
我好早已經搵咗Moe,因為佢真係好full.
上到去佢studio好乾淨,雖然唔大但好整潔,有一種好自然既style.佢化妝化得好自然,唔會好濃,會盡量加強新娘子嘅優點,化完係可以認得出自己個樣.我本身好怕整假眼睫毛,因為我無一次貼假眼睫毛嘅experience係好嘅,但係Moe係逐條逐條貼上去,超有心機,效果好自然.而且佢效率好好,好快手!
我好記得佢問我易唔易喊,我問係咪唔應該喊,佢話︰「當然唔好忍,你喊喇!我會幫你處理好,我會stand by喺你身邊.」而且因為佢知我好著重同啲guests嘅互動,知我唔會想匿埋好耐化妝換衫,所以佢都好快手.同埋佢比其他化妝師做多一步,就係試妝到big day中間會再約新娘子出來,叫我影低big day著嘅衫,再構思化咩妝,然後同我化多次妝set多次頭,跟手影相留埋record,咁到時佢就算唔記得都會睇返啲相!
Big day之後,我好多朋友都即刻搵佢,佢哋見到我個妝都好有信心,連試妝都唔洗就約佢.佢好有心機,每個新娘big day前一日佢都會買埋頭花,睇返邊啲花靚或者啱新娘性格先買.
8800
因為我同事同Moe本身係朋友嚟,所以佢介紹Moe俾我.我睇完佢Facebook就覺得佢嘅style唔浮誇,走清新路線,好啱我.約咗上去試妝之後,佢就叫我搵定想要咩造型,可以易啲傾.
去到試妝,我覺得佢做嘢好認真,而且都會好認真咁解釋邊啲造型啱或唔啱我.因為我本身比較堅持唔想染髮,鐘意自己黑頭髮,佢就會同我講我本身想揀嗰啲造型如果唔染髮會無咁突出.佢聽完我講之後,試妝嗰時就幫我試下其他造型同埋改少少俾我睇,都好肯聽我意見.
另外,我對眼比較敏感,貼假睫毛就會好易流晒眼水.佢知道之後都有特別小心幫我化眼妝.當日雖然都會流眼水,但都唔算太辛苦.我覺得佢化嘅妝同造型都好OK,喺後來夜晚幫我化嗰時比較慢咗少少.
6500


text:
前兩日同好友趷趷剛晏晝走咗去食任飲任食嘅放題,飲咗大量劣質清酒個頭痛咗我足足兩日!之後兩日都要過灣仔做嘢,英皇隔離呢間豪華成為本熊少爺一大清早空肚食嘅第一餐!
奶茶水準依舊 豪華咖啡茶廳・灣仔|《羆食堂》 |hogar.hk
前兩日同好友趷趷剛晏晝走咗去食任飲任食嘅放題,飲咗大量劣質清酒個頭痛咗我足足兩日!之後兩日都要過灣仔做嘢,英皇隔離呢間豪華成為本熊少爺一大清早空肚食嘅第一餐!
豬扒好惡哽 豪華咖啡茶廳・灣仔|《羆食堂》 |hogar.hk
豬扒蛋出前一丁,茶走~
話晒想當年我都係喺灣仔返工,呢間嘢都算係我其中一個蛇竇.閑時蛇王都會走落嚟食返個豬扒麵加杯奶茶,但係冇嚟一排好似去咗第二個平行時空嘅同一間鋪頭一樣!件豬扒史無前例咁鹹,唔知係遇有失手定係乜嘢原因⋯⋯最終都食唔晒件豬扒只係食咗碗雞蛋出前一丁!我終於明白啲人話豬扒好惡哽係點解喇!反觀杯奶茶水準依然做得唔錯!
奶茶水準依舊 豪華咖啡茶廳・灣仔|《羆食堂》
蛋牛治烘底,茶走~
之後一日諗住比多次機會佢,要食多次豬扒就真係無乜可能,不過以前佢個蛋牛治烘底都係我非常喜歡的.點知一拎到面前真係仲黑過我塊面,個麵包面燶晒,我知道投訴都係無用,刮走個面放入口好彩味道無乜影響,個蛋煎至香口同個咸牛肉都仲係當年味道,不過我真係接受唔到烘燶都仲可以上檯囉.
奶茶水準依舊 豪華咖啡茶廳・灣仔|《羆食堂》
後記:類似嘅一番說話我記得早喺唔知幾時之前我都寫過一次⋯⋯而家嘅灣仔如果想搵返啲間似啲樣,又食得到以前食過咁好食嘅地方,真係非常困難,其實每一次過到灣仔一諗,要食乜嘢我都好懊惱.
豪華咖啡茶廳|灣仔莊士敦道226號


text:
山东齐纳餐饮管理有限公司
山东齐纳餐饮管理有限公司
山东齐纳餐饮管理有限公司
山东齐纳餐饮管理有限公司
山东齐纳餐饮管理有限公司
山东齐纳餐饮管理有限公司
山东齐纳餐饮管理有限公司
山东齐纳餐饮管理有限公司
山东齐纳餐饮管理有限公司
贵阳市南明区金品轩餐厅
贵阳观山湖好牛干锅牛肉火锅店
白云区邓记剔骨鸭餐饮店
贵阳观山湖醉乐意餐饮店
贵阳市南明区邹氏余庆姊妹个体剔骨鸭贵阳一分店
贵阳市经开区溢满香餐饮店
贵阳市经开区溢满香餐饮店
石家庄御记煌餐饮企业管理有限公司
贵州五谷丰登餐饮管理有限公司
贵州五谷丰登餐饮管理有限公司
贵州五谷丰登餐饮管理有限公司
贵州五谷丰登餐饮管理有限公司
贵州五谷丰登餐饮管理有限公司
贵州五谷丰登餐饮管理有限公司
贵州五谷丰登餐饮管理有限公司
贵州五谷丰登餐饮管理有限公司
贵州五谷丰登餐饮管理有限公司
贵州五谷丰登餐饮管理有限公司
贵州五谷丰登餐饮管理有限公司
贵州五谷丰登餐饮管理有限公司
贵州五谷丰登餐饮管理有限公司
贵州五谷丰登餐饮管理有限公司
贵州五谷丰登餐饮管理有限公司
贵州五谷丰登餐饮管理有限公司
象山区梁记餐饮咨询服务部
象山区梁记餐饮咨询服务部
象山区梁记餐饮咨询服务部
厦门长滋餐饮管理有限公司
北京潭门国际餐饮管理有限公司
富双(上海)投资管理有限公司
河北恒天餐饮管理有限公司
先登录才能评价哦~


text:
呢度周圍環境都由好多摺紙做成,就喺門口已經見到有塊版釘住好多客人畫嘅圖畫
原來每位入場客人,特別係小朋友,都會派一塊好似杯墊嘅咭俾佢哋,喺上面可以自創圖畫
被店長揀中的話就可以貼堂,就算冇貼堂都好,佢都會花心思將佢哋貼在店內的位置
D咭本身都已經有圖案喺度!當然你都可以自創想畫咩都得
雖然用咩杯飲個啖茶對我嚟講真係冇分別,但係佢呢個咁細心嘅舉動正好讓客人有一種被尊重嘅感受
喺未叫Order之前已經令你對店產生好感,等你一陣叫嘢食嗰陣都闊綽D
餐牌都係靚靚的,見到都開胃!不過裡面全部係日文字,唔知係佢俾錯咗本日文版我定係只有呢一款餐牌
不過我之後好肯定係得呢本,因為我有幾款睇唔明嘅時侯問侍應佢都冇俾本純中文版我
其實都還OK嘅!總之都會識叫,而侍應都好願意回答你
呢個榻榻咪位雖然對大人嚟講會有少少唔慣,但係小朋友就坐得好舒服,特別平時嗰D坐唔定
好似哥哥成日坐得半個Pat嗰D細路,喺呢個位佢哋兩個全程都坐得好好!我都開始考慮好唔好屋企以後唔用飯枱,改用矮枱坐地下食飯!
嘢食未到,佢哋慢慢畫畫最好不過!
跟住嚟碟黑豚生薑燒飯 $98
一上枱我同媽咪第一個反應都係「嘩!咁大碟」真係抵食
起碼以為呢D扮High Class嘅料理店,Order碟定食或飯之類一定碟餸超細碟,估唔到呢碟豚肉多到你唔信
可能你以為佢咁大碟就一定好削,但係真係好好食!肥瘦適中,口感似食緊肥牛!中間夾集一些軟骨(不過對小朋友嚟講就咬唔到,佢哋一咬到就成啖Lur出嚟話有骨喎)
如果白飯都任裝就無敵!
壓軸上場嘅流水機:稻庭烏冬 $98!成團麵放落去冰凍河流裡面(因為好難分開逐少落)
起初因為成個烏冬掉落水所以冇轉得咁快,但係後來食吓食吓冇咩麵後就越嚟越快
攪到人好似要快d拎佢上嚟嘅感覺,有種趕住食嘅自然反應!
不過講番個味道,配埋放喺側邊嘅芝士紫菜同葱就好香,同埋麵質經過冷河之後真係超彈超好食
下一站>>CLICK HERE!
(親子好去處)荔枝角 D2Place Emoji With You
推介
流水機,甜蝦刺身


text:
台南市中西區 ( 郵遞區號 700 ) 發展歷史悠久,可謂是漢人政權在臺南的發源地,因此區包含自清領時期府城大部分城區舊址之區域,故老臺南人所稱狹義府城即為此區或鄰近行政區所圍之區域.臺南市為全臺灣國定古蹟最多之處,而中西區則為臺南市國定古蹟最多之行政區.此區包含自清領時期府城大部分城區舊址之區域,故老臺南人所稱狹義府城即為此區或鄰近行政區所圍之區域.
區內部街道歷史悠久,如民權路(普羅民遮街)於荷治時期即存,素有台灣第一路之稱;忠義路部分段是明鄭時期承天府及清治時期臺灣府城的禾寮港街,兩街交會處為臺灣於清治時期之官道原點,同時亦為臺灣府城的街坊中心.路廓成形後因古蹟密度極高,日治時期之市區改正計畫亦沿用舊有路廓重整之,故與戰後開闢之道路相比較為狹小,亦為本區特色.區內古蹟之年代多屬明鄭時期以降至清治時期之閩式建築,非常適合散步遊覽.因為廟宇眾多,民俗活動在本區內也常見.
旅遊景點 :
赤崁樓,祀典武廟,大天后宮,臺灣首廟天壇,大井頭,孔廟,武德殿,五妃廟,大南門,臺灣府城城垣殘蹟,延平郡王祠,擇賢堂,國立臺灣文學館,原台南測候所,林百貨,水仙宮,金華府,兌悅門,風神廟,接官亭,臺南景福祠,海安路藝術街.


text:
晴晴,朗朗係我嘅一對寶貝,就讓我和晴,朗一起為大家發掘更多有關飲食,玩樂,培育,美麗,愛既資訊,咁就天天都是晴朗天啦!(≧∇≦)
小朋友成長中有唔同階段,晴晴即將升上小一,要同幼稚園階段講拜拜喇!嚟到一個階段嘅尾聲,梗係要好好慶祝一番啦!經常見到朋友仔響廸士尼影畢業相,既羨慕又葡萄!因為晴晴嘅學校未試過亦都相信唔會用呢種方式慶祝.好啦!一於連同其他媽媽組成一隊畢業生,一齊向廸士尼出發囉! 晨早起床清新開朗!天氣咁好,為我哋嘅畢業禮展開咗美好嘅開始!Gogogo~ 嚟到廸士尼門外嘅噴水池,個個畢業生都換上畢業袍,精神奕奕,個look係唔係好醒目呢? 畢業袍係特別為襯米奇而自己在外訂購嘅!米奇會著上紫色袍,我哋呢套畢業袍一定好襯米奇啫!小朋友們~ Are you Ready?? 離集合時間仲有少少空檔,每個畢業生都同家人影番張先~ 夠鐘喇!埋位!一個跟一個排好隊,心情越嚟越興奮喇! 見到佢哋穿上畢業袍嘅背影,有啲概嘆時間過得太快!由細睇到大,咁快就個個都畢業喇! 晴晴興奮嘅心情表露無遺,預備入去見米奇囉!
(看全文)
LEGO樂高積木陪著我們成長!朗朗從BB時代就已經好鍾意砌LEGO喇!由大顆粒,砌到細顆粒,難度越高就越鍾意.晴晴亦受住哥哥影響,一樣都愛上咗LEGO,有時唔識又可以向哥哥學習,透過砌LEGO促進兄妹關係都唔錯呀!既然家有兩個LEGO fans,當然唔會錯過荃灣廣場最近做梗嘅promotion啦!一齊嚟睇下有咩嘢好玩喇喂!LEGO Bricks誕生60週年,荃灣廣場特別同LEGO合辦「荃灣廣場xLEGO® 我們的遊樂場」,小朋友暑假又多個好去處喇! 場內所有佈置都係由積木堆砌而成,就好似走進LEGO世界咁呀! 好似呢部LEGO車咁,你哋估下用咗幾多粒LEGO砌成呢?答案係...多到數唔到~ XD 嘩!5米長嘅LEGO雙層巴士,整得好逼真!@.@ 上到去,除咗可以一嘗巴士司機癮之外,仲可以扮下乘客,晴朗都變埋LEGO人仔喇!XD 嚟到「搞『軌』火車站」呢度,晴朗先玩玩大顆粒
(看全文)
小朋友期待已久嘅暑假,終於來臨喇!一個學年勤奮過後,放暑假梗係盡情吃喝玩樂啦!唔知大家為小朋友安排好活動未呢?唔講真係唔知!成日以為「大樹先生的家」只適合7歲以下嘅小朋友,但係今年「大樹先生的家」所舉辦嘅夏令營原來7-10歲都參加得喎!上星期,我哋就係參加6-10歲呢個大group.除咗6歲嘅晴晴外,我見仲有8,9歲嘅小朋友參加.晴晴同啲大啲嘅小朋友一齊玩都玩得好開心呀!上完堂之後仲一齊去波波池同遊戲區度玩添!平時呢度係好少會見到超過7歲嘅小朋友加嘛!今次因為夏令營嘅關係,7歲以上嘅小朋友都可以入去玩呀!「大樹先生的家 - 暑假繽FUN夏令營」包括有足球班,LEGO班,瑜伽班,魔術班同甜品班,而家就等我哋為大家實地報導一下啦! 我是小小足球運動員要成為運動員,反應一定要夠!成班小朋友未warm up已經表現得好踴躍投入喇!果然有運動員潛質~ 教練陳sir先安排一啲熱身畀佢哋,跑圈,跳步
(看全文)
早前風靡一時嘅《Secret Garden》填色畫冊,你有冇參與其中呢?今個聖誕,又一城與《Secret Garden》原創者喬漢娜(Johanna Basford)攜手於2016年11月25日至2017年1月2日期間呈獻「又一城・喬漢娜的聖誕秘密花園」.喬漢娜更親自挑選6大插畫打造成3D聖誕秘密花園,將原本典雅細緻的黑白線條變身成為3D現實世界,活現眼前.喬漢娜特別為又一城獨家設計的聖誕插畫 搖身一變,已經將插畫世界帶到來大家眼前,係咪好靚呢? 巨型聖誕樹高達21米(70呎)位於LG2層,配以喬漢娜特別設計的巨型樹頂裝飾及各式各樣的聖誕裝飾,將平面變為立體.It's Magic~ 就連畫中嘅Red Nosed Reindeer都變埋出嚟!栩栩如生~ 一齊走進童話般嘅聖誕秘密花園囉!~~ 源自喬漢娜2015年的《魔法森林》中的其中一幅插畫,插滿蘑菇嘅樹屋,好可愛呀! 在不同花
(看全文)
最近有冇發現有班廸士尼大軍進駐咗又一城?跟住我哋嚟睇真啲啦! 嘩!就係佢哋喇!又一城頓時變咗Disney Tsum Tsum嘅主場,好熱鬧! 「Disney Tsum Tsum鐘樓」有成7米咁高,好巨型呀!晴晴拼埋去變得好渺小~ XD 壽司就食得多喇!Disney Tsum Tsum卡通人物壽司你又食過未呀?「壽司嘉年華」好有動感!多款造型精美嘅Disney Tsum Tsum可愛壽司響巨型迴轉壽司輸送帶上面轉動,巧打意呀! 碟碟都咁cute,點揀好呀? 我哋就揀咗Mickey喇!你又鍾意邊款呢? 「劍球狂熱」區有好大座劍球呀!原來劍球係日本人喜愛嘅傳統玩具,放埋啲Disney Tsum Tsum卡通人物落去,好match,令到啲卡通人物更加活潑可愛~ 佢亦都係一部好有動感嘅機動裝置嚟!睇住佢不停轉~不停轉~不停轉~ 幾過癮喎! 又要同至愛Mickey影相~ 哎吔!要快呀!M
(看全文)
台灣繪本畫家「幾米」,大家都應該聽過啦!有啲朋友可能已經對佢嘅作品十分之熟悉.雖然我哋冇咩接觸過佢嘅繪本,但一向都好欣賞佢嘅畫作.不如一齊走進幾米公園,探索幾米嘅繪本世界囉!幾米公園位於原本廢棄嘅鐵路局舊宿舍區,響宜蘭火車站旁邊~ 過條馬路就係喇! 長長嘅列車懸掛在半空中,幾米世界之旅隨即展開~ 邊行邊欣賞宜蘭嘅景色,好舒服,好有渡假feel呀! 小男孩和小女孩一起等車,好幸福嘅感覺!但晴晴卻走埋去問:「點解等咗咁耐都未有巴士嘅?」,真係大殺風景~ XD 人生交叉點,向左走還是向右走? 好大片草地畀小朋友任跑.好舒服,好寫意!童年係應該要咁樣過加嘛! 沿途見到嘅畫作令我哋停下腳步細味欣賞.點解啲貓貓會困響鐵籠裡面嘅? 哦!可能係因為啲貓貓太頑皮,搞到通處亂糟糟,所以咪要懲罰下佢哋囉! 後面嘅小屋被植物重重圍困,過去睇下囉! 唔只前面,四邊四面都畀啲樹根包實晒!保留原有特
(看全文)
唔知大家有冇呢個習慣,將去完studio影嘅相片製作成一本photo book.我哋一向都習慣會咁做,所以屋企存有大大小小嘅婚紗相,BB一歲,兩歲....studio相冊.今次試下搵台灣嘅點點印幫手製作朗朗畢業相片嘅photo book,睇下效果得唔得啦!熱切期待嘅製成品終於送到,唔該晒順豐速遞小員~ XD 好心急呀!快啲拆嚟睇下啦! 用bubble紙嘅公文袋包裝,確保photo book在運送途中完好無缺,真細心~ 開埋個紙盒先~ 登...登~~~ 見到喇!相當精美呀! 晴朗梗係急不及待開本書嚟睇下啦! 朗朗似乎正在回味拍攝過程,仲邊睇邊向晴晴解說添~ XD 我最鍾意呢版呀! 好喇!慢慢細賞一下本photo book先~ 呢本係點點印嘅「精裝映畫本」,A4 size夠晒大本,精裝硬殻設計嘅封面同底,再包上一張絲絨感嘅書皮,為photobook加上一層更好嘅保護同層
(看全文)
出外旅行,幾乎每一次都係住酒店.今次一於改改一貫作風,入住民宿,體驗一下當地人文風情.宜蘭嘅民宿十分之多,每一間都各具特色,各擁愛戴.在機緣巧合之下,我哋揀選咗溫情洋溢嘅羅東小築.為我哋充實緊密嘅行程中,帶來輕鬆悠閒嘅時光呀!未住過民宿嘅朋友,可能會想像民宿都係一啲陳舊,簡陋嘅小屋.但其實宜蘭嘅民宿,大多數都好新淨企理,裝修得好靚嘅別墅嚟㗎! 好悠閒自在呀!去旅行就係想搵呢份感覺喇! 後園有一大片綠油油嘅稻田,一望無際,心情頓時輕鬆起嚟!感覺好舒服喔~ 上層有露台嘅一間,就係我哋將會入住嘅「恰恰賽車四人房」喇!好心急!馬上上去睇下囉! 踏入民宿,木板堆砌而成嘅服務台,好有大自然風味~ 一入屋已經有玩具恭候,晴朗又點會唔開心丫?呢啲就係親子民宿嘅魔力喇! 木味濃厚,客廳裝修得好骨子.四四方方嘅舒適梳化加上軟棉棉嘅座墊,好有「家」的感覺~ 客廳嘅角落原來埋藏咗一套兒童專用枱櫈,好
(看全文)
一講到食,大人同小朋友都一樣咁開心㗎啦!但係想小朋友乖乖快快食完一餐,餐具都有必要下啲功夫.最近,朋友送咗張EZPZ出品嘅Happy Mat畀我哋,晴晴收到已經好開心!唔通Happy Mat真係有令小朋友特別Happy嘅魔力?晴晴急不及待想試下張墊喇! 笑臉圖案好可愛呀!肯定可以令小朋友食慾大增啦! 一於馬上來個下午茶先~ 今餐食得特別快,對住張笑臉似乎真係會開胃啲喎! 餐碟外面有埋圍邊,接住咗大部份跌落嚟嘅食物,食完成張拎去清洗,好方便呀! Happy Mat可以將唔同食物分隔,而且張墊設計到可以吸住枱面,咁就唔怕會走位啦!食完之後,成張拎去洗,連枱墊都唔駛用喇!張墊啱9個月或以上小童使用,但其實用到5-6歲都冇問題!睇下晴晴用得幾開心就知啦!咁方便好用,我都想買番張送畀晴朗嘅表弟呀!但係要注意嘅係,Happy Mat原來有好多假貨.大家千其唔好貪平,買咗冒牌貨以致得不償失.始
(看全文)
好快就到復活節喇!除咗到處都熱賣復活蛋外,各大小商場都會有不同佈置,好有節日氣氛!最開心就當然係一連幾天嘅假期啦!除咗朱古力復活蛋之外,其實可以花少少心思,創作復活節杯子蛋糕.我哋最近參加咗Baby Kingdom舉辦嘅「親子快樂復活節 Cupcake D.I.Y.」活動.不但好玩又好味,仲學識咗翻糖技巧添!一齊睇下當日盛況啦!到達會場嘅時候,嚇咗一跳呀!原來有咁多家庭參與,未試過響咁大地方學整嘢食㗎!好期待! 我哋將會整兩款cupcake,一款有雞仔,另一款就只得個兔pat pat,好可愛呀!唔知我哋又整唔整得到咁靚呢?hehee~ 事不延遲,來自Twinkle Baker Decor嘅導師開始教我哋點整喇!無論大人定小朋友都好專心喎!抵讚! 枱面上已經放咗預先整好嘅cupcake同埋材料,馬上動手囉! 首先就整咗白兔pat pat先啦!將白色糖膏分開兩份~ 再將其中一份分成一
chinglongtin 12,313
小病是福!不過有時小病都會搞到好困擾.好似上次咁丫!咳咗好耐,西藥,中藥都食過,維持咗個幾兩個月都仲未好番.咳到搭巴士就算戴住口罩啲人都怕咗我,心情真係極無奈.最後,上網搵到一個古法止咳秘方 - 燉橙,食咗幾日真係好好多.唔知係因為已經去到尾聲,定一話係方法見效,不過對過於燉橙秘方深信不已.過年嘅時候,晴朗全家上下都打敗仗,又想番起呢個神奇嘅方法,一於同大家分享下啦! 材料:橙 1個咸柑桔 1粒 做法: 1. 先將橙嘅頂部切開 2. 用匙羹響橙嘅中心挖一個癃 3. 放入咸柑桔 4. 蓋好頂部 5. 放在小碗上,作用係固定整個橙 6. 放入燉盅內 7. 以中火燉1個鐘零3個字就得㗎喇! 由於時間關係,話咁快就燉好咗!XD 揭開蓋聞到好香嘅橙味,陣陣撲鼻~ 個橙燉到漲卜卜,好juicy呀!*o* 食法: 1. 先飲咗小碗內已漏出嘅橙汁同橙油 2. 然後用匙羹將橙裡面嘅橙
chinglongtin 12,313
We嘩!充氣嘉年華又嚟喇!今次將會在幻化成動物樂園嘅荃新天地1期同2期舉行,名為《奇幻動物樂園》.除咗有巨型充氣遊戲組合之外,仲會有數碼繪畫,AR擴增實境技術,VR虛擬實境等遊戲添!感謝We嘩!充氣嘉年華嘅邀請!晴朗一聽到有巨型彈床已經超興奮喇!啲活動真係好吸引呀! (1)(VR大挑戰)勇闖獨木橋戴上VR裝置化身成為淘氣小馬騮,越過高空獨木橋收集香蕉. (2)(AR新體驗)果王大挑戰在虛擬動物世界中,擷取各式各樣水果. (3) 熊啤啤方舟置身於7米高的森林迷宮及激流滑梯中奔馳,集彈床,攀爬及滑梯於一身. (4)(數碼繪畫新體驗)森林油樂場為動物填上色彩,經掃描後即變成動畫,帶你暢遊虛擬森林. (5) 長勁鹿樂園集障礙圈,森林彈床及樹幹滑梯於一身,讓你成為森林中的小泰山. (6) 越押威龍19呎高的巨型滑梯困住了凶猛恐龍,小朋友必須闖過彈床區和滑梯,才能成功擺脫恐龍的追捕, 非常
chinglongtin 12,313


text:
以後政府工程費用大增
政府持有港鐵75%多點點股權,是單一大股東,但港鐵都有個董事局,同其他上市公司一樣,話事嘅應該係董事局.不過,政府唔使等董事局出聲,作為大股東可以直接指示港鐵炒人,示範了同股不同權.其他上市公司,手持75%嘅大股東都可以話炒邊個就邊個,但都係由公司掌舵嘅出手.大股東可以直接落命令,其實等同屋宇署收到嘅圖則同當初批准嘅唔同,一樣係唔跟程序辦事.由此可見,政府今次係嬲到極點,絕對唔可以放過沙中線嘅高層.
港鐵行政總裁要引咎離職唔係第一次,而家嘅總裁,都係接因高鐵超支引咎離職嘅上手,而家自己都唔可以做滿合約年期.問題在於一間咁大嘅機構,佢嘅行政總裁邊有可能瓣瓣都曉,全部嘢都識?上次高鐵超支走了個行政總裁,搵個有財務背景嘅頂上,奈何佢又唔識工程,而家又因工程問題落台.下次又要搵什麼背景嘅人頂上?
全因為港鐵雖然貴為上市公司,但成績指標唔係全憑股價.有一個政府做大股東,股東嘅利益唔係純粹睇錢,係要照顧市民生活.領展(00823)就唔同,政府唔係股東,上市公司就可以一味追求股價上升,回購同拆售物業無所不用其極,務求股東賺大錢.所以領展嘅行政總裁好做,畀人鬧都唔怕,只要股東開心,政府都冇佢符,仲話係一座大山,一座大金山.港鐵行政總裁好難搵人,但係領展嘅行政總裁大把人吼住,個個都想做....(節錄)


text:
大台女神驚現膠樣 網民:新一代jigsaw?
最近有連登仔開post,post咗張佘詩曼同鄭裕玲(Do姐)嘅合照,見到Do姐塊面愈嚟愈尖,真係冇整過都冇人信,仲開post「Do姐塊面已經走火入魔」.
雖然好多人都話Do姐又拉過皮,打過針,疑似整唔少,依家搞成咁,好多網民見到都覺得驚,仲話依家Do姐好樣衰.
有網民仲話覺得汪阿姐,家燕姐都仲好過Do姐,又話阿佘影到奇奇怪怪,先搞到Do姐咁嘅樣.
不過網民覺得佢哋應該P圖先會搞成咁,你知啦依家周街都美圖秀秀,真係要幾尖有幾尖.講真依家尖成咁,有網民話「真係愈嚟愈似jigsaw」.
不過好多網民都覺得Do姐好正,仲話「有邊個夠膽講當年冇J過DD姐」.
講真以前嘅Do姐真係幾省鏡嘅,俾啲J圖大家啦!
不過依家就…冇咩事肥仔黎我都係返出去做嘢先!
膠通消息來源:連登
延伸閱讀:
今次我哋講嘅係幾十年前嘅DidDid姐,唔好睇少佢,真係索到爆!
Dodo姐床戲加飛釘 網民:估唔到佢咁搏!
Do姐鄭裕玲不嬲都係大台嘅台柱,喺唔同大型場合做司儀都盡顯風範!形象高貴嘅佢,原來都有唔少大膽演出嘅作品,真係睇到Cap圖王眼都突埋.喺1983年佢同周潤發合作,拍咗一齣《花城》,入面有唔少嘅床上同親熱戲.
當中Do姐同夏文汐要爭發哥,而Do姐同發哥又攬又咀,仲有床上肉搏場面,鏡頭前隱約見到發哥露臀上陣.電影因為用咗歐洲風情做賣點.所以美術指導張叔平幫Do姐打造成歐洲女性隨意嘅形象,有唔少場面Do姐都「真空」示人,真係激突!
膠通消息來源:巴士的報


text:
其中一個我黎Working Holiday嘅目標就係睇北極光, 原本想諗住去芬蘭睇, 只係陰差陽錯飛左黎冰島睇, 仲要真係睇到噃.
如果你係facebook click 入黎嘅, 應該開左Youtube聽緊首歌,未?
快啲聽住黎睇呢篇文啦: Sigur Rós – Hoppípolla
三五成群柴娃娃成團
我地一行五個人(Ken, Grace, 花花花, Reyan,我)柴娃娃成團,九月尾果陣約埋十一月尾去冰島.
一路都以為去冰島啫,咪又係同去其他地方一樣,至多咪好似之前去日本自駕遊咁自己揸車,仲要計埋我有兩個司機實無死啦,完全唔知呢次係一個極度好彩嘅死亡之旅.
Google map喺冰島係信唔過嫁
好啦,越近旅行日子我就開始睇下”就嚟去冰島自駕遊,有乜要注意”,一睇就知瀨野啦呢鋪.事關:
- 冰島地大人少,如果係渣渣下車,架車半路跪低,隨時行番個零兩個鐘先見到下個有人嘅地方,你都咪話唔過癮好玩啊.
- 冬天去冰島有一定程度嘅危險性,因為地理位置嘅關係,冰島天氣變化非常快亦都可以去得好壞,而環繞得曬成個冰島只係得一條公路(1號公路).而呢條公路係天氣極差嘅情況下,係可以落雪落到1號公路都封左嫁.今次出發之前一個星期就正正發生封路,我地嚇到鼻哥窿都無肉,深怕我地揸車環島去到一半封左條路,唔上唔落趕唔番去首都趕飛機就GG啦(好左成個過程都無驚無險).天氣同車嘅穩定性令到個旅程增加左唔少不確定因素.
- Goggle Map點解喺冰島係信唔過呢?因為正如上面咁講,冰島天氣係變幻莫測,睇定天氣報告都搞唔掂.而我地plan行程果陣就係用左Google Map去計下每個check point 要用幾耐時間.但係Google你無野阿嘛,300幾公里嘅路你同我講用3個鐘頭就到?啫係我落住雪,路面結曬冰都仲可以踩 100km/h?結論就係夏天去冰島都還好,如果冬天去嘅話將Google個參考時間愁番1.5/2穩陣啲.
嘩,瀑布啊,懸崖啊,湖啊雪山啊.嘩,又係瀑布懸崖雪山湖啊.
我地喺Keflavik(凱夫拉維克)落機即刻去左必到Blue Lagoon浸個溫泉敷Mask,然後再係Reykjavik(雷克雅未克)留左一日多啲,喺衝入大自然同一片虛無嘅懷抱之前最後一次感受下冰島最文明最多人嘅地方.
離開左雷克雅未克正式開始我地冰島環島之旅,冰島被喻為地球上的火星,溫泉瀑布冰川冰湖火山地熱高山平原⋯⋯一個國家可以睇曬.而我地就好似大鄉里出城,無見過大蛇屙尿咁,一朝早離開文明無耐隨隨便便見到條瀑布仔就已經嗌要停車,影番半個鐘瀑布茫草斜陽乜乜乜先心息.
見到一個冰湖,”嘩冰湖啊,好靚好有feel啊,停車停車.”,咁樣又去左九個字.
如是者去到旅程嘅中後段,除非係一啲非常特別嘅自然景觀,我地已經唔係景點mark低左嘅唔會停低睇,去到一個化嘅境界.
極光,係北極光啊!
去冰島睇湖光山色嘅人,我想信10個有9個半係會睇到有短暫嘅思覺失調,成日有幻覺.一日到黑係岸邊「睇到」鯨魚,點知只係兩舊遠到爆嘅礁石,海浪撞上去濺起水花,望落似鯨魚上去透氣.成日夜晚趕車向窗外睇風景嘅時候,總係會咁好彩睇到極光,到頭來原來都只係將城市嘅光霞同一舊又遠又厚嘅雲撈埋一齊做瀨尿牛丸.
其中五個思覺失調患者遊冰島時候,最常出現嘅幻覺就係「見到」北極光.第一次病發出現喺前往第二晚嘅Airbnb途中,一行五人除左司機,其餘四位乘客集體出現幻覺,將舊雲同城市嘅光溝埋左一齊做瀨尿牛丸.(我始終覺得果四位乘客當日見嘅窗簾帶北極光,真係只係一匹窗簾布)
如是者,五位患者喺接下來將日繼續輔洗發病.直到第四日,去到一間同市中心有啲距離嘅Airbnb ,就係我同司機Ken大大咋咋林沖完涼食完個飯,坐喺屋外「乘涼」啤兩啤.屋主行左落黎解決Wifi嘅問題,同佢吹水講開我地仲未睇到北極光,屋主仲諗住安慰我地接下來旅程一定有機會睇到云云之際,佢轉個身岳高頭指住個天就話啦 : “This is the Northern Light, definitely the Northern Light.”果下嘅淡淡然,同我地好有祈待嘅心情完全有個天與地嘅分別.
下咩話?果幾條野就係北極光?我仲以為係雲tim,oh my fucking god , seriously? 一路嘩嘩嘩,oh my fucking g,波野波羅密,唔好咁快無啊,即刻走番入屋拎番相機腳企,set好野,咔嚓,我嘅北極光啊.
就係咁,個人喺極度亢奮狀態下亂咁講野,然後再一次捕捉到北極光.
感言
正如Google搵到嘅資料,其實冬天去冰島嘅意外及死亡率都唔低.成個旅程落嚟,環完成個冰島無遇到大風雪封路炒車,無發生天與地嘉明事件,真係超級好彩.
成個旅程,除左係一個自己同大自然對話嘅機會之餘,望住浩瀚嘅星河同澎湃嘅瀑布,更係再一次引證”人類係幾咁渺小”呢句說話.
如果經濟學嘅2/8定律喺工作假期都成立嘅話,咁我諗我八成最深刻嘅回憶就呢兩成嘅時間上面.
有興趣嘅朋友,可以去鋒狂德意志 JonWHDeutschland 俾個Like同Follow我, 又或者可以直接Follow我個Wordpress.
Flickr: 鋒狂德意志 Deutschland Working Holiday


text:
CCTVB啲膠劇,近年喺中共嘅領導下,本來應該唔會有電視劇上唔到中國,但現實在相反,本來 深宮計 打算喺騰訊嘅網上平台同香港同步播出,點知唔俾上架,依家CCTVB都唔知點算好.其實,以CCTVB嘅背景,以及 深宮計 嘅劇情,上唔到架係正常.你以為CCTVB真係直接跟習大帝呀?
深宮計 嘅故事崩口人忌崩口碗
先講,CCTVB依家嘅大股東,無論係黎瑞剛,定係王雪紅,其實都係同江澤民果班友好近吓,本來有江系背景嫌疑嘅電視台,北京就會再check緊啲,你估習近平唔怕你江系班友班出口轉外銷,呢樣嘢,黎瑞剛喺上海市委玩咗咁耐,佢應該對呢種權力潛規則心中有數,只不過,李寶安呢個會計佬有無咁勁政治慧根去領悟,我真係十分之有懷疑.
跟住 深宮計 ,你講唐朝嘅宮廷鬥爭,啱啱習近平至被人戲稱稱帝,連德語地區都封佢做Kaiser Xi,你覺得習近平真係唔會崩口人忌崩口碗,當一個領導人多疑嘅時候,你呢啲電視劇被懷疑借古諷今有乜出奇啫.所以一套大部分所謂妃嬪加埋都幾百歲嘅電視劇,照計唔會有乜政治忌諱,唔可能好似天與地咁樣,根本係擺明車馬講香港政治,但實情係,依家中國政治氣候下杯弓蛇影嘅事太多,所以 深宮計 就係無辦法上到架,一套弱智嘅劇都會捲入政治風暴之中. 深宮計 之外,中國仲有好多講宮廷鬥爭嘅電視劇上唔到畫,其實原因一樣,就係習近平喺稱帝呢件事上自己心虛,或者被人擺咗上檯,崩口人忌崩口碗,以散播政治負能量之名禁止呢啲劇.果啲抗日神劇,打飛機打到上外太空,日本人當喜劇睇,簡直發放正能量添,結果依家又係下令拍少啲,中共要你套劇出唔到街,係唔駛俾乜嘢理由:落錯鞋油或鞋油過期本身就係理由.
啲CCTVB演員,一定以為擦中共嘅鞋,就一定會好搵,其實以香港人普遍到中共政治嘅唔認識,呢啲擦鞋仔往往係死得最快果個,原因好簡單,因為你班友隨時擦錯人,或用錯鞋油,而你班友本來乞香港人憎嘅戲子嚟,依家當係工具咪一刀斬落嚟,你估你班友做上海幫隻狗大晒呀,你班友都唔係天真到呢個款嘛.


text:
呢排好多假期..好想去旅行呀~
好掛住日本大板/東京既燒肉.....Shopping outlet.....比小朋友去既親子地方
仲記得暑假嗰時去大阪旅行
經過大阪心齋橋排晒長龍既元祖級芝士撻 PABLO
因為太多人排隊,都冇機會試到
今次真係要多謝PR姐姐送俾我哋國皇之家既聖誕禮物
比我地可以係聖誕節同我哋至愛既屋企人一齊試吓.
呢個係松板庫既抹茶芝士千層酥
(下圖)
Pablo芝士千層酥好出名架~
開左出黎就係PABLO抹茶芝士千層酥
盒內附送左一把膠刀,可以方便切黎食.!
個酥皮整得好鬆脆,綠茶唔太甜,芝士味夠濃.
原來綠茶同芝士個味係咁夾,每層酥皮都夠鬆化, 唔太甜,
好鬆脆,真係到停唔到口.
睇吓Marcus同朋友仔食得幾開心
為食的小朋友
問佢好唔好味...食完仲要俾個good,話俾我知好好味
(不過真係由此太脆..真係食到一地都係)
大家有冇見到我同Marcus今日出咗親子裝,
唔使次次都係俾永成同佢哋着.
第二樣要介紹嘅就係蛋黃哥Deco Latte熱飲拉花紙,啱晒忙裡偷閒
趁佢地下午午睡既小小時間
可以Tea一Tea...沖杯加咖啡/朱古力熱飲獎勵下自己
一包有十片,仲要每一張個公仔都唔同架!
用法:放係40-98度左右的咖啡表面,1分鐘後即變成咖啡上既漂亮拉花啦!
(我地自己好明顯唔識拉花..仲要拉D圖案)
Marcus好好笑佢就咁拎住食,因為佢以為係糖,
但其實佢冇甜味但有好香嘅雲呢拿香味.
我就沖左杯朱古力加試左蛋黃哥Deco Latte既熱飲拉花紙
(我地架咖啡機好平...買咖啡送咖啡機
平均都係 HKD $10 一杯咖啡)
另外當然要沖埋比我三位皇帝
永勝同Marcus見到就爭住飮
真係好得意
飲完蛋黃哥既朱古力...個人即刻hea 晒~
睇吓啲圖案,張張都唔同架!
有心心..有hea mode 蛋黃哥
只要就咁放落杯熱飲度,大概一分鐘就可以飲得
最後要介紹嘅係
長崎卡斯提拉布丁
睇返又係係日本好出名...已經連續2年獲得金賞受賞 既長崎布丁
一盒兩個真係啱晒兩兄弟食
有一樣好特別就係每盒布甸都付有一包白雙糖,
隨自己口味放落去個布甸到一齊食.
睇吓Marcus個樣幾咁渴望去食⋯
Marcus:哥哥,你快啲啦我好想食呀!
終於到佢食,睇吓佢個樣真係有心笑咗出嚟架!
Marcus : 媽咪...我"Met "到啦~
下面三個小朋友爭住食布甸
佢地落晒成包糖總知就好食啦~
其實布甸仲有好多隻味...
抺茶風味
芒果味
我地大人食過都覺得好滑溜
永勝不嬲都係鍾意綠茶味..
細佬係為食龍少爺.....
睇表情都知好食啦~
媽咪都唔執輸梗係即刻攬住影張相先
有左呢D日本直送既零食....
遲D大家新年開開Party/得閒Tea Time既時候都開心D啦~
Reference:
松坂庫
銅鑼灣軒尼詩道396-416號1-2號地舖
尖沙咀金馬倫道35號地下
佐敦彌敦道315號地下
旺角花園街3-5號鴻威大廈地下10號舖


text:
10 AUGUST 2010 (TUE)
雖然係食左訓覺藥,不過一個人訓係病床上始終都係又驚又緊張,所以都訓得唔係太好,可以話唔係太訓得著.
做好晒所有準備,諗住可以順順利利,可以係原定BOOK好時間迎接小小豬.
點知當我訓到半夜時分,突然好想去洗手間,就係我小解之後,我發現啲小便同平日的係好唔同,我猶豫左一陣就開始識驚,雖然個肚冇痛,不過都好怕嗰啲係羊水,所以就按鐘CALL姑娘睇.姑娘睇完之後,再同我上病床做檢查,原來嗰啲真係羊水,我係已經穿左水啦.
姑娘同我主診醫生通電話後,決定要提早幫我做手術,等小小豬早啲出世.當時真係好驚,驚到做乜都唔知,只係識得打電話同大肥豬講我個情況,叫佢即刻嚟醫院.依個時候我真係好緊張,就連手術衫都唔識得換,要姑娘邊安慰邊幫我著.
姑娘佢地好快就幫我準備好晒,推我落去做手術.當我落到手術室等候區時,終於都見到大肥豬趕到嚟,見到佢我個人都定左啲.之後就見到我主診醫生同麻醉師,唔知係唔係我太緊張關係,原本我係安排左半身麻醉,不過最後醫生們都決定幫我做全身麻醉.
我推入手術室做好晒全身麻醉之後,就開始做手術.當完成手術之後就開始醒,麻醉師啲時間真係計算得好準,迷迷濛濛醒就見到大肥豬企左係手術室門口等埋我上病房.
上到病房時個人都開始醒,當我見到大肥豬時,佢就俾左小小豬相我睇,仲同我講小小豬仔仔有七磅十五安士呀~
因為我地之前係安排左陪產,所以大肥豬都入左手術室見証小小豬嘅來臨,所以就可以影小小豬嘅第一張相,仲可以第一個抱小小豬添.(其實我真係好羨慕...邊個叫我太驚慌攪到要全身麻醉呀~)
大肥豬係病房陪左我一陣之後,由於病房係唔可以陪夜,但個時間又差唔多天光,所以大肥豬就留左係醫院大堂等,等到可以上病房時間先上嚟再陪我.
訓醒一覺就見到大肥豬坐左係我床邊,知道佢捱左成晚夜又冇覺好訓,我都真係既感動又心甜呀!
由於我唔可以落床,所以全日我都係未見過小小豬,只係識得訓同睇係小小豬同大肥豬張合照.
就連下午嚟探我嘅小豬媽同小豬爸都可以去嬰兒房見小小豬,嗰時都真係有啲唔開心.不過之後我地以餵奶之名,終於都可以見到小小豬,仲影左第一張合家幅啦~
當然唔少得我同寶貝仔影嘅合照啦~
雖然比我地原先安排嘅時間早左來臨,令我驚慌又緊張,仲要俾醫院當左做緊急服務收多啲費用.不過見到小小豬嗰一刻真係好開心,什麼都冇所謂啦~
除左小豬媽,小豬爸同LULU妹嚟探我之外,嘉汶表妹同姑姐都嚟左探我同小小豬,仲俾左封利是同BB卡我地呀~


text:
「普教中」宜家係香港中小學進行得如火如荼,有一班香港人認為要正視「普教中」嘅問題,捍衛香港本土嘅文化同語言,所以成立「港語學」呢個組織.「港語學」一直致力於研究同推廣廣東話嘅工作,係學術方面有粵語嘅研究同考據,粵語嘅歷史及來源,同編纂粵語字典嘅工作等等,而行動上就有統計實施「普教中」嘅學校,與及關注同廣東話有關嘅議題,「港語學」對廣東話有一定嘅認識.
普教中政策問題
「普教中」政策係香港嘅問題開始慢慢浮現,亦出現咗唔同嘅組織去關注「普教中」呢個議題,當中包括「普教中學生關注組」同「香港中文監察」.當被問到「港語學」同其他相關嘅組織有咩唔同,港語學成員就認為:「普教中學生關注組比較著重宣傳,好似學校嘅宣傳同擺街站,而香港中文監察就專注係簡體字嘅問題上,港語學響調查同研究粵語嘅工作就會比較多.」當中嘅分工比較明顯,「港語學」就會注重於粵語嘅論述,而其他組織就注重於行動方面.
好多人都知「普教中」問題多多,而「港語學」就認為「普教中」最大問題在於以普通話取代粵語作為校園語言,好似廣州嘅校園語言就係慢慢由廣東話變成普通話,港語學成員認為長遠問題在於:「會影響老師嘅就業,近日出現幼稚園聘請以普通話為母語嘅老師,咁就一定唔係請本地嘅老師,而且普教中會影響幼兒嘅母語學習.」教育局話「普教中」可以提升學生嘅寫作能力,但實際係講書嘅講得唔清晰,聽嘅學生又聽唔明,好容易令小朋友怯於討論同溝通,語言能力係會不升反跌.
既然「普教中」唔可以提升學生語言能力,咁點解政府要推行「普教中」呢?其實背後係一種政治目的.以廣州為例,廣州本身係廣東話為主,所以外省人係比較難係廣州工作,當廣州語言開始變成普通話,就有好多外省人可以係廣州工作,同香港情況好相似.港語學成員認為:「政府推行中港融合,而香港與中國最唔同嘅地方就係語言同文化,廣東話係一個天然嘅屏障,兩地文化就有差異,當香港變成普通話為主,大陸嘅專才嚟香港工作就會變得容易.」
繼國民教育之後,香港人一直擔心政府會透過教育嘅政策而達到政治效果,「普教中」就係想做到「維穩」效果.港語學成員覺得:「廣東話係本土意識嘅根基,聽一個人口音,語言就可以分辨出一個人係唔係本土,而教育局唔單止想取代語言,甚至係想降低本土文化,侮辱本土文化嘅情況.」香港有個教育電視節目想妖魔化廣東話,同時香港政府又提倡北方文學,用北方話嘅文學先係高尚,果個意識就係想指出本土文化係唔掂,從而達到一個統戰嘅效果.
有意見認為香港人對廣東話有一種優越感,港語學成員指出:「每個人對自己擁有嘅野有優越感係一件好正常嘅事.」同時,現時反對「普教中」嘅目的並唔係反對學普通話,只不過係要母語學中文,學好咗廣東話先學其他語言,避免出現混淆嘅情況,小朋友學太多語言亦都會容易有混淆.另外,有意見認為廣東話係一種「方言」,港語學成員認為呢種講法係無的放矢,因為好難定義咩先算係「方言」,每一種語言都有佢地嘅地域局限,其實推廣或保衛一種語言,同個種語言係唔係「方言」根本無一個直接嘅關係.
「普教中」相關人士嘅反應
雨傘革命之後,有好多新嘅組織成立,好似「學生前線」,當被問到「港語學」會唔會同呢啲學生組織係普教中議題上合作,港語學成員坦言:「學生組織好多時係有優勢,港語學主要係學術方面,學生組織可以比壓力佢地嘅學校,又可以聯絡到家長同老師,反映到教育最大嘅持份者嘅意見.」而且係大學亦都有一個反「普教中」嘅現象,唔少學生會政綱都有加入反「普教中」,新興嘅學生組織都係反「普教中」,就算「學民思潮」都有聲明反對強制「普教中」,可見反對「普教中」係一個社會趨勢.
「普教中」唔單止關學生同老師事,仲有家長,現時好多家長都認為「普教中」可以幫到佢地嘅子女將來嘅工作,學業.港語學成員指出,相比起投訴推行普教中,宜家家長更多係投訴學校點解唔推行普教中.面對家長嘅偏見,港語學成員認為現時就算熱心於政治嘅家長都唔太反對「普教中」,港語學現時透過媒體指出「普教中」嘅禍災,希望令家長知道「普教中」嘅問題.的確要改變家長嘅立場係十分困難,如果可以由老師指出「普教中」嘅問題,的確會比較容易改變家長嘅立場.
教育界另一個持份者:老師,同樣深受「普教中」嘅影響,「港語學」成員表示,大部分嘅老師都係反對普教中,除咗本身以普通話為母語同有大陸背景嘅老師,「本來以廣東話教書嘅老師,突然要轉用普通話教,係好麻煩同教唔到學生.」教協雖然自稱唔係「普教中」嘅主要支持者,不過教協過往都有推行普通話嘅教育,「港語學」成員話「可能教協同民主黨嘅愛國理念有關,學生識得普通話可以返大陸爭取全國嘅民主.」由於教協有呢一種背景,所以要說服教協反對「普教中」係比較困難.不過亦都有其他前衛嘅教師組織係反對「普教中」,好似「進步教師同盟」,現時「進步教師同盟」打算加入「教協」,希望可以改變「教協」嘅作風.
「普教中」已經唔單止係一個教育議題,更加係一個政治議題,但除咗「新民主同盟」曾經向教育局遞信反對「普教中」之外,現時無咩政黨係「普教中」議題有明確表態.對於宜家香港有唔少「本土派」嘅政黨,「港語學」成員難掩失望:「曾經接觸過一啲自稱本土派議員,不過反應都係比較冷漠,因為普教中只係其中一個議題,加上係議會可以做到嘅野都比較少.」現時「普教中」只係一個試行階段,政府會以資助學校嘅方法支持「普教中」嘅學校,而立法會嘅撥款被建制派所控制.如果政府強制將普通話變成香港學校嘅語言,到時就可以令每個政黨都表態抽水.
「普教中」現時以一個化整為零嘅方式進行,令整個議題都變得難以聚焦,「港語學」成員認為教育局唔會甘於停留係宜家呢個階段,教育局現時有進一步嘅行動,就係「中普融合」政策.「中普融合」係指將小學嘅中文科同普通話科合成一科,本身小學普通話科就係學普通話,中文科就係學中文,將兩科合成一科就等於將中文堂變成普通話堂.當時教育局又以「校本自決」為由,以「資助」,「學生分配」去吸引學校推行「中普融合」,成個責任都推比學校,反對「普教中」係一段長時間嘅抗爭,一方面監察教育局嘅問題,一方面推廣廣東話.
廣東話入文
廣東話宜家處於一個好尷尬嘅地位,甚至教育局會指廣東話唔係法定語言,「港語學」成員認為:「目前啲人唔敢將廣東話寫係紙上面,但係廣東話係有自己嘅文字,語言,廣東話其實係可以書寫.」的確宜家嘅廣東話作品越黎越多,好似潮文,影片創作,為咗推廣廣東話書寫,「港語學」曾經舉辦廣東話徵文比賽,「港語學」成員覺得廣東話嘅創作一直以粗口,GAG為主,所以希望嘗試廣東話可以係文學呢啲方面發展.
廣東話入文係有唔少難處,好似有啲廣東話係識講唔識寫,「港語學」推介一本粵語字典「粵典」,呢本字典係「港語學」嘅成員有份製作,收藏嘅字量都算最大,而且「港語學」成員亦都認為廣東話入文嘅難處其實唔係咁大:「唔好因為唔識寫而怯於唔去寫.」因為唔駛怕錯字,最緊要係寫咗大約個字型或者拼音,然後慢慢多人寫就會變成「約定俗成」,其實語言最緊要係人地睇得明,咁就已經係成功,最緊要比人接觸咗先.
對於廣東話呢個語言,「港語學」成員坦言佢地係反對陳雲對廣東話嘅睇法:「陳雲認為粵話係一樣優越嘅語言,本身係繼承華夏嘅優良傳統,正宗.但係粵話都有一定嘅蠻族嘅聲音,香港人捍衛廣東話唔需要表明自己係優越嘅語言.」而且陳雲亦都認為廣東話係唔可以入文,要以書面語,甚至係近似古文嘅方式書寫,不過「港語學」成員認為口語入文係世界潮流,亦係一個思想革命,同時亦係一個本土文化.既然係提倡本土思想,點解唔鼓勵以母語書寫呢?好似歐洲當時以拉丁文為主要書寫文字,但係英國作家沙士比亞當時都係用母語書寫,呢個情況同香港都幾相似.
英國後期有唔同嘅思想,文化創新,其實係同敢唔敢用自己語言書寫好有關係,如果自己所用嘅語言都唔敢書寫,要借用其他人嘅語言,又點可能有自己嘅創見呢?當我們敢於用廣東話入文,本土意識亦都可以透過呢種方法興起,而網絡嘅文化正正可以加快呢一個意識嘅興起.「港語學」成員表示將來會繼續跟進「普教中」嘅學校情況,同埋會留意「普教中」嘅教材會唔會有洗腦嘅成分,希望可以盡一分力減少「普教中」對下一化嘅禍害.


text:
係咪每個囡囡都有足以讓佢自豪嘅床技?未必!有啲囡囡空有一副靚偈同索樣,只係講到床上肉搏卻係麻麻,點似得澳門9號會所嘅糖糖咁,不但有樣有波哋,床技更係精湛,而當中糖糖最為自信就係佢把口.
究竟糖糖對佢嘅口技有幾自信?據佢講就算係床上經驗豐富嘅男優,喺佢把口吞吐下,都好難忍得住唔發射升空.係咪真係咁勁呀?糖糖點頭話:「因為我把口最叻嘅係兩樣嘢,一個係吸啜工夫好,另一個就係因為我擁有一條識轉彎嘅脷尖.」脷尖都識轉彎咁厲害?糖糖為咗證明佢脷尖真係識得轉彎,就即刻伸咗條脷出嚟.只見佢脷尖輕輕用力,不但真係可以彎曲,仲可以有節奏地上下掃動,若然將佢用喺男士嘅兵器上,箇中快感真係難以用筆墨形容呀!糖糖笑道:「就係因為我天生脷尖識得轉彎關係,所以從來冇男士可以逃得出我把口,就算係嗰啲自稱床上持久王嘅男士,都唔係我嘅手腳.」
糖糖除咗脷尖識得轉彎外,佢仲有吸啜一瓣,足以讓男士有排歎.聽糖糖講佢嘅吸力雖然唔係特別勁,但勝在面肉夠厚.當吸啜時可以全方位包裹住男士嘅兵器,加上濕潤嘅口腔同埋脷尖嘅挑逗,嗰種快感絕對係一試難忘.既然糖糖嘅口技咁出色,唔知佢會唔擔心男友以後唔鍾意同佢真箇銷魂,只係一味叫佢啜啜啜呢?糖糖聞言竟然面都紅晒,莫非畀我估中咗?糖糖含羞答答咁話:「都有o架!好似我以前個男友咁,佢每晚都臨瞓前,都會叫我趴喺佢大髀中間同佢吹奏一曲先至肯瞓.久而久之搞到我冇得曳曳,經常吹到半路就要邊吹奏邊自娛,真係好冇癮囉!」難得有個咁好口技嘅女友,梗係要歎夠皮先至瞓啦!係咪?
身高:5呎3吋
三圍:34,24,34
撰文:魂
攝影:程


text:
10/11/2014
由吉隆坡乘搭旅巴去新加坡...
12 comments:
咁除咗巴士外仲會唔會有火車?ReplyDeleteReplies
有嘎!我下個月就會試下搭火車去新加坡... 但聽聞火車仲慢過搭巴士...Delete
嘩,五個半鐘車,都係搭飛機好啲.ReplyDeleteReplies
其實搭飛機真係快好多,但就虅上又虅落個d...Delete
搭巴士有風景睇都唔錯吖.ReplyDeleteReplies
除佐有風景睇,旅巴内也設有洗手間,無需忍/ 等休息站.Delete
5個鐘....唔難捱喎~~ok喎ReplyDelete
幾時到hk呀??^^
工作之餘又可以乘機會友,真開心Replies
坐五個鐘先到新加坡,我搭飛機四個鐘可以到香港喇...都好想去香港探下你哋 (TT_TT)Delete
新加坡同馬來西亞傾好左起高鐵,第日玩鐵路遊會好方便.ReplyDeleteReplies
Hi Hi 你好吖!Delete
講係甘講啦,但正式實行都唔知要等幾耐~ 呵呵!
去到新加坡又有朋友帶你四圍食同影 , 好鐘意彩色壁画啲屋 , 好正呢~!!ReplyDeleteReplies
新加坡太細喇,朋友次次都要傷腦筋揾d我未去過嘅景點同食店,好有難度... 我唸最後連間間商場嘅厠所/ 垃圾房都要參觀埋 LOLDelete


text:
阿庫迪亞 必去景點及聖胡安海灘附近酒店推介
聖胡安海灘附近酒店預訂
神秘優惠價幫你慳更多
即時揭開神秘優惠價,慳得更多
阿庫迪亞必去推介 - 聖胡安海灘
想去 阿庫迪亞 自由行?等 Hotels.com 帶你玩盡 阿庫迪亞聖胡安海灘 啦!留意我地文章,話你知去阿庫迪亞 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋阿庫迪亞聖胡安海灘 附近有咩酒店,等你更加容易計劃行程,慳返酒店來回景點嘅時間.
阿庫迪亞聖胡安海灘 自由行
去得阿庫迪亞聖胡安海灘 自由行最緊要一定係揀啱日子去.一啲熱門景點例如,阿庫迪亞 嘅 聖胡安海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
阿庫迪亞聖胡安海灘 交通
想去聖胡安海灘 暢順無阻濟,最好就係出發前,睇清楚阿庫迪亞聖胡安海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
阿庫迪亞聖胡安海灘 必食必買攻略
阿庫迪亞聖胡安海灘一直都係旅遊熱門地點,去到阿庫迪亞聖胡安海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
食相難睇 — 精算師的日與夜精算思政 Act Voice
2017/7/3 — 11:36
(文:紀文慧@精算思政)
我算係七十後,第二代香港人咁發達就冇我份啦.現今有一班年青人,對現今政府同商家好不滿,心裡嚮往英殖時代,樣樣有規有矩咁話.
我呢啲老海鮮呢,睇過英國佬點做嘢,就冇咁一面倒.
講得俗啲,其實邊個揸旗,都會益自己人㗎啦.唔係話我地咁就接受唔公平嘅嘢,但你食得來食相好睇啲,咁大家都冇咁嬲呀嘛.
以為我又講政治?唔係呀.
而家人人都攪創投,近日終於都聽聞有幾檔係有精算師份.咁其實係好事,以前聽聞精算師發達都係因爲做咗CEO或CFO,始終係打份工.創業之餘,俾到年輕同業有個另類榜樣,都係好事來的.
所以當有朋友仔氣沖沖咁同我話,有個幫顧客比較保單嘅app,以精算師主打做號召嘅,做啲保單比較唔係好全面,問我要唔要做啲嘢評論吓咁.我就話,首先我地係老幾,人壽保險公司嘅形象唔好係幾十年行業共孽,你出去話人怕會有反彈喎.而且做呢啲app梗係邊做邊改㗎啦,冇人做到十全十美先推出來的.私下提醒吓可以,高調批評就不必啦.畢竟保單條款都唔係咩秘密,人地攞齊哂去做比較人地有言論自由,只可以按道理去討論啦.
但近日代表個app嘅女士,仲係資深精算師,出來接受訪問,講啲嘢就好有問題.當然,你賣嘅係幫個客比較保單,都預咗你會同媒體一齊明示暗示保險公司好奸要睇清楚點點點.呢啲係標準劇本,揾食啫,犯法呀?
但佢講呢樣嘢嘅方法就好有問題,簡直係語無論次,深化大眾對保險嘅誤解.佢話:「買保險就好似入賭場,不過賭嘅唔係錢,係賭你條命,幾時病,幾時唔見嘢」吓?Excuse me? 你有冇讀過保險101?所謂保險,就係你因爲自己做緊樣嘢,無論係做生意,或者做人,無可避免地有風險,所以要做啲嘢去規避風險.而賭錢,正正係自己行入去,自己攞來的,唔關正經嘢事.道理原理完全唔同.
你係普通一個牛頭角順嫂咁諗我唔怪你,專業嘢都有淺白方法慢慢解釋.但你係資深精算師,打正招牌出來上報抓生意,你講啲咁誤導嘅嘢?咩「保險公司就好似莊家」?如果保險公司係莊家,咁駛唔駛攞賭牌?香港好多病態賭徒,賭到上哂癮傾家蕩產.嘩如果買保險好似賭錢咁,有冇人買保險買到上癮停唔到咁呀?有就大家都發達啦,仲駛個個月跑數?
跟手又話「精算師計算客戶「出事」的機會率後,會於此上再加上利潤率以釐定保費」話好似玩大細咁,賠嘅機會少過50%,因為會開圍骰咁.
咁都得?
首先用50%做例子係好誤導的.講到保險好似買大細咁,應該好容易就賠.咁佢個app主要係比較人壽呀危疾呀咁,嗰啲事情嘅發生機會 (比如過身或者生cancer) 係大概個年千分之一萬分之一個水位.同50%爭好遠.咁嘅講法,同桂神講「射十二碼一係入,一係唔入」,喺了解件事嘅機率來講係毫無幫助.
仲有,講到保險公司有利潤係同賭場的揸莊一樣,好唔合理,好無良咁.
好啦,我將上面佢句嘢改一改你就明:「澳牛嘅阿姐計算常餐「用料」的成本後,會於此上再加上利潤率以釐定餐費」.咁你敢唔敢食完澳牛個滑蛋常餐仲要去問阿姐,做咩你家吓賣嘢要有錢賺,咁我咪食唔返全部食物嘅價值,你開茶餐廳就好似開賭場咁,好無良?你敢同收銀阿姐講exactly以上對白嘅嘅,拍條片send俾精算思政,我地同收銀阿姐validate咗,我包你食一年澳牛常餐(名額一個先到先得).
用精算師個招牌做生意唔係唔得.其實個牌有價值,證明我地都做精算嘅都係有點誠信,我地呢代總算守住上一輩精算師做落嘅專業名聲.但用嘅時候,唔該可唔可以有少少操守,唔好用啲誤導嘅講法去向市民大眾解釋?咁樣係不負責任,消費專業仝人辛苦守住嘅專業名聲.
你個app係幫個客做精明消費者,咁你出來講嘢又當人係傻仔咁誤導,自相矛盾啫.可能佢出來解釋保險都係用心良苦,出於好意但講得論盡都唔定.
大家揾食啫,唔係犯法,亦唔需要向邊個交待.
不過我自己就總懷念以前,啲人就算揾食,都會有所為,有所不為,食相都唔會太難睇咁囉.
#10LifeHK


text:
原文: http://www.myhk168.com/viewthread.php?tid=141389&extra=&page=2
By : 富爸爸銷售狗
本人好耐都無玩forum, 今次上黎見到原來大部份人對保險呢個行業都不甚了解
(意思是agent的生涯,以及agent與客戶 / 保險公司的恩怨情仇)
故希望可以在此做一個少少既分享, 好讓有意入行既朋友在入行前可以三思
(因為係你入行前, 保險公司及recruit你的經理均不會對你講真話, 坊間關於保險行業既書籍多是報喜不報憂)
本人係大學畢業生, 於保險界打滾了兩年的日子, 但呢兩年令我經歷了很多事情, 我入行頭一年已經差唔多月入兩萬 (一個manager一年既quote數係45萬, 我半年已達標) 都叫做算請到下人, 曾經有兩,三個downline跟我
現在我希望可以糾正大家一d錯誤既觀念.....
錯誤觀念一
做保險好風光, 個個都身光頸靚?
答: 呢個要從佣金講起, 有朋友可能以為做保險好好搵, 講兩句就簽單, 張張單都成萬蚊落袋, 如果係咁保險公司既存活率就唔會入十個死九個啦! 以下就等小第大約講解下d佣金點計啦......
一般黎講唔同既單有唔同既佣金比率, 以下我就講一d比較流行d既單啦
人壽基金 - 57% (第一年), 10% (第二年), 2% (第三年及以後)
101月供基金 - 多數係30% (第一年), 5% (第二年), (第三年唔記得)
因為101單都有分前期定後期收費, 多數人瀨野既AA單(Asset Accumulator, 中文意思係我遲d殺你d資產) 係後期收費單, 呢d單既佣係按年期黎計佣金比率
e.g. 一張30年期既AA單 (我感覺上同MPF差唔多長時間) 佣金係54%
但如果係一張5年期既AA單, 佣金係6%, 假設個客係魚腩咩都唔識,你係agent你會賣邊張? 5年期定30年期? 自己諗啦
lump sum既基金單 - 2-3%
傳統人壽儲蓄單 - 20 - 60% (又係一張按年期決定佣金比率既單, 最長年期係三十年有成60%架)
其他類別如危疾,醫療,意外等多數係 30 -40%到啦
講左咁耐大家一定認為d佣金好高, 做保險好發啦, 其實係錯的 !
以我自己為例, 我計過自己d佣其實拉埋都係三成到(未計bonus), 絕對去唔到五成
原因好簡單, 試問大家諗下, 你自己會唔會願意用超過一千蚊去買保險, 而份單仲要供超過三十年先
我自己sell得最多都係基金單, 月供基金多數只係30%到, 如果好似A記咁賣單, 同人地講三年後唔駛供仲可以隨時拎番錢咪有投訴羅, 個agent都做唔長啦 !
咁可能大家又會咁諗簽一張基金單有三成佣, 月供一千既單, 一年既佣即係3600啦 (1000 x 12 x 30%),簽三張咪已經成萬蚊一個月? 又係錯, 因為係月供單既關係, 所以你既佣金係要除12個月出既, 即係每月既收入係 300$ (3600$ /12)
我自己為例, 簽左五十萬數, 每個月既滴滴仔都係8000 - 9000到, 唔知算唔算多呢 ? (苦笑)
咁當然啦, 都仲有bonus俾你吊住條命既, 但bonus有好多種玩法計法勁複雜, 我只可以同大家講,
你入行頭兩年都唔好望有bonus, 因為有太多條件限制你有機會出唔到bonus
e.g. 你好可能俾人斷你一,兩張月供單會令你損失幾萬蚊既bonus !
遲d我會寫埋d客有幾衰幾賤, 此外仲有我會同大家披露令我又愛又恨既保險公司恩怨情仇俾大家知道
我寫呢篇文章既目的係希望大家可以更深入了解呢行, 出面已經有太多美麗的謊言, 所以我會將最真實既一面俾大家知道, 希望衛道之士可以筆下留人, 如果有感觸既行家都歡迎入黎一齊舒發一下當抖抖氣
好多謝大家既支持, 我相信我寫既野主要真係要有d"經歷"既行家先睇得明
我地呢行真係一入豪門深似海, 想走都唔係咁易, 食之無肉棄之可惜
其實激發我想寫出真相既原因係因為我見到有太多人好熱血想入行, 我估通常係俾人洗左腦, (常見既係recruitment既講座, 仲有d保險經理同你講自己過百萬年薪, 入行做左幾多年拎幾多獎等), 但如果你做唔掂既時候, 佢地既真面目就會浮出黎.....
錯誤觀念 二
保險呃人 ?
呢一個錯誤觀念小第想講好耐, 因為有好多網友都係網上話買個時就話咩都ok, 但賠個陣就賠唔到, 俾個agent呃左
其實呢度我都想同大家分析下, 首先大家要明白保險產品既結構係非常複雜的,
只係一張醫療單已經勁有學問, N咁多個item, 賠既內容又唔知佢點計, 有d可以八成包底有d又唔得, 剩係佢手術室醫生費既賠償百分比已經多到嚇死你, 再加上如果個agent係新手, 又點會識呢
不如我又用我自己舉例啦, 我自己以前賣醫療單個陣, 因為唔識既關係, 成人同人講手術室醫生費最高賠$40000, 咁有似個客真係入院喎,點知最後claim出黎claim唔足,爆左, 佢係國內人仕又唔俾買八成包底,又無得買住院現金, 結果個客自己要狽成三千幾蚊,俾個客炮擊左好耐.....
但我真係無呃個客, 唔claim過我都唔知公司會點claim, 公司training又無教, 咪要自己瀨過野先識羅, 仲有我想平反既係, 除非係基金單有提取費會俾agent呃,
如果唔係一般黎講保險好難呃人, 人壽真係死左係有得賠(除非你死到連條鹹魚都搵唔番, 就要等七年), 危疾係醫生決定你係咪有既, 有醫生紙即賠
反而最常見有爭議既係旅遊保同醫療, 何解呢 ? 問心個句丫, 有邊個買旅遊保未呃過錢架, 去旅行係咁易係當地報案話唔見野,返黎入左報案紙同埋d單就有得claim錢, 仲要唔駛自己搞, 買旅遊保成本都係百零蚊, 但係隨時可以claim到幾錢蚊, 你係個客,你claim唔claim丫?
至於醫療, 又係另一呃錢傑作, 因為有三個情況下, 保險公司都係可以claim得足, 就係白車入阮,專科醫生寫紙同埋私家醫院門診轉介入院, 係呢個位我可以同大家講, 其實醫生都係sales黎架, 俾佢知道你有買保險, 就會猛sell你入院照一照
無他既, 佢睇一個症都係收幾百, 但你入一入院, 佢收你八千 ! 你咪計下佢要睇幾多症先等於一個病人入一次阮羅, 所以醫生為左搵多d錢,通常都會幫d病人入阮做 "body check" , 你試諗下你係保險公司, 收你幾百蚊保費一個月, 但賠一劑就幾萬, 仲要一年兩劑,你梗係搵籍口拒賠或者拒絕受保啦
此外, 我仲想平反一下, 真係有咁既客就有咁既保險sales, 其實保險sales為左生存, 無耐要迎合市場需要, 我試過有個客成60歲,仲要係salon仔既老闆, 佢話想買醫療保, 咁ok無問題啦, 點知佢既要求我真係俾佢吹到啤一聲, 佢問我有無d醫療保係只需要供十年就唔駛供,供要之後仲可以拎番晒十年供過既錢, 而又保終身, 你係我你會點答呢 ? 行家都知係無可能架啦, 最後我同佢講釋完之後佢買不特止,仲趕我走......
我想講可能真係有d sales為左簽單而咩都應承個客, 其實作為一個醒目既買家, 你自己可以係d sales leaflet度睇清楚, 仲有可以打去CS度問, 據我所知絕大部份既騙案都係熟人做既, 正所謂唔熟唔食嘛, 我自己做cold call, 發覺真係好難呃d客, 一般黎講佢地介心好強, 就算講真話都未必信呢
今次係咁多先, 仲有多謝版主既支持擺左係頭版
我都係想d人認清多d我地呢行既真面目
稍後我會係文章度同大家計一計條數, 証明保險公司對我地d 前線既sales有幾刻薄
錯誤觀念三
保險係個人事業, 自己生意, 並唔係打工?
話時話, 而家諗返起都好佩服d保險經理, 自己事業,唔係打工簡直係本世紀最大既大話, 不過我都要解釋下點解佢地會咁架
當然啦, 事實上你真係唔係打工, 你係仲衰過打工, 何解呢? 因為保險公司係請你個陣, 根本唔係當你係僱員咁請, 咁即係點呀
即係你唔係打工仔, 並唔受香港既勞工法例保障羅 (賣保險竟然自己無保障?!) 保險公司係當你係自僱人仕咁請, 即係話你完全無打工仔既benefit, 醫療津貼完全唔駛諗, 做到數咪有羅
底薪? 唔好意思, 你係自僱人仕, 無底薪係好正常既, 亦都唔會有有薪假期, 而打工仔返工有既例如文具, 自己自備啦, 影印仲要自己俾錢, 盛惠一毫子一張, 至於電腦喎, 有既, 成層四百人輪唔夠十部電腦, 你話點輪?
講到呢度, 大家可能會諗, 無底薪梗係唔做啦, 你放心, 保險公司為左解決呢個問題, 特別推出左一d好特別既package俾大家
就係借糧喇, 呢個package據我所知都陰左唔少人, 我真係唔明白, 返份工無糧出仲要問公司借錢 ? 大家唔覺得好搞笑咩?
我自己都係請人既經理, 經我睇過晒之後, 我發覺最抵玩既package都係non-finance, 即係一蚊底薪都唔好要, 如果唔係第日實瀨野
無論你揀咩package都好, 只要有finance, 就要對數, 對數多數係你人工既三倍 (仲有basic salary係錯的, 正確應叫finance, allowance或者top-up, 行家會明咩意思)
e.g. 假設你底薪係$8000 (大學生多數$10000), 你每月要對既數係 AFYP24000
(AFYP 全名係 Annualised First Year Premium, 即係你第一年應收既保費, 計法係 e.g. 月供1000既基金單, 一年咪 1000 x 12羅)
一個月要做AFYP 24000, 即係每個月最少要簽2000蚊既月供單, 又可以話係2張既1000蚊月供單, 或者係4張既500蚊月供單
咁點解係要對三倍數呢, 好簡單, 因為正常average係三成佣嘛, 應該原本月供單係要除番12個月出既, 即係話 $8000 / 12
每個月既滴滴仔係666.67蚊度, 而家因為你有拎finance, 公司advance將d佣預先出左俾你先咁解, 咁大家咪以為好筍?
咁又錯勒, 因為佢會將條數係你既bonus度扣減番, 有d package連佣都會扣起住先, 即係話如果你唔係做24000一個月,而係做十萬一個月, 佢都唔會全部佣出晒俾你, 係會hold起左, 因為佢唔知你跟住落黎做唔做到架嘛
至於你個manager, 因為你拎左finance既關係, 佢會特別"照顧"你, 即係日摔夜摔, 無他既, 又係錢作怪,因為如果你出左糧而又做唔到數, 公司會係個manager個戶口度扣番d錢, 如果你係個manager,你會唔會鞭打個downline做多d數呢 ?
講番個美麗的謊言先, 話唔係打工自己做老闆就呃你既, 你有無見過d老闆有得升職架?
升職表如下:
consultant (200,000 quota), senior consultant (300,000 quota),assistant unit manager (450,000 quota加1個downline), unit manger (900,000quota加2個downline), senior unit manager (2,500,000 quota加7個downline),branch manager 或 district manager (好似係 4,000,000 至5,000,000quota加16個downline), senior branch manager 或 senior district manager(8,000,000至10,000,000 quota加32個downline), agency manager 或districtdirector(20,000,000左右quota加64個downline)
睇完呢個表, 大家明白咩叫打工啦, 仲有公司既product你根本無得揀, 做老闆自己都有權入貨丫, 我地只係一個無得揀既保險sales咋....
仲有公司management d決定又係好大鑊, 如果有做過既朋友都知, 你入職個陣, 張工作table真係細到無人有,即係得張chair加個phone, 最近我地公司請多左人, 公司竟然玩豬肉檯, 話唔夠數既agent要坐豬肉檯, 俾個locker你,張檯大家輪住坐, 我心諗, 公司賺咁多錢, 對agent又咁刻薄, 仲要玩d咁既野, 如果你真係覺得d sales搵唔到錢阻住晒既,咪炒晒佢地羅, 又唔捨得炒, 想留佢地係度攝人頭, 但又連位都唔俾佢地, 一個locker仔夠擺d咩? 個感覺好似小學生用locker咁, 勁慘
仲未計個upline成日開口埋口話要terminate你呀, 唔夠數, case或者persistency等公司又出信話terminate你呀個d咁, 我完全feel唔到有自己事業既感覺羅 (苦笑)
總括而言, 自己事業咩唔係打工呀個d, 全部都係一d美麗既方言, 目的只係想昆你入行, 仲要係唔要底薪個隻, 做到佢地有jet so, 做唔到佢地都無咩損失......
下一篇我會講下保險公司同埋upline manager對downline既態度, 解釋一下保險公司同埋upline manager重視人才呢個錯誤觀點
希望大家多多支持啦~
文章出街以來, 引來好多衛道之仕既攻擊, 其實我都預左, 只要係行家都唔會鐘意俾人踢爆
但我係度再重申一次, 我唔係要寫d咩好野, 我唔係要recruit人, 我唔係要將美麗既一面話俾大家聽,
凡事都有兩面, 既然坊間已經有咁多好既一面, 點解大家唔可以接受我寫唔好既一面呢 ?
我自己唔想再回應其他人既意見, 大家如果真係好唔同意我既觀點, 或者質疑我寫既野係失實既話, 我絕對歡迎大家自己都開個post,將你覺得美麗既一面寫出黎, 都好俾新入行或者考慮入行既朋友參考下, 正所謂有人辭官歸故里,有人漏夜趕科場, 有人雄心壯志, 有人心灰意冷,實屬正常
有本書我係書局睇度, 覺得寫得幾正, 大家有興趣可以買番去睇下, 作者叫K.F, 佢本書名好似叫"銀行有罪 - 分行sales無間道" ,將銀行最真實既一面寫晒出黎, 目的都係想提醒大家, 唔好中招, 唔好亂信sales, 或者亂買野, 最緊要自己諗過, 係咪適合自己需要,唔好人云亦云, 我既本意都係一樣
好勒, 澄清完, 我想繼續寫埋落去, 我相信有心做既朋友唔會俾我寫既野嚇到, 考慮入行既朋友亦都可以多一個參考, 就係咁簡單 (不過佢地仲要繼續捍衛佢地自己既信念, 可能我寫一篇生存筆記, 講到做保險搵過百萬年薪, 飛黃騰達佢地先會開心) 錯誤觀念四
保險經理重視人才?
大家可能會覺得經理要靠大家升職搵食, 點會唔重視人才呀? 我自己親眼見過一條team, 四個MDRT都同個manager反左面, 最後兩個unit out, 兩個走左, 講出黎都無人信
我仲親耳聽過有個高級經理同我講, 我而家條team有人有數, 就算走咁一兩個都係下面d manager仔驚者, 邊個唔妥我咪炒邊個羅 (我心諗, 意氣風發果然唔同d)
試過有一次, 有個downline想走, 個upline manager仔梗係好驚啦, 搵個高級經理商量, 點知個經理同佢講, 你唔駛理佢架,由佢玩野啦, 佢唔會走架, 只係大下你之嘛, 就算走左你都有著數, 佢d佣會跌落你度, d 孤兒單會俾晒你跟,於是個manager仔真係好聽話, 結果佢條team一下走左三件, 佢真係求仁得仁咯
我想同大家講, 絕大部份既高級經理, 特別係唔駛做過百萬年薪個d, 佢地根本唔會care你生死, 佢地要既唔係人才, 係聽話既奴才,如果你對條team既system有意見, 佢地會封殺你, 驚你好似傳染病咁傳開去, 我試過有個經理成日疑神疑鬼, 驚有心人攪散佢條team(對佢system有意見的人), 成日拉埋幾個心腹相討對策 (我不幸係其中一個) 睇下點樣可以整佢地, 仲叫我出d陰招去幫佢(無言......)
我心諗, 你做到咁高位, 唔係應該花多d精神諗下點樣攪好條team既咩? 結果由上年開始佢條team數開始仆直, 今年仲衰過上年.....
其實對於一個經理黎講 (我自己都係), 真係可以話係有呼吸都請, 無他既, 你只要唔拎底薪, 入到黎唔駛對數, 我話之你做唔做得掂丫,你做多與少我損失唔大, 你好數既我咪鍚你多d羅, 你無咩數走既, 我都可以執下你d佣同孤兒單, 完全無損失, 最緊要係自己條數夠,保住個manager tiltle, 所以我眼見有d經理請左人番黎之後可以唔係點理d新人, 因為花時間係你身上等於自己少左時間做數, 當然都有d好既, 好既有幾好就費事講, 想知既就問個幾個衛道之仕啦
對於公司黎講, 年年都有人走有人入架啦, 根本係好平常既事, 每年平均入1000個走800個, 所以admin對sales既態度都唔係太好,大家唔好以為一定好似出面d sales咁, 可以係公司大晒或者備受尊重, 反而你留低既孤兒單先係公司真正資產, 因為走既反正都係唔掂,咪將d有質素既孤兒單俾d掂既sales做多d數好過 (公司有個派孤兒單既system)
我亦都見過有人連續五年200,000 quote數都無, 都唔駛炒, 原因好簡單, 佢地聽話唔攪事(係高級經理眼中), 養多個又唔駛自己錢,咪年年出信保你羅, 相反唔聽話既, 咪野野用terminate黎大你羅, 如果你下面有番兩,三個人仲正,terminate走你就可以食埋你下面d人, 因為係保險公司裏面, direct downline 同indirectdownline個override佣可以差好遠, 就係咁簡單, 咁當然梗有好架啦, 想知好既一面我不厭其煩提醒大家可以搵d衛道之仕問下, 佢地一定講到個upline當你係自己親生仔女咁鍚
今日唔寫住, 無咩心機, 真心分享換來人生攻擊, 如果呢個forum係容納唔到真實既一面既話, 我會考慮搬竇, 各位有緣再見喇
我真係好鐘意"一個都不能少"網友既一句"真理係愈辯愈明", 對於我俾人勁插, 大家有眼睇, 佢地既動機係咩, 大家心裏有數, 我強調我係要寫不為人知既一面,一d保險公司同保險經理都唔會對你講既真話, 但就俾人屈左我寫負面野, 又話負面野應該係如洗黑錢呀,cut單個d......呢d我都知,但唔係我想寫既野嘛, 如果我寫既真相, 會影響行家日後請人 (佢地睇得即係話佢地d準candidate都有機會上黎睇啦), 我萬分抱歉,但唔代表真相會消失 (不過我都中左佢地招, 係佢地問我係咪仲做緊定已經離職, 一回就俾人狂插自己係失敗者,又話想逃避失敗, 我番睇過自己文章幾次, 真係唔覺自己點逃避喎, 我寫真相者, 關逃避咩事 ? 況且我又唔係要大家有咩著數益我,只不過係我睇完K.F.個本銀行書, 覺得寫D事實出黎可以俾大家參考下, 有樣學樣者, 佢地既指控我真係"R"頭, 咁如果我唔走,佢地既指控係咪唔成立呢? 咁我同大家講我唔走羅, 我係呢行瀨死, 哈哈!)
我有諗過, 可能我topic改一改, 叫保險公司同保險經理之 - 不能說的秘密 rather than 保險經紀之 - 死亡筆記, 會好d, 但應該都無用, 因為有心人發覺我寫既野同佢地利益立場有衝突, 所以咪攻擊羅, anyway, 多謝大家既支持, 我水都吹到差唔多, 不如入正題啦~ 頭先見到有網友問cold call好唔好做, 有問call centerd野, 我靈機一觸, 不如就寫呢個啦.....
錯誤觀念五
做保險一定要sell親戚朋友先做到?
以及cold call之謎 ! (自己打cold call與call center之間既分別)
呢個又係勁惹爭議既topic, 不過我已經準備左副棺材俾自己......哈 !
好多人都話做保險係斷六親既行業, 老實講, 睇你用咩角度睇啦, 做warm call, sell既唔係plan, 而係人情,關係, 好簡單, 如果你入行, 連屋企及女朋友 / 老婆都唔撐你, 自己係咪要三思呢 ?
咁當然我見好多同事同我講, 入行前身邊個個都話力撐, 入行後全部都曉火影忍者個招隱身術, 呢d我真係幫你唔到, 你試諗下,你最唔願意收到既係咩電話, 咪就係十九幾年唔搵你一次, 一搵你同你講轉左行做緊保險 / 傳銷個d人羅 (最狗係電話唔講,fake左你出黎見面先講) 仲要好似入左行之後成個人洗心革面左, 話自己同之前唔同晒, 咩個d理解人生的意義呀, 又話自己好想幫人呀個d(平時做善事捐錢又唔見咁踴躍) 大家會覺得點?
人緣好d既, 咪可能十個有四,五個中羅, 返到公司你upline咪會讚你 "真係叻勒, 你又幫到人喇" , 人緣唔係咁好既,佢咪捉你入房再操過你d skills羅, 當然, 我第一張單都係搵我老死買, 我只係同佢講一句, 呢張基金單可以幫你儲錢,我只係想你做我第一個客, 佢就即簽 (當然梗係only佢一個係咁啦)
講番正題, 點解d upline manager成日會叫你sell 親戚朋友呢? 仲要你入職個陣佢地會俾張野你填 (客戶資料),再叫你打星星分類, 最多星個d sell左先, 如此類推, 無他既, 因為初初入行既新仔, 經驗唔夠, 如果做cold call,同送死無分別 (我一年內見超過一百個cold call, 有時有d真係高手黎架, d objection好勁) 做natural咪最易羅,經理又無可能隻隻陪你見, 斷估你阿媽幫你買單唔會逐個item問掛, 你朋友唔會野野挑你機掛 (挑機個d唔係你既朋友, 係敵人)
你有單開, manager個心都定d (特別係有finance個d) 再加上公司個d咩新人獎呀, 新入職bonus同埋新入職獎賞旅行個d多數都係要半年內達標, 如果唔做natural真係好難可以meet到晒d獎或獎金
就係因為公司 (新入職training已經洗腦式暗地裏motivate你做natural 再加上頭先講既獎 / 獎金system) 同經理(驚你做唔掂, 或者太少佢無著數) 係咁迫d新同事sell親戚朋友, 所以先令大家有呢個誤解, 覺得做呢行一定係要斷六親,或sell自己network先搵到食 (佢地d正面野我唔講啦, 咩心魔呀個d, 我以前教training個陣都日日講, 有興趣想知既朋友可以問番個班衛道之仕) 同埋我發覺有好多做warm call既經理都容納唔到其他既方法, 佢地只係盲目咁相信只有warm call先可以做到, 其實係咪佢地唔識做cold call, 或者獨孤一味呢? 大家自己諗下啦
但我可以同大家講, 呢個觀念係錯既, 呢個世界唔係剩係得warm call架嘛, 如果你有決心, 做cold call 一定掂 (補充多句,費事俾人插, 有決心做warm call都掂, 不過要睇下你自己願唔願意俾熟人reject, 我見到有d新仔勁hurt)
咁到底cold call係點做呢?
COLD CALL即係你唔識既人, 多數既方法有打電話約客啦 (但係無NAME LIST俾你),
落街做問卷調查啦 (富X女成日係旺角騎劫電車男個D)
係商場或街擺檔啦 (好聽D叫ROAD SHOW, 但係要自己夾錢, 盛惠三百大元一位, 租場,租車,租BANNER,TABLE,CHAIR等, 仲要自己搬野)
用MPF掃鋪或者寫字樓 (都係做問卷調查, 不過呢次係MPF)
用GROUP MEDICAL掃寫字樓D中小企 (多數都唔采你)
或者有D係教會OR其他會度做生意 (但勁多AGENT已經侵略左, 有晒地盤)
我自己則係用CALL CENTER買CALL既, 盛惠三百大元一隻 (其實都幾貴)
以上既方法無話邊樣特別好, 我只可以話每樣方法都總有人可以成功, 亦都有人會唔適合, 同埋好睇你條team既culture
咁當然, 話得cold call, d客梗係勁cold啦 (佢warm你都驚), 不過全部都係大數法則, 總之量多先有返, 就係咁簡單
咁最後, 我梗係要講下自己打call同買call既分別啦, 呢個係親身經驗 (我預左又有人話我失敗, 但我總無可能昆大家話打coldcall約10隻出10隻, 仲隻隻都好nice當你契仔咁, 咩都唔駛sell就簽單架),因為我係其他post度見到有d人好不負責任咁叫人打cold call (佢應該自己未打過)
一般黎講, 我當你一日打三百個cold call (已經唔算多, 我試過六百個, 如果出面d call center有 autodailing應該可以一千個一日), 因為你無name list, 個list要係excel度自己print (呢d先叫coldcall嘛), 三百個call入面, 成功接通唔會多過五十個, 而一聽你講話做問卷調查 / 保險公司 / 優惠 / 強積金 / 理財分析 或其他方法等, 有一半機會即刻cut線 (未計爆粗個d), 通常可以俾你傾得耐, 而又嘗試約佢出黎既機會, 通常係3至5個度啦(300個call入面), 我自己試過300個call約到3個, 亦都試過打左成1000個都死晒, 呢d野有時好講運,我試過請專人幫我打call, 打左2000幾個先約到一個
不過約到都唔好開心住, 因為呢個世界有樣野叫做放飛機, 通常飛機率都唔低, 10個通常出到一半, 即5隻已經好勁
我自己統計過三個月內約左15隻, 出5隻最後簽3隻 (全部one-time closing), 金融海嘨之下係咁上下 (呢個位預左又俾人插我失敗) 當然搵食梗係唔多夠啦
而call center買call又點計呀? 佢既最大好處係慳左你既time cost, 你可以專心見客 (每日打300 - 600call,打完之後都無咩力見客), 我以前接cold call個陣, 通常一日接4-5隻都係出1-2隻, 拉埋一個月平均見15-20隻度啦,都要成5000-6000成本一個月, 咁當然啦, 值唔值見人見智, 我試過有個客百幾萬lump sum幫我買基金, 起碼我親戚朋友無呢d先丫
我計過理論上, 300蚊一隻, 你見12隻內簽到1隻年供12000既即回本 (當3成佣金), 我自己平均10隻簽3-4隻度啦
最後我要提一提大家, 做cold call千祈唔好當warm call咁做, 你只有一次機會見佢, 簽到攪掂, 簽唔到followup好難再約出黎, 傳統既見3次做法唔係太適用 (我自己習慣sell到個客接近發"難渣"先放佢走, 俾左錢架嘛, 又唔係natural,唔驚佢唱我丫嘛)
仲有, 買call記住小心d, 有d call center好狗, 收左錢就搵唔到人 (因為通常要prepay左先)
今次寫住咁多先, 下次再寫其他野, 希望幫到想知既人了解多d啦 (唔知算唔算負面, 但呢d係事實)
有人問我有無d特別經歷可以講下 (咦, 點解咁似銀行interview既問題既?!)
我入左行兩年, 唔多唔少都見左超過 100 過cold call, 應該有百幾, 未計natural (親戚朋友),之前唔重點提係因為覺得natural真係好易做, 再加上保險公司大把natural既training, 所以唔多提 (如果有朋友真係好想知,就話俾我聽, 我可以寫番篇關於natural點做, 係真係有技巧,唔係昆人個d), 至於關於客人篇, 大家放心, 如果真係要講有好多,但係講客人之前, 大家係咪諗下要理解下d product先呢 (唔理解好易俾人搵笨架嘛), 反正我上一篇都爆到咁盡, 唔爭在啦.....
錯誤觀念六
理財策劃師 / 財務策劃師 = 保險 = 專業 ?
我相信呢樣野好多朋友都聽過, 近年好多保險公司將自己重新包裝, 打造成一個超專業既形象,佢地最常見既手法就係同d大學生講, 呢個行業唔係保險咁簡單, 而係一個理財策劃既行業, 你主要係幫個客人做理財服務,就好似係一個財務醫生幫病人睇症咁, 不過睇既唔係身體健康, 而係財務上既健康........
唔.....concept上好正確, 聽落都好似好pro.咁, 跟住再加上d洗腦式recuritment talk同埋保險經理講d唔講d既利誘, 最常見咪A記個句, "左手伸一伸, 貴過你全身" (戴勞) 好多大學生就係咁俾人昆左入行
當然未計佢地仲有另一招絕招, 有信仰既團隊, 多數都係基督徒團隊, 佢地recruit candidate個陣, 會同佢講, 我感應到神叫你做呢行, 入黎幫人係你既使命個d (我可以保證兼發誓係真人真事) 我真係有個同事同我講係神叫佢入黎 (暈.......又唔見神打救下我!) 有d再勁d既top sales (多數係MDRT) 同個客講神叫佢買單 (暈......我無信仰出唔到呢招) , 另外有d就同個客講, 話突然內心feel到有一陣感動, 覺得有需要搵你, 仲要簽單前同個客祈一野禱先, 問你死未 (個top sales真人真事係大家面前分享, 所以我知)
好, 講番Financial Planning先, 其實有咩好plan呢? 咪又係保險同埋基金, 做我地呢行, 唔係sell保險就係基金架啦,佢地將呢兩樣野包裝成理財策劃, 又話人生有好多唔同需要, 事實上, 就算真係好多唔同需要都唔一定要用保險或基金去達成既者,仲有好多方法個bor (當然, 同你講其他方法既agent一定食得屎啦)
事實上, 大家對財務策劃又理唔理解呢? 其實真正既財務策劃師起源於美國, 係一個好高尚及專業既行業 (就好似律師,會計師個d咁)咁點解黎到香港會變左質呢 ? 好簡單, 就係因為錢既問題, 人地個邊玩醫藥分家既, 佢真係同你plan, 但唔sell,佢地出名個d唔駛玩佣金制, 係收service charge (個名都型d) 即係話同你起份plan已經要收錢, 所以佢會俾d好闊既建議你(唔係見你錢多就買基金or保險當遺產留俾後人架, 呢個世界有樣野叫信託基金) 佢可能會叫你買唔同既product, 有時可能直情叫你唔好買,因為真正既financial planning係要叫個客人減左債先, 但香港個d會叫客人借錢買保險
呀~講左咁耐, 都未同大家解釋咩叫財務策劃, 我諗大家真係會有好大既誤解, 成日以為保險公司=財務策劃, 其實呢幾年真係俾佢地濫用晒, 真正既financial planning最主要分六大個範疇, 分別係支出,稅務,保險,投資,退休及遺產,老實講保險只係其中之一, 但保險公司就將佢演繹到好似係全部咁, 問心個句, 有邊個agent出到黎會關心你既支出,同你計一計有咩開支可以cut, 同你計一計點樣避下稅, 或者幫你安排下遺產, 寫下平安紙咁, 其實係保險公司裏面有幾多個真係CFP(Certificated Financial Planner / 財務策劃師)丫, 據我所知, 香港既會員中, 有一半係銀行從業員(因為銀行強迫d只工要考), 其他係會計師 (CPA), 保險公司既人佔極少數, 無他既, 個title唔值錢嘛,個客又唔會因為你係CFP幫襯你, 另一個原因係銀行多數係大學生, 考CFP會易D (佢地讀慣書), 係保險公司既大學生始終唔係佔主力人數,連CFP個會既主席都係CPA黎既, 因為會計對CFP既應用多過我地保險
其實考左CFP掛左牌係咪真係等於專業呢? 係呢度我又要講故仔喇, 話說上年08年8月尾我扮客去見A記D AGENT, 想睇下佢點SELLAA單, 點知遇到個 0靚仔, 佢梗係唔夠我講啦, 俾我問到口啞啞, 點知佢又再約我多一次, 今次佢帶左佢件UPLINE出黎(係District Manager, 有30幾人跟佢, 仲要係CFP), 諗住佢有d料啦, 點知真係shit左出黎,一味同我講話要幫佢公司買, 因為佢地多基金, 仲要AIG係全球最大, 又話自己係CFP會幫我睇住D基金, 仲話自己大把客, 個個成球野咁幫佢買, 又話一定賺到錢個D咁既說話, 我俾objection佢, 佢就一味剩係識得打斷我猛話"no, no, no, 唔係咁,你聽我講左先"
我咪寸佢話AIG大又點, 唔俾執架, 無現金流上市公司都可以即刻執, 佢話咁大間公司邊會有事, 結果9月大家知發生咩事啦......哈 ! 成個過程佢咩分析都無做過, 拎住張基金fact sheet猛話賺幾多幾多 (諗住恰我唔識), 又唔講係30年期plan (好出名既AA單, 買左既朋友唔駛喊, 我明你感受, 佢地真係一d都唔提30年期同提取費,怪就怪自己遇人不熟, 俾身邊D朋友唔熟唔食, 咩A,B戶口個D全部係廢話, 有興趣既朋友可以問我, 我會幫你拆解佢地昆人既話術)
所以大家以後唔好以為有牌就係專業, 專唔專業睇個人, 而唔係title (當然都唔係睇公司啦,但公司既culture會影響agent架嘛)當然, 真心說話, 我地呢行要專業真係好難, 我做左咁耐, 真係有少少 專業=無飯開 既感覺,唔怕話埋俾大家聽, 通常保險公司dplan有一個好大既特性, 就係對agent愈好既plan對客愈衰 (即係高佣plan),對客愈好既plan, 對agent就唔好(勁少佣), 所以基本上, 大家想知自己份plan好唔好, 一般黎講個佣會話到俾你知(agent講唔講一回事),聰明既朋友即刻會記得我第一篇文章打過既佣金表......
無錯 ! 人壽基金plan係最 "吊" 的 ! (我爆料爆到豁左出去了......汗...), 想知點解, 我下一篇文章幫你慢慢拆解,傳統人壽儲蓄單, 年期愈長愈"吊"! (完全唔抵!!!), 基金單3成算ok啦 (都要俾我開飯架大佬......張張單都少佣真係食屎架喇),有d年金單簡直係超筍 (對客黎講),可憐既我佣金只得7%, 記住係7%, 唔係70%,亦都唔係7成.....(嗚....做牛做馬收既佣少到好似乞衣咁), 算喇, 都係唔好爆太多,費事橫屍街頭.....
下篇我應該會拆解下d plan俾大家知, 不過如果大家仲有d咩特別野想知就話俾我聽啦, 可以激發我寫多d野, 今次係咁先, 拜
(p.s. 多謝大家既留言, d牛鬼蛇神嚇到唔敢再出黎啦, 真係人生有幾多個10年, 大家反啦!反啦!將佢地d衰野 (真相) 寫晒出黎)
錯誤觀念七
有儲蓄成份既保險一定唔好 ? / 有儲蓄成份既保險一定好 ?
呢個topic勁複雜, 我以前教training個陣, 都有塊白版俾我畫下圖, 咁d新agent都可以容易d理解, 呢次要純文字去解釋, 確有d難度, 我盡力而為啦.....
我相信呢個爭論大家一定聽過, 阿媽話買保險梗係買純保險 (無儲蓄成份) 啦, 平d嘛, 轉過頭阿爸又話梗係買有儲蓄成份架啦, 當儲多個錢, 有咩事可以拎番d錢......呢d位真係公說公有理, 婆說婆有理, 咁實情係點呢?
其實兩個都岩!!! (即刻俾人噓....) 唔係, 聽埋我解釋先啦, 就好似炒股票咁, 你識炒, 牛熊證可以係你既恩物, 你亂炒, 牛熊證可以令你輸錢, 其實真係在乎你點用, 咁當然啦, 如果你自己唔識, 淨係聽個agent講, 如佢又昆你, 咁你咪上當羅
就又最常見既講起先, 話明保險, 梗係講左人壽保險先啦, 一般黎講我地主力可以分左兩大類先, 分別係人壽基金同埋傳統儲蓄紅利保單(傳統單) , 兩者到底有咩分別呢 ? 如果我同你講個分別係,一個係投資另一個唔係, 我相信會俾人打.....
但好多agent係sell個客個陣, 真係淨係咁講架咋, 唔通同你講真話咩 (係我先咁傻)
人壽基金, 唔知你地發唔發覺佢最唔同傳統單既分別係咩呢 ? 首先, 人壽基金收既保費一般較平 (係咪唔知呢) , 點解呢 ?我以前sell客個陣, 我會同個客講, 唔.....因為張單係投資係基金, 回報係由你自己決定, 唔同傳統單由佢地派紅利take左個投資風險,所以會平好多 (呢個解釋係咪可以好完美咁昆到個客呢, 聽落簡直合情合理, 實情就梗係唔係咁啦 !!!)
好, 黎個真正答案, 真正原因係因為張單要供100年 (或者叫供終身, 總之供到你100歲), 大家唔好嚇親, 因為多數dagent會同你講供10年 or 20年就唔駛供 or 可以停供 (擺明係大話, 事實係佢地都唔知), 何解呢, 因為呢d人壽基金單,佢地份plan既結構係非常複雜, 佢入面有一個hidden cost係張單完全唔會show出黎 (sales leaflet都無),就係人壽成本喇, 佢呢類單個 cost of insurance (簡稱COI), 係行terms既 (即係定期人壽), 你會話咩話 ?!係咪"R"晒頭唔知我講咩呢 ?
其實每一張單, 佢裏面都會有一個人壽成本 (COI), 呢個係唔會show出黎既, 收費表都唔會有, 再醒既人, 只要唔係行家都一定會中招,而正常你買一張定期人壽 (我地叫terms), 佢因為無現金價值係入面, 所以你會發覺佢既cost係跟你年齡計既, 後生個陣超平, 但老個陣(60歲後) 開始超貴, 而呢個terms 既 COI 放左落張人壽基金度, 仲要保費收勁平, 咁會有咩事發生呢 ?
e.g. 一個 25 age, non-smoke, 買 1m 既人壽基金, 佢既保費最平可以500度啦 (超現實價錢, 傳統單起碼千幾),然後我假設agent同佢講供20年唔駛供, 咁有咩事發生呢 ? 當20年後佢停供, 佢既投資由原本既月供變左一舊lump sum(仲要舊錢唔大, 因為之前保費太平), 如果佢唔理, 一個浪埋黎可能會蝕好多, 此外, 就算佢停供左, 唔代表唔駛供,只不過係佢基金戶口度扣, 再加上COI一齊扣, 理論上, 佢張單好快會唔夠扣, 應該會係60 - 70歲左右成張單既現金價值扣到變零,然後自動斷單 (係咪好陰呢)
即係話, 你原本想買張人壽基金, 想有保障兼投資咁, 點之到你老個陣成張單隨時斷埋, 渣到無, 而當年sell你個agent都香左九年啦,你都唔知搵邊個追lu..... (呢個情況只要你張單收既保費勁平, 供既年期唔夠長, 投資回報唔夠理想, 就會發生, 當然如果你話你供一世,咁斷既機會就微好多)
點解呢d單會咁陰呢, 因為連個agent都答唔到你要供幾多年先安全, 佢都係拍機 (出proposal system) 睇到你供左20年之後,如果做9%回報, 可以run到終身現金價值唔變零, 所以咁同你講之嘛, 但你既回報係咪真係做到9%, 邊個包生仔喎,仲有你停供左之後都仲做到9%就仲難 (玩開基金朋友都知點解)
我見到有好多同事, 佢地習慣鐘意將所有保險一plan過賣, 好似賣M記餐咁, 咩都有, 頭先都講過, 人壽基金有機會係你老個陣斷單,如果下面仲加其他riders (附加保障, 如危疾, 醫療, 住院, 意外等等), 好易一鑊熟, 即係話主plan一死,所有riders跟住斷......(不過到時你都成70-80歲人, 都無咩力投訴啦, 仲要咁多年, 多數都死無對証架喇)
我知呢part好難明, 皆因我無圖解釋俾大家知, 再加上砌plan其實真係一件好複雜既事, 好考agent既功力, 有太多組合, 太多玩法, 所以比較難明
咁當然啦, 我仲未拆穿佢地既昆人手法, 通常d 人壽基金plan本身都有收費, 我記得係第一年收100%, 第二年收40%, 第三年至九年收10%, 以後收5% (全部按你供既錢計), 佢地多數會同個客講, 頭先個d收費就係份plan既人壽成本喇,好平架咋, 我當你1m, 頭先個d加埋都係 20,000幾蚊, 你用20,000幾蚊成本換1m既野喎, 係咪好底呢,其餘投資個d全部係你既錢黎架...... 就係咁, 一條水魚落搭, 實情係, 頭先所講既收費只係agent佣金同admin fee,COI係唔計的
最最最狗既AGENT, 恰有D客唔識, 人地想買基金, 佢就屈人買人壽基金 (話呢份係純基金), 梗係啦, 人壽基金57%佣, 101單得30%, 如果個客唔識, 你會SELL咩呢 ? 自己諗下啦~
(當然人壽基金單都有佢既優點, 例如可以隨時停供呀, 隨時拎錢呀, 起初勁平保費等, 唔講太多, 問番你自己agent, 佢一定會將所有好野話晒俾你聽, 仲要勁detail個隻)
至於傳統單, 大家放心, 佢唔會有呢個問題, 佢真係有一個年期俾你既, 只要你供足佢規定既年期, 就真係供完,而份計劃既現金價值有分保證及紅利, 保證就真係保證 (雖然我見過 new x life 有份單佢下面有一條好細既條款,寫住保證現金價值basic on 市場利率, 咁咪即係唔保證羅, shit !!! 邊有人將一樣保證既野basic on一樣唔保證既野度架),紅利就真係公司會派, 大家放心, 最多係零絕對唔會係負 (又係new x life, 03年紅利派1蚊, 你不如唔好派啦), 咁我之前都話過,呢類單保費會貴d, 因為佢 COI 唔係行terms
咁當然, 我提過, 呢類單年期愈長佣金愈勁, 咁d agent會出咩招呢? 佢地通常會同個客講, 份單係30年, 但供10年 or 15年or 20年唔駛供, 因為可以用紅利供單 (世紀謊話, 因為有好多公司紅利派唔足, 例如割胃 同 富x, 佢地既紅利單長期派唔到,割胃只派到預期既三份一, 富x仲衰, 供20年都仲未breakeven), 咁點解佢地要個客買張30年期單呢, 有20年, 15年,10年佢地唔賣 ? 佢地會話30年單保費平d, 你供20年停供, 之後用紅利供, 咪抵過你買張20年期個羅 (事實係唔係咁, 大家自己諗下啦)所以我既結論係傳統單年期短d會好d, 我計過連回報都高d, breakeven既年期都短d, 我都唔明, 係精算師計既,最抵既人壽紅利plan梗係一舊過買斷個d啦, 3-4年回本, 最快 (但最貴)
賣紅利單有樣野好, 包個客唔會輸錢, 就算紅利派唔到又可以賴公司, d佣都唔差過人壽基金, 所以都係agent既另一選擇, 所以你一話儲錢, 佢地就會整d 人壽基金或傳統單你嘆, 年期仲鬼死咁長, 就係咁解
其實如果真係要講, 可以好複雜, 但算了, 費事整混亂大家, 大家消化下先, 唔明再問, 我可以重點再解
之後講番純保險, 呢個易好多, 咪一個固定年期既固定保費羅, 你後生既話保費勁平, 平過有saving成份好多,但有d人覺得d錢好似落左鹹水海咁, 唔claim就無 (claim左你都無架啦, 你返黎拎錢我就驚喇), 或者當年期一完, 無野拎得番,但你保費真係平好多喎 (後生個陣), 老左唔建議你買terms, 勁唔抵
咁大家可能會問, 有無方法可以又平, 又快供完, , 而又有儲蓄成份既呢 ? 唔......kinder出奇蛋, 要我滿足你三個願望?
答案係有的.......就係你一出世就買羅 (都要出世30日後先買得), 公司當你1歲, 供到10歲唔駛供, 又可以保終身, 又有現金價值, 仲要勁平.....(唔好噓我, 我都話我講事實咯, 要怨就怨你阿媽點解細個唔幫你買定, 咁你今日咪唔駛買羅)
因為product既野可以好複雜, 我只係集中火力寫呃人技巧, 大家自己慢慢參詳下啦, 下篇我寫下d "特別"既客啦
上一篇寫左關於人壽基金同埋傳統單既特色 (特色呢個字眼係咪好正面呢?) 其實我唔係大家想像之中咁負面架, 聰明既朋友應該知道點樣利用呢d plan既特色, 好簡單,如果你想買定期人壽, 又想投資基金, 買人壽基金咪勁抵羅, 只要你係60歲前cut單, 你就可以享受到好平既人壽之餘仲可以玩下基金咁(我遇過一d好醒目既客真係咁玩), 至於傳統單, 其實你計過條數, 識買d年期短而又自己負擔到既, 都係好架, 定期人壽適合一D投資高手,慳多d現金自己投資好過, 至於有仔女既朋友, 睇完呢篇識點做啦, 梗係拿拿臨趁佢仲細幫佢買番份啦, 如果唔係佢第日大個怨你唔幫佢買呀~(呢番說話我真係真心話, 我唔會不負責任叫大家唔好買, 總之你要買得精明, 知道自己買緊咩, 要適合自己)
呢行狗係狗在d agent亂sell之嘛, 睇佣賣單個客咪多數會lost羅, 希望大家唔好睇左我之前既post就覺得呢行負面,以後唔想做或唔買保險, 呢個唔係我爆料既目的, 我只係想大家做一個醒目既買家者, 最好緊係可以避開d無良agent啦, 除左監管agent,其實教育客人關於保險既知識都好重要, 希望大家明白我晚晚捱更抵夜既苦心啦
大家真係唔好抱住睇戲既心態黎睇, 我真係寫得好辛苦架, 之前個d有心人不停人身攻擊我係因為佢地驚者, 其實只要你行得正企得正, 唔好千人買單或者昆人入行, 根本咩都唔駛怕, 如果唔講真話, 到最後咪愈黎愈多誤解,我地呢行俾人既形象咪愈黎愈差羅, 真正係有心入行既人先會做得好, 或者係有心買單既客, 先至唔會有投訴 (你當我諗得理想啦,我始終唔覺得講事實會影響到, 反而你收收埋埋話者吹得太大d野, 先至個結果係最差既)
好, 發表完偉論, 又係要寫野既時間, 原本想寫多d關於基金投資既野, 但有網友話想知多d關於sell warm call點做, 咁不如又等我同大家分享下啦
錯誤觀念八
做保險sell warm call 一定要呃客先sell到 ?
我發覺好多人係呢個forum都怨氣沖天, 無他既, 好多agent急功近利, 或者功力未夠, 咪要出狗招羅, 其實sell 保險(product) 只係一個最低既層次, sell野分三個層次 (唔單止保險, sell咩都係咁), 最低層次係sell product,呢個係好多新入行既agent犯既錯誤, 我稱之為解plan員, 即係話佢地剩係識解plan, 完全無諗過你既需要, 呢類sales銀行好多
第二個層次係sell 關係 (relationship), 人係感性既動物, 對件死物對得耐都有感情啦, 何況係人,有好多客係心甘情願幫個agent買, 就好似我老死咁, 佢係我第一個客, 佢同我講, 就算我呃佢, 份基金d錢輸晒都唔會怪我 (我當時超感動)
我見過有好多agent真係有好多朋友係心甘情願幫佢買 (唔係呃呃氹氹個d, 陣間再講), 最高境界係sell concept,即係俾一個買既理由佢, 通常個d叫sales idea或者講故仔, 大家要知道購物係一種衝動, 係一種唔理性既行為, 所以我地呢行有句格言係理性開case, 感性close case就係咁解
希望大家唔好睇到呢度我仲未講衰野你地就好失望, 我而家係同大家分享緊sell野既知識, 係有用既
講番先, 通常呃人既agent絕大部份都係停留係sell product既境界, 因為如果可以進階到sell 關係個d, 已經係高手之中既高手, 即係話我就算同你講個agent呃你, 你都未必信, 就算信, 你都會同我講你係心甘情願既 (問你死未)
至於sell concept既高手, 你更加係有充分既理由相信你買緊既野, 我講咩都好大機會聽唔入耳
所以大家就算覺得呢行昆人都好, 只係個sales道行未夠者 (講笑)
講番正題, sell product大家見唔少, 通常佢地好長氣, 搏命解個plan, 無耐性既買家會覺得個agent好煩, 當然dplan多數都好複雜, 要好扼要咁講重點真係考個sales既功力, 但解plan俾natural聽絕大部份人都識, 呢個唔駛多講(連plan都解唔掂個d, 完全抵打啦)
重點想講係sell關係, 其實我都見過有心地善良既agent, 如果大家有玩過九型人格, 會知道咩叫2號仔同9號仔, 呢度唔多解釋,佢入行前已經好肯幫朋友, 佢d朋友入阮, 佢未做agent個陣已經有探開佢地, 買下果籃既習慣, 同埋佢性格溫和, 好多人都當佢係交心既對象,我見佢一入行, 佢d客自動搵佢買單, 仲話信佢唔會呃朋友, 佢同我講有個朋友真係咩都買晒, 佢都無野好sell, 但佢個朋友同佢講唔緊要,話只係想幫下佢, 買咩都無所謂, agent話買咩就買咩啦 (呢d真係佢做人咁多年積番黎既, 無既行家唔駛恨)
咁我都講番d我sell 關係既經歷先啦, 其實做得warm call, 個客某程度上對你有基本信任, 理論上唔會好似cold call咁挑機(之前講過, 挑機個d唔係你朋友, 而係你既敵人), 通常你會發現, sell 朋友個陣, 你花最多時間唔係sell, 亦唔係解plan,而係陪佢傾計, 你試諗下, 佢地出黎打工點會唔受氣丫, 同事又唔呻得 (好易俾人篤背脊), 屋企人又未必想聽, 身為朋友既你,自然會成為佢地傾心事既對象, 呢個位唔係叫你呃佢, 而係你要用心聆聽(你唔駛俾意見, 不停認同得架喇), 好多人, 其實都只不過想搵人聽佢講野, 呻下之嘛, 你俾佢呻番你三,五,七個鐘(我個次好似有5-6個鐘度), 之後佢順左條氣, 你再簡略重點式解plan (連解連簽半粒鐘度啦), 最緊要唔好sell到好鬼,亦唔好存心呃人 (我唔明點解有d人朋友都呃得落手, 唔驚以後無朋友做咩), 好快可以簽單, 就算佢今次唔簽, 你俾佢呻多你幾次,梗有一次會俾你攪掂
當然, 無良agent都可以聽完之後呃個客, 我諗warm call呃人既方法, 呢度有好多朋友都係已經俾個d老千well train左,我夠膽講如果開多個post, 叫大家一齊貢獻下d sales既呃人方法, 大家隨時都寫到十個八個出黎, 所以我唔駛寫啦(不過我下一篇寫基金我會爆最常見既呃人方法, 大家放心)
至於最高境界sell concept, 呢個係最難, 多數用係個natural出objection或者死拖難拖唔肯買個陣, salesidea真係有好多, 但你要講得中一個可以hit中佢既心就好難, (好似超級巨聲咁, 你唱歌唱到聽眾都好有feel, 陪你喊, 你估咁易架)
講故仔呢家野要講天份, 同埋你個人夠唔夠感性, 太理性係唔得既 (有好多sales剩係識理性分析, 無用架, 愈理性討論愈唔會買)
有行家可能會覺得, 你講個d野係人都知啦, 呢d係基本功, 係大方向既野, 如果連基本野都攪唔掂, 好難進軍d高階野
有兩本書可以俾行家參考下, 有助你sell natural既, 一本係人性的弱點, 另一本係冷讀術, 大家多多鑽研下啦
講完d咁宏觀既野, 梗係要講番d實際既sell skill啦, 通常agent會用既不外乎幾招, 其中一招咪叫RDRC, 即係RELAX,DISTRUB, RELAX, CLOSING, 一開波見面梗係要大家RELAX下先, 多數係RELAX時段, 都係探下個客既口風,例如有無投資呀, 工作穩唔穩定呀咁, 如果係醒既AGENT, 其實係傾計既時候已經摸左個客好多料, 跟住第二步就係DISTRUB,即係話突然間好不經意咁將個話題帶去保險度, 呢個位好重要, 技巧唔好既SALES會俾人覺得反感, 覺得佢終於露出狐狸尾巴,跟住就會勁俾OBJECTION你, 如果俾你好有技巧咁帶到保險話題, 你就要俾一個購買需要佢
例如係女性既話, 梗係FOCUS係安全感啦, 全世界最儲得錢既係咩人? 之唔係女人羅, 女人係好需要安全感既動物,你要同佢講多D靠男人既壞處, 例如某某包二奶, 或者離左婚無人無物, 最緊要係無錢傍身, 生活好徬徨呀個D咁, 佢梗係問你點算啦, 咪買基金/ 傳統單羅 (達成目的), 之後唔好咁急簽單, 反而講下反話, 好言相勸話佢諗多左 (呢個就係下一個RELAX喇), 到最後佢愈黎愈不安,最後簽單 (即臨尾個腳, CLOSING), 當然簽單個陣梗係唔好白痴咁問個客係咪買啦, 你只需要FEEL到佢有衝動個下,好自然咁拎份FORM出黎, 同佢講話好多朋友都好似佢咁架, 跟住猛咁填資料 (呢個位佢講咩都老虎唔好回應), 份FORM填到咁上下,問佢想用咩過數會方便D, 當然, 如果你想條數大D, 你夠薑既話, 係你收左佢張CREDIT CARD之後你可以再SELL多佢一野,試下SELL大D個銀碼 (CARD都係你手上, 仲有得走嗎?), 之後填晒FORM先叫佢一野簽晒所有FORM, 最好簽左之後,同佢講呢D係私己錢, 記住唔好俾老公或屋企人或朋友知, 咁你俾人斷單既機會就細好多 (補充, 大家可能會問, 如果你DISTRUB完佢之後,RELAX期間佢突然間清醒左, 勁俾OBJECTION咁點算呀, 咁你咪再DISTRUB佢羅, 之後又RELAX佢羅, 總之要兇佢,兇完再MO (MOTIVATE) 佢, MO完又兇, 兇完再MO, 不停循環直至佢簽為止)
其實成個過程最重要既技巧就係你控制既節奏, 每一個位都要過得好順, 氣氛要係一個良好既環境底下進行, 成功率就會大好多, 當然頭先講既只係其中一個例子 (COLD CALL唔駛咁煩, 明買明賣, 一野SELL落去就OK)
其實講黎講去, 咪又係人性的弱點本書裏面講既自重感, 只要你俾到自重感你個朋友, 佢就會好自然對你有好感或認同你, 就係咁簡單
咁當然, SELL SKILL既野可以好廣泛, 無一本天書用到老, 有好多方法, 想UPGRADE下自己SELLSKILL既我建議學下九型人格同埋MBTI, 呢D心理學既知識, 係你SELL 客個陣, 即係打緊心理戰個陣, 可以掌握到主動權,企係有利位置, 勝算點都高D
做NATURAL我之所以話易, 係因為你對該朋友已經有一定既認識, 你知佢性格, 自然會判斷到講咩佢先會BUY, COLD CALL難就難在初次見面, 你要係極短時間內掌握個客既性格真係好講經驗
記住, D客買野係需要理由, 睇下你可唔可以刺激到佢個下衝動 (需要), 我頭先講個D方法未必係最好, 但我自己覺得幾有效, 當然,我成個過程都無呃過個客D咩, 根本唔需要用幾多幾多回報, 講到隻基金天下無敵, 或者自己係呢行做左幾耐幾耐, 搵幾多幾多錢等去氹個客買
我自問陪朋友傾計, 俾佢呻下唔算呃丫, 俾個理由佢買, 刺激下佢購買意欲, 講下D感人故事感動下佢, 都唔算昆人者, 我自問每次賣基金單都一定講收費, 賣傳統紅利單都係賣3年或5年居多 (所以D佣咪少羅)
我相信要令個朋友買單, 可以有好多方法, 唔駛下下要昆人先賣到, 我第一個客, 即係我老死, 我同佢講話我第一個客呢個位係留番俾佢,對我黎講佢就係我兄弟, 我想佢支持我, 就係呢句說話, 滿足左佢既自重感 (第一個客佢覺得好有意義), 佢就幫我買, 但我真係無昆佢喎(我今次篇野唔知算唔算正面左, 我無改變立場既意欲, 但SELL SKILL既分享係咁上下, 我教新人TRAINING個陣都係咁講, 當然,REAL CASE既例子會多D)
今期唔知會唔會令大家失望, 只不過有網友話想我分享下, 所以我就寫出黎, 呢D都係真實野, 希望大家唔好覺得悶
下一篇, 我想講下D基金先, 等大家多個認識, 市面上唔係剩係得AA單架, 仲有其他, 包括前期收費, 後期收費, 仲有LUMP SUM, 會同大家拆解點先算抵玩, 點買先精明, 仲有基金最常見昆人既方法係咩
好多謝大家留言既支持, 我相信呢度明白事理既朋友係好多既
我知道呢行有好多成功既故事, 我相信大家耳熟能詳, 所以我唔多講
其實自問做左保險兩年, 對於某些product或者公司既system都唔係太認同 (之前文章已經提過)
自己諗得好清楚, 就算搵到錢, 係咪真係可以繼續呢d生活呢? 自己真係想做得專業, 但佣金既利誘會令自己心底裏好掙扎,可能有好多過來人都會有呢d感觸或者矛盾, 就算明知自己係做一個sales, 都希望唔sell d太陰既product啦(好似accumlator咁, 有個阿婆輸左兩億個單野, 你話個阿婆貪心又好, 個兩個銀行sales賤都好,其實隻product本身已經係好陰濕, 我諗做sales無理由唔知, 都為左錢夾硬sell俾人, 但做人係咪真係要做到咁呢?)
自己好好彩, 本著良心賣單, 所以兩年來都無咩大鑊既投訴發生, 亦都唔想sell左d令人痛苦一生既單, 自己寫文章既時候, 回顧番以前d野, 真係有種點滴在心頭既滋味.....
好, 傷感完喇, 上一篇同大家講過, 會講下d基金咁, 既然係咁不如即刻開始啦....
錯誤觀念九
後期收費既基金單一定唔好?
係講呢樣野之前, 其實基金plan有好多種, 之前提過既人壽基金係其中一種, 另外就係101既基金同埋lump sum既基金
不如講左月供先啦, 大家通常會買呢d嘛, 月供基金有分兩種, 前期收費同埋後期收費, 我估大家通常見得最多既係後期收費既101 plan
咁到底前期收費同後期收費最主要分別係咩呢? 咪一個係前期(通常係頭十年)收晒你d費用, 另一個後期既意思唔係後期先收, 而係佢係一種合約式既plan, 即一個固定年期, 係呢個固定年期內, 如果你拎錢係會有提取費, 而家費用通常都幾甘下
如果你問下邊隻低d, 我可以答你, 如果你唔識玩, 兩隻都唔抵, 如果你識玩, 兩隻都可以好抵, 不如又等我同大家拆解下啦
前期收費101 plan, 呢隻plan同後期收費最主要分別就係彈性問題, 不如我都係舉例會好d
e.g. 25age, 月供1000, non-smoking
一開始, 通常前期plan第一年會收你75% (有d公司係100%), 即係咩呢 ? 佢會按你供既錢去收費, 75%即係話如果你供1000,一年咪12000 羅, 12000 x 75% = 9000, 即係第一年裏面, 你供左12000, 但有9000佢收左黎做費用 (唔駛下住,我知大家一定覺得好貴), 除番開, 即係你每個月供1000, 有750拎左去俾公司, 得250係投資
由第二年開始至第八年 (當然間間公司有唔同, 我知A記係特別貴d), 會收10%既費用, 即係話佢頭八年已經收左你145%費用,如果你月供1000, 頭八年佢收左你 17400 (12000 x 145%), 通常我一sell 呢d plan, 個客既反應就會珍奇到O嘴(俾個收費嚇親), 但佢既最大好處係唔會縳死 (第一年都收左你成本啦, agent 30%, 其餘45%公司既, 仲點會縳你喎)你由一開始供個陣已經可以隨時提取, 亦都可以隨時入錢, 亦都可以隨時停, 彈性係極高 (我之前多數賣呢隻, 但有好多agentovercome唔到第一年既收費, 即係話佢地sell唔到個客接受前期收費, 所以鐘意sell 後期多d)
咁當然啦, 佢收左你錢, 都會有回贈既, 通常係每五年一次回贈, 但都要成廿幾三十年先回贈番晒俾你, 表面上佢收過你既錢係會俾番晒你, 但你已經蝕左時間成本啦 (唔好忘記呢個世界係有通脹的)
我以前sell客個陣, 通常會有零機價手機回贈既例子去說服個客, 但問心個句, 有咩product係要回贈成二,三十年既先(手機都係一,兩年者), 通常賣得前期plan, 回本期比較長, 無4-5年都唔好諗住回到個本 (即你供既錢 = 投資戶口價值),以香港人咁短炒既心態, 最好即買即賺即拎錢走, 所以sell前期plan難度會大增
我仲有一招, 就係同個客計成本, 當佢開個投資戶口玩終身咁sell, 同個客講, 你頭8年俾晒一生人既費用, 之後慢慢回贈番俾你,再假設你有80歲命, 你今年25歲, 距離80歲仲有55年, 將145%除番55, 你拉埋每年都只係2.6%者, 計埋回贈, 其實好抵架(sell呢d plan要帶個客睇遠d, sell終身投資戶口呢個concept)
咁當然啦, 回贈呢家野係要你唔好停供先有, 即係話如果你頭5年已經停左唔供, 回贈亦都無左 (多數agent都唔會提)
即係話你要拎番晒所有佢收過你既錢, 你未來二,三十年都唔好唔供羅
可能大家會覺得, 咁既plan都有既 ? 其實前期收費plan既投訴係比較少, 因為佢大大隻字寫明第一年收費, 你買得都預左俾佢收, 所以好難呃人
咁醒目既買家, 梗係會問我有無d更平既方法啦~ 唔.....答案係有既, 就係加top-up喇 (入錢額外投資), 通常呢d plan,佢有分basic同埋top-up, basic即係話你一開始既基本投資額, top-up就係你增加既額外投資額,好多agent都唔會教個客咁做 (我都唔會), 因為如果張張都係咁, 真係食得屎架, 又要舉例喇.....
e.g. 1000月供, 500 basic, 500 top-up (好多客都唔知其實一開始已經可以加top-up, 以為全部要擺晒係basic)
500 basic佢照收你75%, 但另外個500 top-up, 佢最多只收你5% (係咪差好遠呢)
我地公司最低basic可以做到300零蚊, 即係話另外個600幾蚊可以放晒係top-up, 我計過, 拉埋一年都只係收5% (係咪好筍呢 !)呢個方法係agent最唔想出現既, 但我計過係對客最好既方法 (唉....又一次, 對客好對agent唔好, 兩個只能活一個)
咁當然, 如果有d客好醒咁"提"我可以咁做, 我就會出絕招, 同個客講, 我仲有service俾你, 會每年同你review份單,又就晒你時間地點, 又.......(總之不停炸佢, 令到佢覺得要俾條生路我行) 但我都勸大家唔好做到咁盡, agent完全無佣食,就算簽左都唔理你張單啦 (食咁少佣, 隨時車錢都蝕埋)
講完前期收費, 就到戲肉啦, 就係後期收費喇~ 最主要後期plan, 佢地一開始收你個charges真係好少, 幾個%度,但呢d單就係因為收你個幾個%太少, 所以先至要縳年期嘛 (年期愈長, 提取費愈貴) 要留意通常呢d單有兩個價值, 一個係戶口價值,另一個係提取價值, 就算你戶口價值再大都好, 提取價值先係你拎得既錢, 咁通常呃人既agent咪唔俾提取價值你睇羅, 或者提都唔提,咁我又要同大家拆解下點解通常d agent會同個客講供三年就可以停呢個問題, 好簡單, 因為佢地收得你幾少收費, 如果你頭三年停供,保險公司連成本都cover唔到, 所以你一停供就會俾公司扣晒你所有戶口價值作為費用, 即係話渣都無, 咁當然, 個agent都唔會有咩著數,佢地都會俾公司扣番晒d佣, 如果你供超過兩年或三年停, 佢地就唔駛扣佣, 就係咁簡單 (呢樣野可能好多人都唔知)
咁大家可能會問, 後期plan係咪唔好呢 ? 咁又唔係, 最主要你想儲幾耐啦, 市面上真係有d短期plan, 5年或者8年供完, 呢d plan咪抵d羅, 縳你5年或者8年者, 咁你儲錢都唔會儲2,3年就唔儲掛.....
如果你真係有需要儲長時期既, 你可以考慮5年5年咁儲, 即係話期滿再開多份plan, 好似續期咁, 有咩事都唔駛咁痛苦, 你既彈性都高d (咁當然, 5年plan又係無肉食, 賣呢d plan個agent會好痛苦)
至於lump sum plan, 通常收費唔會太貴, 但同月供一樣, 都係有前期同後期之分, 但個額就大d, 要兩,三萬蚊先開到plan,個收費只係幾個%度, 前期唔會縳, 後期既會縳, 原理同月供101近似, 咁有d好大額既客, 其實可以用lump sum plan黎玩月供既,即係每個月俾張支票個agent幫你加top-up羅, 分開12個月或者幾年慢慢加, 效果同月供近似, 不過要大額好多咁解
通常賣得基金, d sales都會吹到d回報天下無敵, 實情係無人包生仔既, 蝕左唔該唔好賴agent, 成年人喇, 要對自己既投資負責任
今次講住咁多先, 希望幫到大家可以了解多d, 保險係雙面刃, 買得好可以好好, 買錯左可以好痛苦, 大家自己只要學多d, 識多d, 就可以自己做到判斷, 唔駛下下依賴個agent, 要記住只要有利益衝突, 真話往往好難會出現
下次寫咩好呢, 仲諗咁, 大家又咩想知就話俾我聽啦
其實搵客既野我可以分為兩大類 - COLD CALL同WARM CALL
WARM CALL即係親戚朋友啦, 朋友介紹個D叫REFERRAL
COLD CALL即係你唔識既人, 多數既方法有打電話約客啦 (但係無NAME LIST俾你),
落街做問卷調查啦 (富X女成日係旺角騎劫電車男個D)
係商場或街擺檔啦 (好聽D叫ROAD SHOW, 但係要自己夾錢, 盛惠三百大元一位, 租場,租車,租BANNER,TABLE,CHAIR等, 仲要自己搬野)
用MPF掃鋪或者寫字樓 (都係做問卷調查, 不過呢次係MPF)
用GROUP MEDICAL掃寫字樓D中小企 (多數都唔采你)
或者有D係教會OR其他會度做生意 (但勁多AGENT已經侵略左, 有晒地盤)
我自己則係用CALL CENTER買CALL既, 盛惠三百大元一隻
TOP-UP應該可以轉 (間間公司唔一樣) 最主要係你簽左野未, 最近簽左就麻煩D
如果未簽PACKAGE個份CONTRACT你仲有得揀
至於牌唔駛每件俾錢續, 但要每年上一個叫CPD既堂 (中文叫持續進修專業計劃咁上下啦)
每年要夠十分先可以續牌, 一堂WHOLE DAY既就有五分啦, 上兩堂咪有十分羅
公司搞個D唔駛錢, 多數三至六月搞, 過左唔上既話, 年尾自己出去報個D就要錢
首先, 我一開始已經講左, 我唔係講一d好既一面, 你想知好既一面可以去下d 洗腦式recuritment talk
我而家係要講一d不為人知既一面
此外, 我係做cold call 既, 我每買一隻call要$300, 一個月平均call錢都駛左我成$5000 - $6000
仲有,我做左兩年, 俾人罰既錢都唔夠$100, 你到底明唔明個問題所在, 自僱人仕點解要罰錢, 罰左d錢點用, 條數點show俾大家睇, 仲有, 我條大team曾經有專業人仕係度做, 如會計師, 人地會嘈點解罰左錢會無收據等等
最後有d team係直情取消左個罰錢制度
美麗既說話大家都識講, 問題係有無人夠膽將最真實既一面講出黎
我之前寫既野我想請問我有咩係講錯係誤導, 請你指出黎
仲有, 人地返大陸關我咩事. 你唔好扯開黎講, 我夠知有好多人搭車, 但有無人會一日去幾處地方, 仲要好可能係入完天水圍,再過番香港島先, 我做cold call好多野都唔到我控制
就算你唔請客食飯, 你自己飲杯野都要啦, 仲有你唔好同我講你無送過年禮品俾d客, 生日card呢, 全部都係自己錢
我自己唔做過呢行,我都唔知咁多呢d野, 有邊個會係你入行前同你講呀
仲有, 你睇下我係咪淨係識踩? 繁星之夜呢位網友我有鼓勵佢架, 我只係唔想大家俾人昆入行
如果你真係深思熟慮既話, 我絕對欣賞
其實我寫之前都有諗過有d"衛道之仕"會黎踢場, 如果你唔岩睇既咪唔好入黎睇羅
大家都係成年人, 有自己分析同埋判斷既能力
你要明白我寫呢d野係無著數既, 我同大家根本無利益衝突
仲有唔該你唔好話版主, 我睇過佢發言, 佢絕對係一個有自己思考既人
如果你真係唔滿意, 我絕對歡迎你自己都寫一篇出黎大家比較下
我只係想你知道, 我唔係亂叫人唔好入行, 我只係會同佢講, 如果你係有足夠既經濟能力, 無負擔, 無負債同埋唔駛養家, 做呢行係無問題, 入黎歷練係唔錯既選擇
我都唔想再回你d野, 都唔睇清楚個新仔一入黎就玩惡性批評, 虧你做左五年一d分析力都無, 我都唔會再應你, 收筆!


text:
「輿論」
由一開始,整個活動都係玩緊「輿論戰」.由傳統媒體到新媒體都不斷發布唔同嘅信息令大家好難判斷邊樣啱邊樣唔啱!咁聽同睇啲乜先真?過咗十日我都係嗰句喇,信自己最實際.雖然無辦法時時刻刻親身到現場,但係落去睇吓點都真係真實啲!去到嚟一刻,我只可以講最好消化吓同諗吓先至決定做啲乜.要理性分析好難,但係無論如何用任何暴力已經超越人類對和平嘅定義同低線.唔係仲要質疑呀?
「謠言」
過去十日謠言滿天飛,清完又清!去到一個位,是但啦,自己識執生架啦!咁大個人唔係唔知淨係掛住個「勇」字硬碰硬就可以贏呀嘩?其實去到一個人民運動,真係從自己出發,人係自私,唔係咩?但係唔好無咗良知囉!一時話影響嚟個影響嗰個,真係輸打贏要,自己執生得唔得?仲有啲數據係邊樹嚟呢?未又係一味靠估.你拎到小小數據就出嚟做你嘅分析,我唔信你真係中立!未又係偏向自己利益.
「事實」
太多資訊唔一定係好事,事實係越多資訊越易制造遙言同被分化.而大部份香港人淨係睇香港係嘅新聞同 Facebook,所以係香港打輿論戰唔難.由其事當個個淨係睇住條 Facebook Timeline 又唔睇吓 Post 嘢時間嘅時候就真係中伏.同時我開始發現有啲所謂前嘜嘜乜嘜麥講嚟講囉,仲有啲外國人分析嚟樣個樣,應真多言論.內患未除,外患殺到,認真大鑊.所以都係嗰句啦,親眼去睇係最實際!
Also published on Medium.